壑四渎涛泉湖陂池谿谷涧浦渠井冰津桥
◇壑
《山海经》曰：东海之外有大壑。
《列子》曰：渤海之东，不知几亿万里，有大壑，实惟无底之谷。
《庄子》曰：谆芒东之大壑，遇苑风於东海滨，苑风曰：子将之大壑奚为，夫壑之为物，注焉而不满，取焉而不竭。
又曰：藏舟於壑，藏山於泽，谓之固矣，然而夜半有力者负之而走，昧者不知也。
《离骚》曰：降望大壑。
【赋】梁简文帝大壑赋曰：渤海之东，不知几亿，大壑在焉，其深无极，悠悠既凑，滔滔不息，观其浸受，壮其吞匿，历详众水，异导殊名，江出濯锦，汉吐珠瑛，海逢时而不涌，河遇圣而知清，嗟乎，使夫怀山之水积，天汉之流驶，彭潜与渭湿俱臻，四渎与九河同至，余乃知巨壑之难满，尾闾之为异
◇四渎
《尔雅》曰：江河淮济为四渎，四渎者，发源注海者也。
桓谭《新论》曰：四渎之源，最高而长，从高注下，其流激浚，故为平地灾害。
《博物志》曰：四渎，济出王屋山，其江河淮所出，已具别卷。
【碑】周王襃四渎祠碑铭曰：灵祠岳立，贝关云浮，寂寥诡怪，仿仿神游，姬嬴分国，河渭合流，桃花春水，灵草孤洲，潼乡河曲，汾阴睺壤，乱流不度，龙门难上，河鱼送迎，江妃来往，水开通迹，山临高掌，智以藏往，神以知来，荣光离合，云气徘徊，水仙遗操，津吏馀杯，波息川后，浪靖澹台。
◇涛
《广雅》曰：阳侯涛，大波也。
《吴越春秋》曰：吴王赐子胥剑，遂伏剑而死，吴王乃取子胥之尸，盛以鸱夷之器，投之江海，子胥因随流扬波，成涛激岸，随潮来往。
《论衡》曰：儒书言，吴王夫差杀伍子胥，煮之於镬，盛以囊，投之於江，子胥恚恨，临水为涛，溺杀人，夫言吴王杀伍子胥投之於江，实也，言其恨恚，临水为涛者，虚也，卫菹子路而汉烹彭越，子胥勇猛，不过子路彭越，然二士不能发怒於鼎镬之中，子胥亦然，自先入鼎镬，后乃入江，在镬之时，其神岂怯，而勇於江水哉，何其怒气前后不相副也。
《博物志》曰：东海中有牛鱼，其形如牛，剥其皮悬之，潮水至则毛起，潮去则伏。
【诗】晋苏彦於西陵观涛诗曰：洪涛奔逸势，骇浪驾丘山，訇隐振宇宙，漰潏津云连。
梁徐昉赋得观涛诗曰：云容杂浪起，楚水漫吴流，渐看遥树没，稍见远天浮，渔人迷旧浦，海鸟失前洲，不测沧溟旷，轻鳞幸自游。
【赋】晋顾恺之观涛赋曰：临浙江以北眷，壮沧海之宏流，水无涯而合岸，山孤映而若浮，既藏珍而纳景，且激波而扬涛，其中则有珊瑚明月，石帆瑶瑛，彫鳞采介，特种奇名，崩峦填壑，倾堆渐隅，岑有积螺，岭有悬鱼，谟兹涛之为体，亦崇广而宏浚，形无常而参神，斯必来以知信，势刚凌以周威，质柔弱以协顺。
晋曹毗观涛赋曰：伊山水之辽迥，何秋月之凄清，瞻沧津之腾起，观云涛之来征，尔其势也，发源溟池，回冲天井，洒拂仓汉，遥栎星景，伍子结誓於阴府，洪湍应期而来骋，汩如八风俱臻，隗若昆仑抗岭。
晋伏滔望涛赋曰：若夫金祇理辔，素月告望，宏涛於是郁起，重流於是电骧。起沙渟而迅迈，触横门而剋壮，灌江津而砰潏，鼓赤岸而激扬，郁律烟腾，隗兀连岗，重叠巘而天竦，洄湍澼而起涨。
◇泉
《尔雅》曰：泉一见一否为瀸，滥泉正出，正出，涌出也，沃泉悬出，悬，下出也，汎泉仄出，仄出，旁出也。
论语撰考谶曰：水名盗泉，舟尼不嗽。
《吕氏春秋》曰：太公钓於滋泉，◇《淮南子》曰：昆仑四水者，帝之神泉，以和百药，以润万物。
《东观汉记》曰：耿恭为校尉，居疏勒，匈奴来攻，城中穿井十五丈无水，恭曰：闻二师将军，拔佩刀刺山，而飞泉出，今汉德神灵，岂有穷乎，乃正衣服，向井拜，为吏请祷，有顷，井泉濆出。
应劭《汉官仪》曰：酒泉城下有金泉，泉味如酒，故曰酒泉。
吴郡录曰：始兴有始兴山，山出温泉。
天门零县有温泉，丹阳江乘县有汤山，出温泉，二所可以治［太平御览七十一作瀹。］鸡。
《广志》曰：温泉，西者在新丰，北者在广平，有美泉出，溉种，出穀香美，在汲郡，新成县有泠泉，水冷如冰，在湖县有盐泉，煮则为盐，有醴泉，用之愈疾。
晋安帝纪曰：吴隐之性廉操，为广州刺史，界有一水，谓之贪泉，古老云，饮此水者，廉士皆贪，隐之始践境，先至水所，酌而饮之，因赋诗以言志，若使夷齐饮，终当不易心，清操逾厉。
宣城记曰：临城县南四十里，有盖山，百许步有姑舒［《文选》注四十三，初学记八，《太平御览》七十作舒姑，此倒。］泉，昔有舒女，与其父析薪於此泉，女因坐，牵挽不动，乃还告家，比还，唯见清泉湛然，女母曰：吾女好音乐，乃作弦歌，泉涌洄流，有朱鲤一双，令［《文选》注作今，御览同。］人作乐嬉戏，泉故涌出。
汉水记曰：汉水有温泉，方圆数十步，冬夏常沸涌，望见白气冲天，能差百病。
江乘地记曰：东南三十五里，有半汤泉，半冷半温，共同一壑。
盛弘之《荆州记》曰：新阳县惠泽中，有温泉，冬月，未至数里，遥望白气，浮蒸如烟，上下采映，状若绮疏。又有车轮双辕形，世传昔有玉女乘车，自投此泉，今人时见女子，姿仪光丽，往来倏忽。
又曰：夷道县句将山下，有三泉，传云，本无此泉，居者皆苦远汲，人人多卖水与之，有一女子，孤贫褴缕，无以贸易，有一乞人，衣粗貌丑，疮痍竟体，村人见之，无不秽恶，唯女子独加哀矜，割饭饴之，乞人食毕曰：我感妪行善，欲思相报，为何所须，女答曰：何恩可报，且今所须之物，非君能得，因问所须，女子曰：正原此山下有水可汲，乞人乃取腰中书刀，刺山下三处，即飞泉涌出，因便辞去，忽然不见。
括地图曰：负丘之山，上有赤泉，饮之不老，神宫有英泉，饮之，眠三百岁乃觉，不知死。
《十洲记》曰：瀛洲有玉膏，山出泉如酒味，名为玉酒。
【诗】北齐刘逖浴汤泉诗曰：骊岫犹怀玉，新丰尚有家，神井堪销疹，温泉足荡邪，紫苔生石岸，黄沫拥金沙，振衣殊未已，翻然停使车。
【赋】后汉张衡温泉赋曰：阳春之月，百草萋萋，余在远行，原望有怀，遂適骊山，观温泉，浴神井，风中峦，壮厥类之独美，思在化之所原，览中域之珍，［《初学记》七珍下有怪字，此脱。］无斯水之神灵，控汤谷于瀛洲，濯日月乎中营，荫高山之北延，处幽屏以间清，於是殊方交涉，骏奔来臻，士女晔其鳞萃，纷杂遝其如絪。
晋傅咸神泉赋序曰：余所居庭前，有涌泉，在夏则冷，涉冬而温，温则水物冬生，冷则冰可以过，每夏游之，不知岁之有暑耳，惟兹神泉，厥理难原，在冬则温，既夏而寒，混混洋洋，载清载澜，遂乃坘以文石，树之柳杞，密叶云覆，重荫蔽沚，气泠泠以含凉，风肃肃而恒起，于时朱明纪运，旭日驰光，郁郁隆暑，赫赫太阳，盥［全晋文五十一作盥。］玉体於素波，身凄焉而自清，不知天时之有暑，忽谓繁霜之陨庭，逮至旻秋既逝，司寒骋节，六合萧条，严风凛冽，河洛辍流，太阴凝结，彼溰々而含冻，此灼灼而含热，绿竹猗猗，荇藻青青，是讬斯茂，是殖斯荣。
【碑】周王襃温汤碑曰：原夫二仪开辟，雷风以之通响，五材运行，水火因而并用，炎上作苦，既丽纯阳之德，润下作咸，且协凝阴之度，至於迁陵热溪，沉鱼涌浪，炎洲烧地，穴鼠含烟，火井飞泉，垂天远扇，焦源沸水，冲流迸集，甘川浴日，跳波迈椒丘之野，汤谷扬涛，激水疾龙门之箭，故以地伏流黄，神泉愈疾云云。其铭曰：挺此温谷，骊岳之阴，白矾上彻，丹沙下沉，华清驻老，飞流莹心，谷神不死，川德愈深。
周庾信温汤碑曰：咸池浴日，先应绿甲之图，砥柱浮天，始受玄夷之命，仁则涤荡埃氛，义则激扬清浊，勇则负山馀力，弱则鸿毛不胜，仲春则榆荚同流，三月则桃花共下，其色变者，流为五云之浆，其味美者，结为三危之露，烟青於铜浦，色白於铅溪，非神鼎而长沸，异龙池而独涌，洒胃湔肠，兴羸起瘠，秦皇馀石，仍为雁齿之阶，汉武旧陶，即用鱼鳞之瓦，山间涌水，实表忠诚，室内江流，弥彰纯孝，岂若醴泉消疾，闻乎建武之朝，神水蠲痾，在乎咸康之世，嵩岳三仙之馆，不孤擅於天池，华阴百丈之泉，岂独高於莲井。
◇湖
《说文》曰：湖，大陂也，杨州浸有五湖，水泽所仰以溉灌也。
《越绝书》曰：大湖周三万六千顷。
《神异经》曰：北方荒外有石湖，其水冰。
《淮南子》曰：夫历阳之都，一夕反而为湖，历阳，淮南国名，昔有老妪，常行仁义，有两书生过之，谓曰：此国当没为湖，视东城门阃有血，便走上山，勿反顾也，自尔，此妪数往视门阃，吏问之，姥对如其言，暮，门吏杀鸡，以血涂门，明日，妪早往视，门血，便走上山，国没为湖。
《风俗通》曰：越灭吴，范蠡乘舟於五湖。
《语林》曰：褚公与孙绰游曲阿后湖，狂风忽起，舫欲倾，诸公已醉，乃曰：此舫人皆无可以招天谴者，唯有兴公多尘滓，正当以厌天欲耳，便欲捉掷水中，孙遽无计，唯大啼曰：季野，卿念我。
《述异记》曰：桓冲为江州刺史，乃遣人周行庐山，冀睹灵异，既陟崇巘，有一湖，匝生桑树，有大群白鹅，湖中有败艑赤鳞鱼。
刘道真钱塘记曰：明圣湖在县南，去县三里，父老相传，湖有金牛。
郑缉之东阳记曰：北山有湖，故老相传云，其下有居民曰徐公者，常登岭至此处，见湖水湛然，有二人共博於湖间，自称赤松子安期先生，有一壶酒，因酌以饮徐公，徐公醉而寐其侧，比醒，不复见二人，而宿草攒蔓其上，家人以为死也，丧服三年，服竟，徐公方反，今其处犹为徐公湖。
裴氏《广州记》曰：庐山顶有湖，广数顷，有杨梅山桃，止得於上饱啖，不得持去。
《秦州记》曰：武都山前有湖，冬夏无增减，义熙初，有白龙於此湖升天。
邓德明《南康记》曰：平固县覆笥山上，有太湖，周数十里，灵果异物，皆不可识。又有石雁，浮在湖中，每至秋天，石雁飞鸣，如候时也。
《风土记》曰：阳羡县东，有太湖，中有包山，山下有洞穴，潜行地中，云无所不通，谓之洞庭地脉也。
荆山记曰：巴陵南有青草湖，周回百里，日月出没其中，湖南有青草山，故因为名。
【诗】晋李颙涉湖诗曰：旋经义兴境，弭棹石兰渚，震泽为何在，今唯大湖浦，圆径萦五百，眇目缅无睹，高天淼若岸，长津杂如缕。
宋孝武济曲阿后湖诗曰：宵登毗陵路，旦过云阳郛，平湖旷津济，菰渚迭明芜，和风翼归采，夕氛晦山嵎，惊澜翻鱼藻，赪霞照桑榆。
宋谢灵运石壁还湖中作诗曰：昏旦变气候，山水含清晖，清晖能娱人，游子憺忘归，出谷日尚早，入舟阳已微，林壑敛暝色，云霞收夕霏，芰荷迭映暧，蒲稗相因依，披拂趍南迳，愉悦偃东扉。
宋谢惠连汎南湖至石帆诗曰：轨息陆涂初，枻鼓川路始，涟漪繁波漾，参差层峰跱，萧疏野趣生，逶迤白云起，登陟苦跋涉，〈目辟〉盼乐心耳，即玩玩有竭，在兴兴无已。
梁元帝泛芜湖诗曰：桂潭连菊岸，桃李夹成蹊，石文如濯锦，云飞似散珪，桡度菱根反，船去荇枝低，颿随迎雨燕，鼓逐伺潮鸡。
梁范云治西湖诗曰：史氏导漳水，西门溉河潮，图始未能悦，克终良可要，拥锸劝年首，提爵劳春朝，平皋草色嫩，通林鸟声娇，已集故池鹜，行莳新田苗，何吁畚筑苦，方驩鱼稻饶。
陈阴铿渡青草湖诗曰：洞庭春溜满，平湖锦帆张，源水桃花色，湘流杜若香，穴去茅山近，江连巫峡长，带天澄迥碧，映日动浮光，行舟逗远树，渡鸟息危樯，滔滔不可测，一苇讵能航。
陈刘删汎宫亭湖诗曰：回舻乘泒水，举帆逐分风，滉瀁疑无际，飘扬似度空，樯乌排鸟路，船影没河宫，孤石沧波里，匡山苦雾中，寄言千金子，安知万里蓬。
【赋】吴杨泉五湖赋曰：乃天地之玄源，阴阳之所徂，上值箕斗之精，与云汉乎同模，受三方之灌溉，为百川之巨都，居杨州之大泽，苞吴越之具区，南与长江分体，东与巨海合流，太阴之所毖，玄灵之所游，追湖水而往还，通蓬莱与瀛洲，尔乃详观其广深之所极，延袤之规方，邈乎浩浩，漫乎洋洋，西合乎濛汜，东苞乎扶桑，日月於是出入，与天汉乎相望，左有苞山，连以醴渎，岝嵒崔嵬，穹穷纡曲，右有平原广泽，蔓延旁薄，原隰陂阪，各有条格，茹芦菼薍，隐轸肴错，冲风之所去，零雨之所薄。
◇陂
《毛诗》曰：彼泽之陂，有蒲与荷。
《史记》曰：高祖母曰刘媪，常息大泽之陂，梦与神遇。［事具帝王部中。］
《淮南子》曰：譬若同陂而溉田，其爱水均也。
《续汉书》曰：郭泰入汝南，交黄叔度，至南州，先过袁奉高，不宿而去，从叔度，累日，或以问泰，泰曰：袁奉高之器，譬诸轨滥，虽清而易挹也，叔度之器，汪汪若万顷之陂，澄之而不清，混之而不浊，不可量也。
《魏略》曰：明帝出次摩陂，有龙见於井中，帝出观，因改摩陂为龙陂。
汉宫殿疏曰：雁鹜陂，盖地六顷，承昆明池下流。
《抱朴子》曰：葛仙公每饮酒醉，常入家门前陂水中卧，竟日乃出。
《汝南先贤传》曰：郑敬去吏，隐居于蚁陂之阳，以渔钓自娱，弹琴咏诗，常方坐於陂侧。
《襄阳耆旧记》曰：宜城县东北角，有熨斗陂。
【诗】魏文帝於玄武陂作诗曰：兄弟共行游，驱车出西城，野田广开辟，川渠互相经，黍稷何郁郁，流波激悲声，菱芡覆绿水，芙蓉发丹荣，柳垂重荫绿，向我池边生，乘渚望长洲，群鸟讙譁鸣，萍藻泛滥浮，澹澹随风倾。
【铭】晋张载洪池陂铭曰：开源东注，出自城池，鱼鳖炽殖，水鸟盈涯，菱藕狎獦，粳稻连畦，渐台中起，列馆参差，惟水泱泱，厥大难訾。
◇池
《毛诗》曰：东门之池，可以沤麻。
又曰：王在灵沼，於牣鱼跃，［沼，池也。］《六韬》曰：殷君喜为酒池，回船糟丘，《穆天子传》曰：天子西征，至于玄池，天子三日休于玄池之上，乃奏广乐而归，是曰乐池。
又曰：天子觞西王母于瑶池之上，西王母为天子谣，［事具乐部。］
韩诗外传曰：齐景公出弋昭华之池也。
《汉书》曰：贾山奏事吴王曰：吴有诸侯之位，而实富於天子，游曲台，临上路，不如朝夕之池，深壁高垒，副以阙城，不如长江之固，江淮之险。
又曰：太液池中有蓬莱方丈瀛洲，象神山也。
《魏志》曰：黄初三年，穿灵芝池。
逸士传曰：尧让天子於许由，许由逃，巢父闻之，而洗耳於池。
顾子曰：与子华游东池，子华曰：水有四德，池为一焉，沐浴群生，泽流万世，仁也，扬清激浊，涤荡尘秽，义也，弱而难胜，勇也，导江疏河，变盈流谦，智也，顾子曰：我得女於池上矣。
《华阳国志》曰：滇池县有泽水，周回二百里，所出深广，下流浅狭，似如倒流，故俗曰滇池，长老传言，池中有神马，与家马交，则生骏驹，世称滇池驹，日行五百里。
《襄阳记》曰：岘山南，习郁大鱼池，依范蠡养鱼法，种楸芙蓉菱芡，山季伦每临此池，辄大醉而归，恒曰：比我高阳池也，城中小儿歌之曰：山公何所往，来至高阳池，日夕倒载归，酩酊无所知。
王羲之书云，张芝临池学书，池水尽黑，寡人躭之若是，未必后之，［事具艺部书篇。］
《续述征记》曰：大梁西南七十里尉氏县，有蓬池。
《梁州记》曰：明月池南二里，有七女池。
【诗】魏文帝芙蓉池诗曰：乘辇夜行遨，逍遥步西园，双渠相灌溉，嘉木绕通川，卑枝拂羽盖，脩条摩苍天，丹霞夹明月，华星出云间，遨游快心意，保己终百年。
魏陈王曹植诗曰：逍遥芙蓉池，翩翩戏轻舟，南阳栖双鹄，北柳有鸣鸠。
梁武帝首夏泛天池诗曰：薄游朱明节，泛漾天渊池，舟楫互容与，藻蘋相推移，碧沚红菡萏，白沙青涟漪，新枝拂旧石，残花落故池，叶软风易出，草密路难披。
梁简文帝山池诗曰：日暮芙蓉水，聊登鸣鹤舟，飞舻饰羽毦，长幔覆缇紬，停舆依柳息，住盖影空留，古树横临沼，新藤上挂楼，鱼游向闇集，戏鸟逗楂流。
梁庾肩吾山池应令诗曰：阆苑秋光暮，金塘牧潦清，荷低芝盖出，浪涌燕舟轻，逆湍留棹唱，带谷聚笳声，岸竹交临浦，山桐迥出城，水逐云峰闇，寒随殿影生。
梁王台卿山池诗曰：历览周仁智，登临欢豫多，穿渠引金谷，辟道出铜驼，长桥时跨水，曲阁乍临波，岩风生竹树，池香出芰荷，石幽衔细草，林末度横柯。
梁鲍至山池诗曰：望园光景暮，林观歇雰埃，荷疏不碍楫，石浅好萦苔，风花逐榜转，山路向桥开，树交楼影没，岸暗水光来。
后魏温子升春日临池诗曰：光风动春树，丹霞起暮阴，嵯峨暎连璧，飘飖下散金，徒自临濠渚，空复抚鸣琴，莫知流水曲，谁辩游鱼心。
周庾信奉和山池诗曰：乐官多暇豫，望苑蹔回舆，鸣笳陵绝限，飞盖历通渠，桂亭花未落，桐门叶半疏，荷风惊浴鸟，桥影聚行鱼，日落含山气，云归带雨馀。
又晚宴昆明池诗曰：春馀足光景，赵李旧经过，上林枣腰细，新丰酒泛多，小船行钓里，新盘待摘荷，兰皋徒税驾，何处有凌波。
又奉和初濬池成清晨临泛诗曰：千金高堰合，百顷浚源开，翻逢积草浪，更识昆明灰，虎啸风还急，鸡鸣潮即来，时看青雀舫，遥逐贵舟回。
周王襃玄圃濬池诗曰：长洲春水满，临汎广川中，石壁如明镜，飞桥类饮虹，垂杨夹浦绿，新桃缘迳红，对楼还泊岸，迎波蹔守风，渔舟钓欲满，莲房采半空，於兹临北阙，非复坐墙东。
又山池落日诗曰：竹馆掩荆扉，池光晦晚晖，孤舟隐荷出，轻棹染苔归，浴禽时侣窜，惊羽忽单飞。
陈徐陵山池应令诗曰：画舸图仙兽，飞艎挂采斿，榜人事金桨，钓女饰银钩，细萍时带楫，低荷乍入舟，猿啼知谷晚，蝉噎觉山秋。
又奉和山池诗曰：罗浮无定所，郁岛屡迁移，不觉因风雨，何时入后池，楼台非一势，临玩自多奇，云生对户石，猿挂入朓枝。
陈阴铿经丰城剑池诗曰：清池自湛淡，神剑久迁移，无复连星气，空馀似月池，夹筱澄深渌，含风结细漪，唯有莲华萼，还想匣中雌。
隋江总秋日昆明池诗曰：玄沼萧条望，游人意绪多，终南云影落，渭北雨声过，蝉噪金堤柳，鹭饮石鲸波，珠来照似月，织处写成河，讵知临水叹，非复采莲歌。
隋薛道衡游昆明池诗曰：霸陵因静退，灵沼暂徘徊，新船木兰楫，旧宇豫樟材，荷心宜露泣，竹径重风来，鱼潜疑刻石，沙闇似沉灰。
【赋】晋张载濛汜池赋曰：丽华池之湛淡，开重壤以停源，激通渠於千金，承瀍洛之长川，挹洪流之汪濊，包素濑之寒泉，既乃北通醴泉，东入紫宫，左面九市，右带阆风，周墉建乎其表，洋波回乎其中，幽渎傍集，潜流独注，仰承河汉，吐纳云雾，缘以采石，殖以嘉树，水禽育而万品，珍鱼产而无数，苍苔汎滥。脩条垂幹，绿叶覆水，玄荫珍岸，红莲炜而秀出，繁葩赩以焕烂，游龙跃翼而上征，翔凤因仪而下观，想白日之纳光，睹洪晖之皓旰，於是天子乘玉辇，时遨游，排金门，出千秋，造绿池，镜清流，翳华盖以逍遥，揽鱼钓之所收，纤绪挂而鳣鲔来，芳饵沉而鰋鲤浮，丰夥逾於巨壑，信可乐以忘忧。
晋郭璞盐池赋曰：水润下以作咸，莫斯盐之最灵，傍峻岳以发源，池茫尔而海渟，嗟玄液之潜洞，羌莫知其所生，状委蛇其若汉，流漫漫以漭漭，吁凿凿以粲粲，色暠然而雪朗，扬赤波之焕烂，光旰旰以晃晃，隆阳映而不燋，洪涔沃而不长，磊崔〈山录〉碓，锷剡棋方，玉润膏津，雪白凌冈，粲如散玺，焕若布璋，烂然汉明，晃尔霞赤，望之绛承，即之雪积，翠涂内映，赪液外幂，动而愈生，损而兹益，若乃煎海铄泉，或冻或漉，所赡不过一乡，所营不过锺斛，饴戎见珍於西邻，火井擅奇乎巴濮，岂若兹池之所产，带神邑之名岳，吸灵润於河汾，总膏液乎澮涑。
宋谢庄悦曲池赋曰：北山兮黛柏，南江兮赪石，赪岸兮若虹，黛树兮如画，暮云兮十重，朝霞兮千尺，步东池兮夜未久，卧西窗兮月向山，引一息於魂内，扰百绪於眼前。
【铭】隋江总芳林园天渊池铭曰：岁次执徐，月维大吕，爰命梓匠，广脩畚锸，摽置旧趾，开浚昔基，东西弥望，云雾之所澄荡，南北纡萦，虹霓之所引曜，晓川漾璧，似日御之在河宿，夜浪浮金，疑月轮之驰水府，前瞰万雉，列榭参差，却拒三袭，危峦耸峭，朅鸟异禽，自学歌舞，神木灵卉，不知摇落，但叔皮览海，序螭蛟之泛滥，吉甫临舟，美柽松之蓊茸，尚复著在吟咏，缄彼缇缃，况我君门，盛事未纪，谬颁待诏，谨制铭云，石沟溜密，兰渚潮平，九华阁道，百丈层盈，液摇殿色，殿写波明。
【表】晋江逌谏凿北池表曰：伏承当凿北池及立阁道，虽湫阨陋小，用功甚微。又役不扰民，赋不及外，至简至约，诚不可加，然於愚怀，实有眷眷。
◇谿
《尔雅》曰：水注川曰谿，山渎无所通曰谿。
《管子》曰：桓公北征孤竹，至卑耳之谿，［事具武部。］
《俗说》曰：郗僧施青溪中汎，到一曲之处，辄作诗一篇，谢益寿见诗笑曰：青谿之曲，复何穷尽。
武昌记曰：樊山东有小谿，夏时怀袖恒有寒气，故谓之寒谿。
裴氏《广州记》曰：管谿周圆丈馀，水极沸涌，如猛火煎油声，《荆州记》曰：郦县北五十里，有菊谿，源出县西北五十里石涧山，东南流，会专水，两岸多甘菊。
盛弘之《荆州记》曰：桂阳郡西南宿山，水出注大谿，号曰横谿，水甚深，冬夏不乾，俗谓之贪泉，饮者辄冒於财贿。
【诗】梁任昉泛长谿诗曰：徇禄聚归粮，依隐谢羁勒，绝物甘离群，长怀忽去国，长谿水东舍，震区穷水域，道遇垂纶叟，聊访问津惑，弭楫申九言，无为累牵纆，长泛沧浪水，平明至曛黑。
又落日汎舟东谿诗曰：黝黝桑柘繁，芃芃麻麦盛，交柯谿易阴，反景澄馀映，吾生虽有待，乐天庶知命，不学梁甫吟，唯识沧浪咏，田荒我有役，秩满余谢病。
【赋】宋谢灵运长谿赋曰：潭结绿而澄清，濑扬白而戴华，飞急声之瑟汩，散轻文之涟罗，始镜底以如玉，终积岸而成沙。
◇谷
《尔雅》曰：水注谿曰谷。
《毛诗》曰：葛之覃兮，施于中谷，维叶萋萋。
又曰：伐木丁丁，鸟鸣嘤嘤，出自幽谷，迁于乔木，［事具鸟部。］
又曰：皎皎白驹，在彼空谷。
《老子》曰：谷得一以盈，谷无以盈，将恐竭。
《韩子》曰：昔齐桓公入山，问父老，此为何谷，答曰：臣旧畜牛生犊，以子买驹，少年谓牛不生驹，遂持而去，傍邻谓臣愚，遂名为愚公谷，［说苑又载，事具人部讽篇。］
《韩诗外传》曰：孔子南游適楚，至於阿谷之隧，有处子佩璜而浣者，孔子抽觞以授子贡曰：以观其辞。
刘向别录曰：方士传言，邹衍在燕，燕有谷，地美而寒，不生五穀，邹子居之，吹律而温气至，而穀生，今名黍谷。
《汉武故事》曰：上微时行至柏谷，舍於逆旅，逆旅翁骂之，因从乞浆，翁曰：正有溺，无浆也。
《博物志》曰：夏桀之时，为长夜宫於深谷之中，男女杂处，三旬不出听政，其后大风扬沙，一夕填此谷。
周景式庐山记曰：石门是一大谷，谷中有脩林万顷，伟木千寻，日月之光罕照焉。
戴延之《西征记》曰：梓泽，去洛城六十里，梓泽，金谷也，中朝贤达所集，赋诗犹存，是石崇居处。
【赋】晋胡济湹谷赋曰：嘉高岗之崇峻兮，临玄谷以远览，仰高丘之崔嵬兮，望清川之澹澹，尔乃陟重险，涉榛薄，倚春木，临幽壑，深谷豁以窈蔼，高峰郁而岝崿。
◇涧
《释名》曰：涧，间也，言在两山间也。
《说文》曰：涧，山夹水也，从水间声也。
《尔雅》曰：山夹水曰涧。
韩宣［字衍。］
子曰：董安于为赵上地守，行右阜山，见深涧峭如墙，深百仞，问其乡左右曰：人尝有入此乎，曰：无有，有婴儿狂聋人入此乎，曰：无有，有牛马犬入此乎，曰：无有，安于叹曰：吾能治矣，使吾法之无改，犹入涧之必死，则民莫之犯也。
《汉书》曰：沛公与项籍临广武涧而语，数籍以十罪。
石崇金谷序曰：余有别庐，在河南界金谷涧中，或高或下，有清泉茂树众果竹木草药之属。
《异苑》曰：苻坚为慕容冲所袭，坚驰騧马，墯而落涧，追兵几及，计无由出，马即踟蹰临涧，垂控与坚，坚不能及，马又跪而授焉，坚授［《太平御览》六十九作攀。］之，得登岸而走。
【诗】梁刘孝威赋得曲涧诗曰：涧流急易转，溪竹闇难开，近楼俄已失，前州忽复回，石岸生寒癣，沉根渍水苔，菱舟失道去，归凫迷迳来。
宋徐谖华林北涧诗曰：总长潭兮括远源，下沉溜兮起轻泉，回溪浚兮曲沼阻，冲波激兮濑浅浅，贯九谷兮积灵芝，飞清涛兮洁澄连。
◇浦
《说文》曰：浦，水滨也。
《风土记》曰：大水小口别通为浦。
《楚词》曰：出溆浦而邅回。
又曰：望美人兮南浦。
《述征记》曰：兴浦，旧魏步道，吴揭水灌之，今绝道为浦。
顾微《广州记》曰：溪浦口，有蒲母，养龙，裂断其尾，因呼龙掘，人时见之，则土境大丰而利涉也。
刘桢京口记曰：县城东南大路，过长堽五里，得屠儿浦者，昔诸屠儿居此小浦，因以为名也。
伏滔北征记曰：广陵西一里水名公路浦，袁术自九江东奔袁谭於下邳，由此浦渡，因名也。
【诗】梁简文帝入溆浦诗曰：泛水入回塘，空枝度日光，竹垂悬扫浪，凫疑远避樯。
梁丘迟旦发渔浦潭诗曰：鱼潭雾已开，赤亭风未飏，棹歌发中流，鸣鞞响沓嶂，村童忽相聚，野老时一望，诡怪石异象，危绝峰殊状，森森荒树齐，淅淅寒沙涨，藤垂岛异陟，崖倾屿难傍。
【表】宋王弘广陵前浦开表曰：伏闻广陵前浦，榛芜历久，近复开除，清源虚邃，含明内鉴，瑞以数致，象以类应，夫如是者，鸾响凤仪，可停属而须矣。
◇渠
《史记》曰：韩闻秦之好兴事，欲罢之，无令东伐，乃使水工郑国间，说秦，令凿泾水，自中山，西抵瓠口，为渠，并北山，东注洛三百里，欲以溉田，中作而觉，欲杀郑国，郑国曰：始臣为间，然渠成，亦秦之利也，卒使就渠，渠就而用注四万馀顷，收皆亩一锺，於是关中为沃野，秦以富强，因命曰郑国渠。
《汉书》曰：张掖郡有千金渠。
《地理书》曰：荥阳有浪荡渠。
【颂】后汉蔡邕京兆樊惠渠颂曰：洪范八政，一曰食，周礼十职，一曰农，生民之本，於是乎出，丰殖财用，於是乎在，阳陵县东，厥地汙泥，嘉穀不殖，光和五年，京兆尹樊君，勤恤民隐，乃命立新渠，曩之毒田，化为甘壤，相与讴谈，斐然成章，谓之樊惠渠，其歌曰：我有长流，莫或阏之，我有沟澮，莫有达之，田畴斥卤，莫脩莫治，饥馑困瘁，莫恤莫思。
◇井
盛弘之《荆州记》曰：随郡北界，有九井，相传神农既育，九井自穿。又云，浚一井，则众井水皆动。
又曰：江陵县东北十里天井台，东临天井，井周回二里许，中有潜室，人时见之，辄有兵寇。
戴延之《西征记》曰：太极殿上有金井金博山，鹿卢交龙，负山於井上，有金师子，在龙下。
浔阳记曰：盆城，灌婴所筑，孙权经此城，自摽井地，令人掘之，正得故井，铭云颍阴侯所开，云三百年当塞，塞后不满百年，当为应运者所开，权欣悦，以为己瑞，井甚深大，江中风浪，此井辄动，常当之。
嵩高山记曰：少室山有云母井。
《异物志》曰：庐陵城中有一井，中有二色水，半青半黄，黄者灰汁，取作糜粥，皆作金色，土人名灰汁为金，因名为金井。
《异苑》曰：句容县有延陵季子庙，庙前井及渎，恒自涌沸，故曰沸井，于今犹然。
又曰：临邛有火井，汉室之隆，则炎赫弥炽，暨桓灵之际，火势渐微，诸葛亮一瞰而更盛。
【诗】梁范云咏井诗曰：乃鉴长林曲，有浚广庭前，即源以为浪，因方自成圆，兼冬积温水，叠暑必寒泉，不甘未应竭，既涸断来翾。
又悲故井诗曰：因旧未尝改，缘甘故先竭，历稔久无禽，一朝见开渫，泌泉既斯涌，短绠将安设。
【赋】晋郭璞井赋曰：益作井，龙登天，凿后土，洞黄泉，潜源存溱，潏潏涓涓，尔乃冠玉槛，甃鳞错，鼓鹿卢，挥劲索，飞轻袪之缤纷，手争鹜而互弱，长缧委蛇以曾萦，瑶瓮龙腾而洒激，乃回澄以静映，状冏然而镜灼，挹之不损，停之不溢，莫察其源，动而愈出，信润下而德施，壮邑移以不改，独星陈於丘墟兮，越百代而犹在，守虚静以玄澹兮，不东流而注海。
晋孙楚井赋曰：苦行潦之滓浊，靡清流以自娱，乃喟尔而有感，率邻左之数夫，脉厥土以兴作，登甘醴於玄虚，渴人来翔，行旅是赖，辍耕息肩，不期而会，沉黄李，浮朱柰，杂狸首之班如，飞清尘以洮汰，枕玄石以盥嗽，喜遨怡以缓带。
晋江逌井赋曰：穿重壤之十仞兮，构玉甃之百节，营之不日，既汲既渫，潜流炤炤，寒泉冽冽，挹之不损，滀之不充，纳而不处其有，兴而不匮其丰，先王借象以辩义，君子拟淡以自绥，神龙来蟠以育鳞，列仙一嗽而云飞。
【赞】晋卞敬宗沟井赞曰：爰有邃井，冽彼下泉，引流重壤，合耀青天，蕴甘澄洁，湛尔终年，图象怀恻，寄旨嘉荃。
【铭】后汉李尤井铭曰：井之所尚，寒泉冽清，法律取象，不槩自平，多取不损，少汲不盈，执宪若斯，何有邪倾。
◇冰
《易坤卦》曰：初六，履霜坚冰至，象曰：履霜坚冰至，阴始凝也。
《毛诗》曰：诞寘之寒冰，鸟覆翼之。
又曰：二之日，凿冰冲冲，三之日，纳于凌阴，二日，夏之十二月，三日，夏之正月，凿，取冰，冲冲，声濬，凌阴，冰室也。《汉书》曰：晁错上书曰：夫胡鲗之地，积阴之处也，木皮三寸，冰厚六尺。
孙盛《杂语》曰：王祥字休徵，性至孝，后母苛虐，欲危害祥，祥色养无怠，盛寒之月，后母曰：吾思生鱼，祥脱衣，将剖冰求之，有少处冰解，下有鱼出，因以奉养。
《楚词》曰：魂兮归来，北方不可以止，增冰峨峨，飞雪千里。
《邓析书》曰：明君之御民，若乘奔而无辔，履冰而负重也。
《孙卿子》曰：冰生於水而寒於水。
《淮南子》曰：见一叶之落，知岁之将暮，睹瓶中之冰，而知天下之寒，以近谕远也。
《左传》曰：古者日在北陆而藏冰，西陆朝觌而出之，其藏冰也，深山穷谷，固阴冱寒，於是乎取之。
《老子》曰：涣若冰将释。
《史记》曰：周纪曰：姜嫄为帝喾元妃，出里，见巨人迹而履之，身动如孕，暮而生子，以为不祥，弃於冰之上，鸟以翼覆荐之。
《论衡》曰：夫然一炬火，爨一镬水，终日不热也，倚一尺冰，置庖厨中，终夜不寒也，何则，微小之感，不能动大也，今邹衍之叹，不过如一炬尺冰，而皇天巨大，不徒镬水庖厨也，一夫仰叹，天为降霜，何天之易感，霜之易降也。
《吴越春秋》曰：越王念吴，欲复怨，非一旦也，苦思劳心，夜以接日，冬寒则抱冰，夏热则握火，愁心苦志，悬胆於户，出入尝之，不绝於口。
魏子曰：危殆之国，治不益之民，是犹薄冰当白日，聚毛过猛火也。
《博物志》曰：削冰令圆，举以向日，以艾承其影，则有火出。
束晳集曰：君闻薄冰凝池，非登庙之宝，零露垂林，非缀冕之饰，必将采素璧於层山，探圆珠於重泉也。
【赋】晋顾凯之冰赋曰：激厉风而贞质，仰和景而融晖，清流离之光彻，邈云英之巍巍，尔乃连绵络幕，乍结乍无，义刚有折，照壶则虚，讬形超象，比朗玄珠，若乃上结薄暎，下镜长泉，灵葩随流，含馨杨鲜。
晋庾倏［按当作儵。］冰井赋曰：嘉阴阳之博施，美天地之广宣，万物杂而无越，不易类以相干，或专阳负暑，或固阴冱寒，涂虽殊而同归，信协德而俱延。於是孟冬之月，群阴毕升，霜雪纷其交沦，流波结而成凌，启南墉之重隩，将却热以藏冰，纳远宫之邃宇，静幽淡以清徵，抱坚精之玄素，发川灵而长凝，於是寒往暑来，四时代序，帝将攘患，炎灾是御，尔乃携我同类，援我蒸徒，将涉寒薮，害气是除，攀灵舰而增举，爰自讬於城隅，仰瞻重构，俯临阴穴，凄清惊冷，觱发栗烈，馀寒严悴，凄若霜雪。
【启】梁沈约谢敕赐冰启曰：窃惟司寒辍响，眇自前代，凌室旷官，历兹永久，圣功阐物，逸典备甄，穷深既采，园池靡用，有籍羔秬，无灾霜雹。
◇津
《说文》曰：津，水渡也，濮，小津也。
《论语》曰：长沮桀溺，耦而耕，孔子过之，使子路问津焉，长沮曰：夫执舆者为谁，子路曰：孔丘，曰：是知津矣。
《列女传》曰：赵简子南击楚，津吏醉卧，不能渡，简子召，欲杀之，津吏女子，持楫而前曰：妾父闻君东渡不测之水，恐风波之起，故祷九江三淮之神，不胜巫祝杯酌馀沥，醉至於此，妾原以鄙躯易父之死，简子将渡，少一人，乃备员持楫，遂与渡，中流，发激棹之歌，简子悦，以为夫人。
续汉志曰：河东大阳县，有茅津，北屈县，有采桑津。
【铭】后汉李尤孟津铭曰：洋洋河水，赴宗于海，经自中州，龙图所在，黄函白神，赤符以信，昔有周武，集会孟津，鱼入王舟，乃往克殷。
◇桥
《说文》曰：桥，水梁也，东楚谓桥为圯。
纪年曰：周穆王三十七年，伐楚，大起九师，至于九江，比鼋鼍为梁。
《燕丹子》曰：燕太子丹质於秦，秦王遇之无礼，乃求归，秦王为机发之桥，欲以陷丹，丹过之无虞，《战国策》曰：豫让欲为智伯报雠，赵襄子当出，伏於桥下，至桥马惊，曰：必是豫让也，求之果是。
《史记》曰：秦昭王四十九年，初作河桥。
又曰：文帝行出中渭，有一人从桥下走出，乘轝马惊，使骑捕之，属廷尉，廷尉张释之治问，曰：县人来，闻跸，匿桥下，见车骑即走耳，张廷尉奏，一人犯跸，当罚金，［汉书亦云，事具官职部。］
黄图曰：秦始皇兼天下，都咸阳，端门四达，以则紫宫，渭水贯都，以象天汉，横桥南渡，以法牵牛，《论衡》曰：高丽国有侍婢，自云有气如鸡子，来下我，故有身，后生子，曰东明，东明善射，王恐害其国，欲杀之，东明走至掩水，以弓击水，鱼鳖浮而为桥梁，［事载魏略，亦具鳞介部。］
苏子曰：微生与妇人期，不来，水至，抱梁柱而死，［或作尾生。］王隐《晋书》曰：杜豫启建河桥于富平津，众论以为周所都，经圣贤而不作者，必不可作故也，豫曰：昔造舟为梁，则河桥之谓也，遂作桥成，上从百官临会，举杯劝豫曰：非君桥不立也，豫答诏曰：非陛下之明，臣亦不获奉成圣制也，众咸称善。
【诗】梁简文帝赋得桥诗曰：浮梁既冲崄，通波信可陵，乘空写渭石，跨岸拟河冰，斜阑隐浊雾，布影入清渑，方知歌渌水，无待榜苍鹰。
又咏坏桥诗曰：虹飞亘林际，星度断山隅，斜梁悬水迹，画柱脱轻朱。
又石桥诗曰：惠子临濠上，秦王见海神，写虹便欲饮，图星逼似真。
梁萧若静石桥诗曰：连延过绝涧，迢递跨长津，已数逢仙客，兼曾度獦人。
梁徐摛坏桥诗曰：匝拦生闇藓，覆板没鱼衣，岸曲斜梁岨，何时香步归。
周庾信看治渭桥诗曰：大夫参下位，司职渭之阳，富平移铁钅巢，甘泉运石梁，跨虹连绝岸，浮鼋续断航，春洲湋鹉色，流水桃花香。
周王襃和治渭桥诗曰：东流仰天汉，南度似牵牛，长堤通角道，飞梁跨造舟，使者开金堰，太守拥河流，广陵候涛水，荆峡望阳侯，波生从故舶，沙涨涌新洲，天星识辩对，捡玉应沉钩。
陈阴铿赋得度岸桥诗曰：画桥长且曲，傍崄复凭流，写虹晴尚饮，图星昼不收，跨波连断岸，接路上危楼，栏高荷不及，池清影自浮，何必横南渡，方复似牵牛。
太宗文皇帝赋得浮桥诗曰：曲岸非千里，桥斜异七星，蹔低逢辇度，还高值浪惊，水摇文鹢动，缆转锦花萦，远近随轮影，轻重应人行。
梁庾肩吾石桥诗曰：秦王金作柱，汉帝玉为栏，仙人飞往易，道士出归难。
张文琮赋桥诗曰：造舟浮渭日，鞭石表秦初，星文遥泻汉，虹势尚凌虚，已授文成履，空题武骑书，别有临濠上，栖偃独观鱼。
后周宗羁登渭桥诗曰：仲山朝饮马，还坐渭桥中，南瞻临别馆，北望尽离宫，四面衣裾合，三条冠盖通，兰香想和季，云起忆成公，圯上相知早，鸡鸣幸共同。


书檄移纸笔砚
◇书
《广雅》曰：书记曰书。
《汉书》曰：苏武使匈奴，被留，昭帝即位，求武等，匈奴言武已死，后汉使至匈奴，教者谓单于，言天子射上林中，雁足有系帛书，言武等在某泽中，单于顾左右而惊，谢汉使曰：武等实在，於是遣还，［事具鸟部雁篇。］
《汉书》曰：陈遵为河南太守，既至官，遣从吏，乃召善书吏十人於前，治私书，谢京师故人，遵凭几口授书吏，且省官事，数百封亲疏各有意。
又曰：谷永，字子云，便於笔札，故时人云，谷子云之笔札，楼君卿之唇舌。
《吴录》曰：王宏为冀州刺史，不发私书，不交豪族，号曰王独坐。
《典略》曰：太祖尝使阮瑀作书与韩遂，於马上具草，书成呈之，太祖览［○《太平御览》五百九十五作揽。］笔欲有所定，而竟不能增损。
嵇康与山涛书曰：素不便书，不憙作书，而人间多事，堆案盈几，不相酬答，则犯教伤义，欲自勉强，则不能久堪。
《蜀志》曰：王平，字子均，生长戎旅，手不能书，所识不过十字，而占授作书皆有意，使人读史汉诸书听之，通知其义，往往论说，不失其旨。
《鲁国先贤志》曰：孔翊为洛阳令，置器水於前庭，得私书，皆投其中，一无所发，弹治贵戚，无所回避。
张华别传曰：大驾西征锺会，至长安，华兼中书侍郎，从行，掌军事中书疏表檄，文帝善之。
《语林》曰：殷洪乔作豫章郡，临去，人寄百馀函书，既至石头，悉掷水中，因咒之曰：沉者自沉，浮者自浮，殷洪乔不能作达书邮。
沈约《宋书》曰：刘穆之朱龄石，并便尺牍，尝於高祖坐，与龄石共答书，自旦至日中，穆之得百函，龄石得八十函，而穆之应对无废。
【书】汉邹阳上书梁王曰：昔者荆轲慕燕丹之义，白虹贯日，太子畏之，卫先生为秦画长平之事，太白食昴，昭王疑之，夫精变天地，而信不谕两主，岂不哀哉，昔玉人献宝，楚王诛之，李斯竭忠，胡亥极刑，是以箕子佯狂，接舆避世，语曰：白头如新，倾盖如故，苏秦相燕，人恶之於燕王，燕王按剑而怒，食以駃騠。白圭显於中山，人恶之於魏文侯，文侯投以夜光之璧，女无美恶，入宫见妒，士无贤不肖，入朝见嫉，故百里奚乞食於道，缪公委之以政，甯戚饭牛车下，桓公任之以国，此二者，岂素官於朝，借誉左右，然后二主用之哉，昔鲁听季孙之说，逐孔子，宋信子舟之计，囚墨翟，夫以孔墨之辩，不能自免於谗谀，而二国以危，何则，众口铄金，积毁消骨也，今人主诚能去骄傲之心，怀可报之意，则桀之狗可使吠尧，跖之客可使刺由，况因万乘之权，假圣王之资乎，臣闻明月之珠，夜光之璧，以闇投人於道，众莫不按剑相眄者，何则，无因而至前也，蟠木根柢，轮囷离奇，而为万乘器者，以左右先为之容也。
后汉班固上书东平王曰：必有非常之人，然后有非常之事，有非常之事，然后有非常之功，将军膺千年之任，蹑先王之踪，体弘懿之资，据高明之势，昔卞和献宝，以罹折趾，屈子纳忠，终於沉身，已而和氏之璧，千载垂光，屈子之篇，万世弥章。
齐陆厥与沈约书问声韵曰：长门上林，殆非一家之赋，洛神池雁，便成二体之作，孟坚精整，咏史无亏於东主，平子恢富，羽猎不累於凭虚，王粲初征，他文未能称是，杨脩敏捷，暑赋弥日不献，率意寡尤，则从事乎一日，医医［南齐书五十二陆厥传作翳翳。］愈伏，而理赊於七步，一人之思，迟速天悬，一家之文，工拙壤隔，何独宫商律吕，必责其一人也。
梁简文帝答张缵谢示集曰：缵好文章，於今二十五载矣，窃尝论之，日月参辰，火龙黼黻，尚且著於玄象，章乎人事，而况文辞可止，咏歌可辍乎，不为壮夫，杨雄实小言破道，非谓君子，曹植亦小辩破言，论之科刑，罪在不赦，至如春庭落景，转蕙承风，秋雨旦晴，檐梧初下，浮云生野，明月入楼，时命亲宾，乍动严驾，车渠屡酌，鹦鹉骤倾，伊昔三边，久留四战，胡雾连天，征旗拂日，时闻坞笛，遥听塞笳，或乡思凄然，或雄心愤薄，是以沉吟短翰，补缀庸音，寓目写心，因事而作。
又答新渝侯和诗书曰：垂示三首，风云吐於行间，珠玉生於字里，跨蹑曹左，含超潘陆，双鬓向光，风流已绝，九梁插花，步摇为古，高楼怀怨，结眉表色，长门下泣，破粉成痕，复有影里细腰，令与真类，镜中好面，还将尽［全梁文十一作画。］等，此皆性情卓绝，亲致英奇，故知吹萧入秦，方识来凤之巧，鸣瑟向赵，始睹驻云之曲，手持口诵，喜荷交并。
梁元帝答刘缩求述制旨义书曰：学山学海，未臻其极，为龙为光，或从王事，所赖昔经陕服，颇足良书，凭几据梧，静供游目，枕中之记，即用为枕，帷前之秩，仍可为帷，对此自娱，敬而待命，叩而必应，已谢悬锺，汲而无竭，复乖井养。
梁沈约与范述曾论竟陵王赋书曰：夫眇汎沧流，则不识涯涘，杂陈锺石，则莫辩宫商，虽复吟诵环回，编离字灭，终无所辩，仰酬睿旨，微表寸长。
梁刘孝绰答梁元帝书曰：伏承自辞皇邑，爰至荆台，未劳刺举，且摛高丽，近虽预观寸锦，而不睹金玉，昔临涡辞赋，悉与杨循，［全梁文六十作修。］未殚宝笥，顾惭先哲。
梁江淹诣宋建平王上书曰：昔者贱臣叩心，飞霜击於燕地，庶女告天，振风袭於齐台，下官蓬户桑枢之民，布衣麻带之士，谬得升降承明之阙，出入金华之殿，何尝不局影凝严，侧身扃禁者乎，宁当争分寸之末，竞锥刀之利，积毁消金，积谗摩骨，远则直生取疑於盗金，近则伯鱼被名於不义。
梁刘之遴与刘孝标书曰：间闻足下作类苑，括综百家，驰骋千载，弥纶天地，缠络万品，撮道略之英华，搜群言之隐赜，铅摘既毕，杀青已就，义以类聚，事以群分，述征之妙，杨班俦也，擅此博物，何快如之，虽复子野调声，寄知音於后世，文信构览，悬百金於当时，居然无以相尚，自非沉郁澹雅之思，安能闭志经年，勤成若此，吾尝闻为之者劳，观之者逸，足下已劳於精力，宜令吾见异书。
梁刘孝标答刘之遴借类苑书曰：九冬有隙，三馀暇时，多游书圃，代树萱苏，若夫采亹亹於缃纨，阅微言於残竹，嗢饫膏液，咀嚼英华，不知地之为舆，天之为盖，靡测回塘，莫辩舆马，乌足以言乎，是用周流坟素，详观图谍，搦管联册，纂兹英奇，蛩蛩之谋，止於善草，周周之计，利在衔翼，故鸠集斯文，盖自缀其漏耳，岂冀藏山之石，播於士大夫哉。
◇檄
《说文》曰：檄，二尺书也，从木敫声。
《释名》曰：檄，激也，下官所以激迎其上之书文也。
《汉书》曰：申屠嘉为丞相，邓通居上旁，怠慢，嘉为檄召通曰：不来且斩，通恐，入言於上，上曰：速往，吾令召汝，通至丞相府，免冠徒跣顿首谢。
《东观汉记》曰：光武数召诸将，置酒赏赐，坐席之间，以要其死力，当此之时，贼檄日以百数，忧不可胜，上犹以馀间讲经艺。
又曰：隗嚣，故宰府掾吏，善为文书，每上书移檄，士大夫莫不讽诵。
又曰：庐江毛义，少时家贫，以孝行称，南阳张奉慕其义，往候之，坐定而府檄適至，以义守令，义奉檄而入，喜动颜色。
《典略》曰：张仪，魏人，常从楚相饮，楚相亡璧，意仪盗之，掠笞数百，既相秦，为檄告楚相曰：吾从汝饮，不盗汝璧，善守汝国，我且盗汝城。
又曰：陈琳作诸书及檄草成，呈太祖，太祖先苦头风，是日疾发，卧读琳所制，翕然而起曰：此愈我病，数加厚赐。
《魏志》曰：孙放善为书檄，三祖谘命招喻，多放所为。
李充《起居戒》曰：军书羽檄，非儒者之事，且家奉道法，言不及杀，语不虚诞，而檄不切厉则敌心陵，言不夸壮则军容弱，请姑舍之，以拟能者。
《续晋阳秋》曰：何无忌母，刘牢之姊也，无忌与高祖谋，夜於屏风里制檄文，母潜登屏风上窥，既知其谋，大喜曰：汝能如此，吾雠耻雪矣。
【檄文】汉司马相如喻巴蜀檄文曰：夫边郡之士，闻烽举燧，皆摄弓而驰，荷兵而走，流汗相属，唯恐居后，触白刃，冒流矢，议不反顾，计不旋踵，彼岂乐死恶生，而巴蜀异主哉，计深虑远，急国家之难，而乐尽人臣之道也，故有剖符之封，折珪而爵，终则遗显号於后世，传土地於子孙，名声施於无穷，功烈著於不灭，是以贤人君子，肝脑涂中原，膏泽润野草，而不辞也，今奉币役至南夷，即自贼杀，或亡逃抵诛，身死无名，谥为至愚，耻及父母，为天下笑，人之度量，相越岂不远哉。
魏陈琳为袁绍檄豫州曰：操父嵩，乞丐携养，因赃假位，舆金攒璧，输货权门，窃盗鼎司，倾覆重器，续遇董卓，侵官暴国，於是收罗英雄，弃瑕取用，故遂与操，同谘合谋，操遂承资跋扈，肆行凶慝，割剥元良，残贤害善，爵赏由心，刑戮在口，所爱光五宗，所恶灭三族。又特置发丘中郎，摸金校尉，所过堕突，无骸不露，乃欲摧桡栋梁，孤弱汉室，除灭忠正，专为枭雄，某俯奉汉威灵，折冲宇宙，长戟百万，胡骑千群，奋虎贲育获之士，骋良弓劲弩之势，并州越太行而角其前，荆州下宛叶而掎其后，若举炎火以爇飞蓬，覆沧海以沃熛炭，有何不消灭者。
又檄吴将校曰：孙权小子，未辩菽麦，要领不足以膏萧斧，名字不足以汙简墨，谓为舟楫足以拒皇威，江湖可以逃严诛，不知天网设张，以在纲目，爨镬之鱼，期於消烂也，若使水而可恃，则洞庭无三苗之墟，子阳无荆门之败，朝鲜之垒不刊，两越之旌不拔也，丞相衔奉国威，为民除害，元恶大憝，必当枭夷，盖凤鸣高冈，以远罻罗，圣贤之德也，鸋窸之鸟，巢於苇苕，苕折子破，下愚之惑也，今江东之地，无异苇苕，诸贤处之，信亦危矣。
魏锺会檄蜀文曰：今主上圣德钦明，绍隆前绪，宰辅忠肃，明允劬劳，王室布政垂惠，而万邦协和，施德百蛮，而肃慎致贡，悼彼巴蜀，独为匪民，是以命授六师，恭行天罚，今边境乂清，方内无事，蓄力待时，并兵一向，而以蜀一州之众，分张守备，难以御天下之师，比年以来，曾无宁岁，征人勤瘁，难以当子来之民，此皆诸贤所共亲见，诚能鉴兹成败，邈然高蹈，投迹微子之踪，横身陈平之轨，则福同古人，庆流来裔。
晋孙惠为东海王讨成都王檄文曰：颖禀性强暗，增崇位号，阿比奄官，专任孟玫，遂使恣睢，杀活由己，疾谏好谗，小人满侧，官以贿成，位以钱获，囚以货生，狱以币解，百官卷舌，朝野隐伏，案颖之罪，书记未有，祸甚叔带，逆隆鲁桓，为子则不孝，为臣则不忠，为弟则不顺，为主则不仁，四恶具矣，豺狼之性，有甚无悛。
晋庾阐为郄鉴檄青州文曰：盖天地有盈虚之期，皇代有盛衰之会，姬文至圣，犹西患昆夷，周室哲王，而北难獫狁，天步祸乱，有自来矣，是以石勒因曩者之弊，遇皇纲暂弛，遂陵跨神州，剪覆上国，二十馀载，毒流四海，人神含愤，天诛自灭，而石虎穷凶，袭其馀业，内肆豺狼之暴，外有无辜之祸，念诸文武百姓，同为和气之民，而不蒙太阳之施，奔波於海岱之间，逼迫於寇戎之手，行者穷征役，居者困重赋，死生契阔，良难为心。
又檄李势曰：告巴蜀士民，夫昏明代运，否终则泰，贤哲睹机以知变，不肖灭亡以取祸，昔者皇运中消，乾纲暂弛，耀［按当作曜，谓刘曜。］勒穷凶，肆暴神州，李刘启逆，窃逼岷川，翼以不才，任符分陕，未能仰宣皇恩，招携以礼，而使三巴之民，制於犬羊之群，元元之命，悬於豺狼之口，所以假寐永叹，疾疢如首者也，凡百黎萌，秋毫不犯，檄到勉思良图，自求多福，无使兰艾同焚，永作鉴诫，信誓之明，有如皎日。
又为檄石虎文曰：石勒因衅，剪覆旧京，穷凶极逆，伪号累祀，百姓受灰没之酷，王室有黍离之哀，不有少康之隆，孰能祀夏，不有宣王之兴，谁剋旧物，羯帅石虎，僣袭凶叶，负恃其众，陆梁河朔，每念忠顺之士，怀仁抱义，含胆饮血，离其祸酷，心存倒戈，而力不能奋，今遣使持节荆州刺史都亭侯翼，高旗连云，组练映日，运孙吴之筹，按尚甫之略，莫不张胆咀铁，人思自百，以此众战，其犹烈火之燔秋蓬，衡飚之扫落叶也。
晋桓温檄胡文曰：胡贼石勒，暴肆华夏，齐民涂炭，煎困雠孽，至使六合殊风，九鼎乖越，每惟国难，不遑启处，抚剑北顾，慨叹盈怀，寡人不德，忝荷戎重，师次安陆，经营旧邑，瞻望华夏，暂成楚越，登丘凄览，征夫愤慨，昔叔孙绝粒，义不同恶，龚生守节，耻存莽朝，历既逋僣，一朝荡定，拯抚黎民，即安本大，训之以德礼，润之以玄泽，信感荒外，武扬八极，先顺者获赏，后伏者前诛，德刑既明，随才攸叙，此之风范，想所闻也。
梁元帝伐侯景檄文曰：粤若梁兴五十馀载，平一宇内，德惠攸长，仁育群生，义征不服，建翠凤之旗，则六龙骧首，击灵鼍之鼓，则百神警肃，风牧方邵之贤，卫霍辛赵之将，叱咤则风云兴起，鼓动则嵩华倒拔，叶和万邦，平章百姓，十尧九舜，曷足云也，贼臣侯景，匈奴叛臣，鸣镝馀噍，冒于货贿，不知其极，敢兴逆乱，梗我王畿，贼臣正德，阻兵安忍者，结怨江干，远適单于，虔刘我人民，离散我兄弟，臧获之人，五宗及赏，搢绅之士，三族见诛，南山之竹，未足言其愆，西山之兔，不足书其罪，雷震风骇，直指建邺，按剑而叱，江水为之倒流，抽戈而挥，皎日为之还舍，如驷马之载鸿毛，奔牛之触鲁缟。
梁裴子野喻虏檄文曰：天生蒸民，树之以君，所以对越三才，司牧黔首，蠲其苛慝，除其患难，肇自遂古，以迄皇王，经世字民，咸由此作，朕拨乱反正，君临亿兆，休牛放马，载戢干戈，思与一世之民，跻之仁寿之域，昔者晋失其序，天笃降丧，而四夷交侵，小雅尽缺，宋之初载，实有武功，秦晋之墟，频枭僣伪，末叶陵迟，遂亡淮济，旷日长久，莫能克复，朕爰初创业，思闲宁静，保大定功，未遑远略，而狡虏游魂，不式王命，朕谓其君是恶，其民何罪，矜此涂炭，用寝兵革，今戎丑数亡，自相吞噬，重以亢旱弥年，穀价腾踊，丁壮死於军旅，妇女疲於转输，虐政惨刑，曾无惩改，四方同集，九服齐契，譬犹翻东海以注萤爝，倒昆仑以压蝼蚁，其身縻烂，岂假多力，尔二周故老，六辅大姓，蒙耻俯首，有自来矣，濯身明目，今也其时，昔由余入秦，礼以卿佐，日磾降汉，华豹七叶，苟有其才，岂无大位，梁任孝恭为汝南王檄魏文曰：夫大盗移国，终继枭翦之诛，凶狡凭凌，必致歼夷之戮，所以董卓称乱，徒藉群雄之手，王莽偷安，卒成光武之业，故市耀脐灯，府传饮器，我有魏今临一境，卜世相承，保乂黔黎，事逾年祀，尔朱荣胡貊遗种，边塞是居，奸宄妄才，凶愚丑类，茹血餐腥，本非人品，依随水草，取类马牛，而包藏祸图，窃怀反噬，遂长驱种落，用袭我周南，率彼酋豪，侵凌我河县，所以流离播越，亟淹星纪，仰慕园陵，俯伤黎庶，遂得式仰唐朝，宣奉舜阙，梁大皇帝，功逾五帝，道迈三皇，负扆当轩，平章百姓，垂拱而治，协和万邦，今遣同州刺史范遵等，董率前锋，扬旌致讨，先取滑台，鼓行金谷，关东英俊，河北雄才，痛桑梓沦芜，室家颠殒，饮气吞声，志申雠怨，士各怀归，民思父母，表里符契，神灵响集，王者之师，有征无战，锋刃所裁，幸勿罹染。
后魏魏收檄梁文［全北齐文五据文苑英华六百四十五，通鉴一百六十作杜弼文。］曰：夫辰象丽天，山岳镇地，方以类聚，物以群分，建之以邦国，树之以君长，日月於是莫贰，帝王所以总一，虽五运相推，百王革命，此道所行，孰云能易，而皇家承统，光配彼天，义洽幽明，化周动植，崇文德以来远，修礼让以止讼，舞干戚於两阶，执玉帛於万国，玄功潜运，至德旁通，百姓日用而不知，兆民受赐而无迹，唯彼吴越，独阻声教，侯景竖子，本无土业，以金陵逋逃之薮，江南流离之地，甘辞卑体，进孰［英华，通鉴作熟。］图身，而伪朝大小，幸灾忘义，主荒於上，臣蔽於下，人而无礼，其能国乎，亦既失信，不亡何待，今帝道休明，皇猷允塞，虽有贼臣去国，亡卒出境，何异一毛之落牛体，双凫之飞海滨，彼既连结奸恶，断绝邻好，追兵保境，纵盗侵国，盖物无定方，事无常势，是以吴侵齐境，遂致句践之师，赵纳韩地，终有上［英华，通鉴作长。］平之役，矧乃鞭挞疲民，侵轶徐部，筑垒拥川，舍信邀利，此而可忍，孰不可怀，贞阳以犹子之亲，当戎首之任，非但力屈道穷，亦将路无还蜀，兼复狭子垂翅，俱在笼樊，虽复贪利苟得，背同即异，获一人而失一国，见黄雀而忘深井，智者所不为，仁者所不向，诚既往之难逮，犹将来之可追，侯景以鄙里之夫，遭风云之会，位登三事，邑启万家，揣身量分，久当止足，彼乃示之以利器，诲之以慢藏，使其势得容奸，令其时堪乘便，计虽非孙吴猛将，燕赵精兵，犹是久涉行阵，曾习军旅，拒此则作气不足，攻彼则为势有馀，呼之则返速而衅小，不惩则叛迟而祸大，但恐楚国忘猿，祸延林木，城门失火，殃及池鱼，横使江黄士子，荆杨人物，死亡矢石之下，夭折露雾之中，人人厌苦，家家思乱，将险躁之风俗，任轻薄之子孙，朋党路开，兵权在外，必将祸生骨肉，难起腹心，强孥［英华，通鉴作弩。］冲城，长戟指阙，徒探雀鷇，无用府藏之虚，空请熊蹯，讵延漏刻之命，外崩中溃，今实其时，鹬蚌相扼，我乘其弊，方使锺山渡江，青盖入洛，荆棘生於建业之宫，麋鹿游於姑苏之馆，但恐革车之所轥轹，剑骑之所蹂践，椅梓於焉倾折，竹箭以此摧残，若吴之王孙，蜀之公子，顺时以动，见机而作，归款军门，委命下吏，当使焚榇而出，拂席相俟，必以楚材，终为晋用也。
陈徐陵檄周文曰：主上恭膺宝历，嗣奉瑶图，既禀圣人之材，兼富神武之略，乂安兆庶，共靖戎华，同戢干戈，永销锋镝，况复追惟在楚，无忘玉帛之言，轸念过曹，犹感盘餐之惠，年驰玉节之使，岁降银车之恩，庶彼怀音，微悟知感，而反其藏匿，招我叛臣，翊从潇湘，空竭关垄，荆梁左右，汉沔东西，籥地呼天，望停哀救，夫一人掩泣，犹怆满堂，百姓为心，弥切宸扆，大都督吴明彻，台司上将，德茂勋高，威著荆湘，化闻庸蜀，叱咤而平宿豫，吹嘘而定寿阳，席卷江淮，无淹弦望。
◇移
范晔《后汉书》曰：韩馥见民情归袁绍，忌方得众，恐将图己，常遣从事守绍门，不听发兵，乔〈王胃〉［《太平御览》五百九十七作瑁。］乃诈三公移书，传驿州郡，说董卓罪恶，企望义兵，以释国难，馥於是方听绍举兵。
王隐《晋书》曰：毛宝据邾城陷，宝尸沉江不出，戴详移告河伯诸神，使出宝尸，十馀日乃出。
《典略》曰：卫襄，字叔辽，修行至孝，州郡嘉之，时有白波贼众数万人，官兵诛讨不能平，而使襄要我原解散，於是襄为书移，即平定。
【移文】汉刘歆让太常博士移文曰：歆欲建立左氏春秋毛诗逸礼古文尚书，习［汉书三十六刘歆传作皆。］列学官，哀帝令歆与五经博士讲论其义，诸儒博士或不肯置对，歆因移书责让之曰：往者缀学之士，不思废绝之关，［汉书作阙。］苟因陋就寡，分文析字，信口说而背传记，是末师而非往古，至於国家将有大事，若立辟雍封禅巡狩之仪，则幽冥而莫知其源，犹欲保残守缺，挟恐见破之私意，而亡从善服义之公心，或怀疾妒，不考情实，雷同相从，随声是非，抑此三学，皆以尚书为不备，谓左氏为不传春秋，岂不哀哉，夫子曰［按子曰二字衍。］可与乐成，难与虑始，此乃众庶之所为耳，非所望於士君子也。
梁简文帝答穰城求和移文曰：属彼数及侮亡，运逢瓦解，石言水斗，实验地凶，飞絮雨粟，还符天怪，故沦俗骏奔，遗黎南请，所以皇略北征，临［临字疑衍。］事同拯溺，愍百姓之未安，伤一物之失所，故馀民襁负，扫［原讹揥，据冯校本改。］地来王，而向化之党，怱览今移，咸以陶兹礼乐，重睹衣冠，已变伊川之发，兼削呼韩之衽，宁当生入玉关，死归建业，民情若此，匪我求蒙，行人远届，实亦劳止，想近察时机，远详图纬，早去中原，遽反桑梓，旋地脉［原讹〈月末〉，据冯校本改。］而北移，越天渠而南指，然后三姓二贤，可存十半，如其遂固守株，不达玄象，将恐卫将之师，复有狼居之战，侯应之讨，更睹阴山之哭。
梁任孝恭答魏初和移文曰：盖轩辕五十二战，义在拯民，汤武二十七征，本惟静难，明异时而同致，信殊政而一拨，［全梁文六十七作揆。］我皇屈兹上圣，承彼百王，卷六合而包容，弘二仪而覆载，照高日月，泽富云雨，值魏氏纷纶，亟离星晷，竞寻干戈，争以兴废，王无卒岁，相不浃辰，只马泣师，月陈庭阙，裹粮请救，日款关扉，故屡动云旗，再驱苍兕，同小白之存亡，等任好之继绝，匹妇是雠，尺土非利，然百战百胜，犹苦四民，九拒九攻，终劳万姓，纳皇之念，无忘日昃，李陵失律，暂摧羽鳞，同孟明之反秦，似荀罃之归晋，并赉来移，闻之委曲，知彼当壁得人，兆龟有主，欲偃兵戈，式敦雅好，鹤鸣九皋，戾天已响，出其言善，良以欣然，辄勒缘边屯戍，各息烽警，旌旗尽卷，刁斗夜停，混鸡犬於四邻，接桑麻［原讹床，据冯校本改。］於二境，陈徐陵为护军长史王质移文曰：比金风已劲，玉露方团，宜及穷秋，幸逾高塞，当使孤旌不反，只骑无还，非止汤罗，岂知尧德，其承比年民垫，仍岁蕴隆，粒粟贵於随珠，分糜乏於齐鼎，且氐羌旅拒，已跨伊瀍，胡羯凭陵，方逾汾潞，刺虎之势，时则卞生，拾蚌之机，弥验苏子，但国家体兹明信，有同皎日，岂唯风雨之旦，犹救匹夫，宵梦之言，无欺幽壤，贼华皎，近以临蕃有谴，作牧无章，既惧槛车之徵，便忧齐斧之戮，遂乃治兵楚梦，窃戴干戈，傍引西戎，共谋东夏，伪周遣其卫国公宇文直等，总统獯獫，为其羽翼，丑徒济岸，来攻郢城，逆竖浮舟，同趣夏浦，王师舣棹，素在中流，群帅争驱，应时歼荡，羌胡宝马，纵横七泽之中，荆楚楼船，弥满三江之上，浮禽所获，水陆无遗，华皎擢自刍微，叨居蕃翰，情惭犬马，罔顾恩灵，翻执干戈，自图家国，闻诸间谍，具彼邻谋，乃授冬官，即为乡导，虽伤仁义之俗，非敢有私，期和与之情，犹冀无失。
又移齐曰：获去月二十日移，承羯寇平殄，同怀庆悦，眷言邻穆，深副情伫，夫天纲之大，固无微而不擒，神武之师，本无征而不克，至如戎王倾其部落，逆竖道其乡关，非厥英图，殆难堪戮，况复洞庭遐旷，丘食殷阜，西穷版屋，北罄毡庐，声冠符姚，势兼聪勒，庸蜀宝马，弥山不穷，巴汉楼船，陵波无际，我之元戎上将，协力同心，承禀朝謩，致行明罚，为风为火，殪彼蒙冲，如霆如雷，击其舟舰，羌兵楚贼，赴水沉沙，弃甲则两岸同奔，横尸则千里相枕，江川尽满，譬睢水之无流，原隰穷胡，等阴山之长哭，於是黑山叛邑，诸城洞开，白虏连群，投戈请命，长沙鵩鸟，靡复为妖，湘川石燕，自然还舞，克翦无筭，缧禽不赀，欲计军俘，终难巧历，所获其龙驹骥子，百□千蓬，［本集作百千其群。］更开苜蓿之园。方广騊駼之厩，於是卫霍甘陈，虬髭瞋目，心驰垄路，志饮河源，乘胜长驱，未知所限，岂如桓温不武，弃彼关中，殷浩无能，长兹羌贼，方且西逾酒郡，抵我境而置边亭，东略盐池，为齐朝而反侵地，此改［本集作政。］亦翦妖氛，未穷巢窟，便闻庆捷，愧佩良深。
◇纸
《东观汉记》曰：黄门蔡伦，典作上方，作纸，所谓蔡侯纸也。
董巴记云，东京有蔡侯祗［《太平御览》六百零五作纸。］即伦也，故麻名麻纸，木皮名榖纸，故［御览故下有鱼网作纸，名五字，此脱。］网纸也。
《三辅决录》曰：韦诞奏，蔡邕自矜能兼斯善［书断作喜。］之法，非流纨素，不妄下笔，夫欲善其事，必先利其器，罔［《太平御览》七百四十七作用。］张芝笔，古［御览作左。］伯纸，及臣黑，［御览作墨。］皆古法，兼此三具。又得巨［御览作臣。］手，然后可以尽径丈［原讹经文，据冯校本改。］之势，方寸之言。
王隐《晋书》曰：陈寿卒，诏下河南，遣吏贲纸笔，就寿门下，写取国志。
渚宫旧事曰：皇太子初拜，给赤纸缥红纸麻纸敕纸法纸，各一百。
《抱朴子》曰：洪家贫，伐薪卖之，以给纸笔，昼营园田，夜以柴火写书，坐此之故，不得早涉艺文，常乏纸，每所写，皆反覆有字，人少能读。
《文士传》曰：杨脩为魏武主簿，尝白事，知必有反覆教，豫为答数纸，以次牒之而行，告其守者曰：向白事，每有教出，相反覆，若案此弟连答之，已而有风，吹纸乱，遂错误，公怒推问，脩惭惧，以实答。
《晋阳秋》曰：刘弘为荆州刺史，每有兴发，手书郡国，丁宁款密，故莫不感悦，颠倒恭赴，咸曰：公一纸书，贤於十部从事也。
《语林》曰：王右军为会稽令，谢公就乞笺纸，捡挍库中，有九万笺纸，悉以乞谢公。
沈约《宋书》曰：张永善隶书。又有巧思，纸及墨，皆自营造，上每得永表启，辄玩咨嗟，自叹供御者不之及也。
【赋】晋傅咸纸赋曰：盖世有质文，则治有损益，故礼随时变，而器与事易，既作契以代绳兮。又造纸以当策，夫其为物，厥美可珍，廉方有则，体絜性真，含章蕴藻，实好斯文，取彼之弊，以为此新揽之则舒，舍之则卷，可屈可伸，能幽能显。
【启】梁刘孝威谢赉宫纸启曰：臣与谢嘏，俱惭其圣，神［《初学记》二十一作臣。］之冲梯，实愧鲁般之巧，嘏之城垒，特无禽子之守，攻弱侮亡，其劳甚薄，策勋行赏，为渥过隆，虽复业［《初学记》作邺。］殿凤衔，汉朝鱼网，平淮桃花，中宫榖树，固以彀惭兹靡滑，谢此鲜光。
◇笔
《博物志》曰：蒙恬造笔。
《释名》曰：笔，述也，述事而书之也。
《韩诗外传》曰：赵简子有臣曰周舍，立於门下，三日三夜，简子问其故，对曰：臣为君谔谔之臣，墨笔执牍，从君之后，伺君过而书之。
《列仙传》曰：李仲甫，颍川人，汉桓帝时，卖笔辽东市上，一笔三钱，有钱亦与笔，无钱亦与笔。
《汉书》曰：张安世持橐簪笔，［橐，挈橐也，近臣负橐笔，从备顾问，或有记。］事孝武帝数十年，见谓忠谨。
华峤《后汉书》曰：班超投笔叹曰：大丈夫安能久事笔耕乎，［事具人部。］谢承《后汉书》曰：王充於宅内，门户垆柱，各置笔砚简牍，见事而作，著论衡八十五篇。
《汉官仪》曰：尚书令仆丞郎，月给赤管大笔双，篆题曰：北工作楷，於头上，象牙寸半着笔下。
《广志》曰：汉诸郡献兔毫，书鸿门题，唯赵国毫中用。
《典略》曰：王粲才既高，辩论应机，锺繇王朗等，虽各为魏卿相，至於朝廷奏议，皆阁笔，不敢措手。
《魏略》曰：王思为大司徒，性急，尝执笔作书，蝇集笔端，驱去复来，如是再三。思怒，自起逐蝇，不能去，［去字原缺，据冯校本补。］还取笔掷地，蹹坏之。
《魏志》曰：甄后九岁，憙书，用诸兄笔，或非之，后曰：古贤女皆览前世成败，不知书，何由见之。
魏末传曰：夏侯太初见召，还洛阳，绝人道，不畜笔砚。
传［《太平御览》六百零五作傅。］子曰：汉末，一笔之押，雕以黄金，饰以和璧，缀以随珠，发以翡翠，此笔非文犀之植，必象齿之管，丰狐之柱，秋兔之翰，用之者必被朱绣之衣，践雕玉之履矣。
《东宫旧事》曰：皇太子初拜，给漆笔四枝，铜博山笔床副。
【诗】梁简文帝咏笔格诗曰：仰出写含花，横插学仙掌，行因提拾用，遂厕旋台赏。
梁徐擒咏笔诗曰：纤端奉积润，弱质散芳烟，直写飞蓬牒，横承落绣篇，一逢提握重，宁忆仲升捐。
【赋】后汉蔡邕笔赋曰：惟其翰之，所生，于季冬之狡兔，性精亟以摽悍，体遄近以骋步，削文竹以为管，加漆系之缠束，形调抟以直端，染玄墨以定色，书乾坤之阴阳，赞三皇之洪勋，叙五帝之休德，扬荡荡之典文，纪三王之功代兮，表八百之肆勤，传六经而辍百氏兮，建皇极而序彝伦，综人事於晻昧兮，赞幽冥於神明，象类多喻，靡施不协，上刚下柔，乾坤之位也，新故代谢，四时之次也，圆和正直，规矩之极也，玄首黄管，天地之色也。
晋傅玄笔赋曰：简脩毫之奇兔，选珍皮之上翰，濯之以清水，芬之以幽兰，嘉竹翠色，彤管含丹，於是班匠竭巧，名工逞术，缠以素枲，纳以玄漆，染芳松之淳烟，写文象於纨素，动应手而从心，焕光流而星布。
晋成公绥故笔赋曰：有仓颉之奇生，列四目而兼明，慕羲氏之画卦，载万物於五行，乃发虑於书契，采秋毫之类芒，加胶漆之绸缪，结三束而五重，建犀角之玄管，属象齿於纤锋，染青松之微烟，著不泯之永踪，则象神仙，人皇九头，式范群生，异体怪躯，注玉度於七经，训河洛之谶纬，书日月之所躔，别列宿之舍次，乃皆是笔之勋，人日用而不寤，［自一零四七页三行第十字(将字)起，至此止，宋本缺，据明本补。］仡尽力於万机，卒见弃於行路。
梁吴筠笔格赋曰：幽山之桂树，恒萦风而抱雾，叶委郁而陆离，根纵横而盘互，尔其负霜含液，枝翠心赤，翦其片条，为此笔格，趺则岩岩方爽，似华山之孤上，管则员员峻逸，若九疑之争出，长对坐而衔烟，永临窗而储笔。
【赞】晋郭璞笔赞曰：上古结绳，易以书契，经纬天地，错综群艺，日用不知，功盖万世。
【铭】后汉李尤笔铭曰：笔之强志，庶事分别，七术虽众，犹可解说，投足择言，驷不及舌，笔之过误，愆尤不灭。
魏傅选笔铭曰：昔在上古，结绳而誓，降及后载，易以书契，书契之兴，兴自颉皇，肇建一体，浸遂繁昌，弥纶群事，通远达幽，垂训纪典，匪笔靡脩，寔为心尽，臧否斯由，厥美弘大，置类鲜畴，德兴之著，惟道是扬，苟逞其违，祸亦无方。
晋王隐笔铭曰：岂作其笔，必兔之毫，调利难秃，亦有鹿毛。
【启】梁元帝谢宫［全梁文十六宫上有东字。］赐白牙镂管笔启曰：春坊漆管，曲降深恩，北宫象牙，猥蒙霑逮，雕镌精巧，似辽东之仙物，图写奇丽，笑蜀郡之儒生，故知嵇赋非工，王铭未善，昔伯偕致赠，才属友人，葛龚所酬，止闻通识，岂若远降鸿慈，曲覃庸陋，方觉琉璃无昬，随珠过侈，但有羡卜商，无因则削，徒怀曹植，恒原执鞭。
梁庾肩吾谢赉铜砚笔格启曰：烟磨青石，已贱孔氏之坛，管抚铜龙，还笑王生之璧，西域胡人，卧织成之金簟，游仙童子，隐芙蓉之行鄣，莫不并出梁园，来颁狭室。
◇砚
太公《金匮》曰：砚之书曰：石墨相著，邪心谗言，无得汙白。
《汉书》曰：宣帝时，中郎将张彭祖，少与帝微时同席砚书，及帝即位，彭祖以旧恩，封阳都侯，出常参乘。
又曰：薛宣为左冯翊，性密静有思，省吏职，求其便安，下至财用笔砚，皆为设方略，利用之，省费，吏民称之。
崔寔《四民月令》曰：正月砚冻释，命童幼入小学篇章，十一月砚冻，幼童读孝经论语。
《东观汉记》曰：苏竟与刘歆子恭书云，前世以磨研编简之才，与国右史［○右史二字衍。］公从事出入。
魏武帝上杂物疏曰：御物有纯银参带台砚一枚，纯银参带员砚，大小各一枚。
《陈留志》曰：范乔年两岁，祖父馨卒，临终，抚其手曰：恨不见汝成人，以吾所用砚与之，始五岁，祖母以此言告乔，乔便执砚涕泣。
《东宫旧事》曰：皇太子初拜，给漆石砚一枚。
陆云与兄机书曰：君苗能作文，见兄文，辄云欲烧笔砚。
《从征记》曰：夫子床前有石砚一枚，作甚古朴，盖孔子生平时物也。
【赋】晋傅玄砚赋曰：采阴山之潜朴，简众材之攸宜，节方圆以定形，锻金铁以为池，设上下之剖判，配法象乎二仪，木贵其能软，石美其润坚，加采漆之胶固，含冲德之清玄。
【赞】魏繁钦赞曰：班采散色，沤润毫芒，点黛文字，曜明典章，施而不德，吐惠无疆，渐渍甘液，吸受流芳。
【铭】魏王粲砚铭曰：昔在皇颉，爰初书契，以代结绳，民察官理，庶绩诞兴，在世季末，华藻流淫，文不写行，书不尽心，淳朴浇散，俗以崩沉，墨运翰藻，荣辱是若，念兹在兹，惟玄是宅，梁武帝砚铭。
音横德写
假墨图心
梁丘迟砚铭。
图水平
＼│／
壁─┼─迹
／│＼
明理宣


穀禾稻粳黍粟豆麻麦
素锦绢绫罗布
◇穀
《尔雅》曰：中有岱岳，五穀鱼盐生焉，穀不熟为饥，仍饥为荐，［言太山有鱼盐之饶也，不熟，五穀不成，荐，连岁不熟。］
《周官》曰：杨州荆州宜稻，豫州宜种麦，青州宜稻麦，兖州宜三种，雍州宜黍稷，幽州三种，冀州宜黍稷，并州宜五种，［五种，黍稷菽麦稻，三种，黍稷稻。］
太宰，九职任万民，一曰三农，生九穀，［黍稷秫稻麻大小麦。］
《礼记》曰：孟春，天子乃以元日祈穀于上帝，［谓以上辛郊天也，郊祀后稷，以祈农事，故蛰而郊，郊而后耕，上帝太微之帝。］
传曰：夫郊祀后稷，以祈农事，故启蛰而郊，郊而后耕。
又曰：孟秋，农乃登穀，天子尝新，先荐寝庙，［黍稷之属，於是始荐。］命百官始收敛，［候秋气始收敛。］
《穀梁传》曰：一穀不升曰嗛，二穀不升曰饥，三穀不升曰馑，四穀不升曰康，五穀不升曰大侵，大侵则君食不兼味，台榭不涂，百官布而不制，鬼神祷而不祠。
《墨子》曰：一穀不收谓之馑，二穀不收谓之旱，三穀不收谓之凶，四穀不收谓之餽，五穀不收谓之饥馑，五穀不熟，谓之大侵，则大夫以下损禄五分之一，旱则二，凶则三，餽则四，饥大侵则尽禄，廪食而已。
范子《计然》曰：五穀者，万民之命，国之重宝也，是故无道之君，及无道之民，皆不能积其盛有馀之时，以待其衰不足也，《师旷占》曰：黄帝问师旷，曰：杏多实不虫者，来年秋善，五木者，五穀之先，欲知五穀，但视五木，择其木盛者，来年益种之。
京房《易逆刺》曰：天雨穀，岁大熟。
《东观汉记》曰：建武二年，天下野穀旋［东观汉记作旅。］生，麻菽尤盛。
又曰：欲征匈奴，与窦固等议，皆以为塞外草美，马可不须穀，按军出塞，无穀马故事，马防言，当与穀，［事具马篇。］
《论衡》曰：建武三十一年，陈留雨穀蔽地，视穀形若粢而黑，此夷狄地生穀也，夷狄不食穀，生於草野，成熟委於地，遭疾风，与之俱飞，风衰，穀集中国，中国见之，谓天雨穀也。
《风俗通》曰：牛乃耕农之本，百姓所仰，为用最大，国家之为强弱也，建武之初，军役亟动，牛亦损耗，农业颇废，米石万钱，天爱斯民，扶助圣主，事有徵应，於是旅穀弥望，野茧被山。
《曹瞒传》曰：太祖尝赋廪穀不足，私谓主者曰：如何，主者曰：以小斛量之，太祖曰：善，后军中言太祖欺众，太祖谓主者，特当借汝死以厌众，不然事不解，乃取问曰：行小斛，盗官穀，斩之军门。
王肃《丧服要记》曰：昔者鲁哀公祖载其父，孔子问曰：宁设五穀囊乎，公曰：不也，五穀囊者，起伯夷叔齐，不食周粟，而饿死首阳山，恐魂之饥，故作五穀囊，吾父食味含哺而死，何用此为。
《魏志》曰：袁涣，字曜卿，为魏国郎中令，及卒，太祖为之流涕，赐穀二千斛，一敖［《太平御览》八百三十七作教，下同。］以太仓穀千斛，赐郎中令家，一敖以垣下穀千斛，与曜卿家，外不解其意，教曰：以太仓穀者，官法也，垣下穀者，亲旧也。
《江表传》曰：诸葛亮闻恪伐徐详，书与陆逊曰：家兄年老而恪性疏，今使典主粮穀，粮穀军之要最，仆虽在远，窃用不安，足下特为启至尊转之。
王隐《晋书》曰：邓攸为吴郡，吴人饥荒，攸辄出台仓赈之，被劾辄出穀，攸叹曰：善不可为也。
《幽明录》曰：琅琊诸葛氏兄弟二人，寓居晋陵，家甚贫耗，常假乞自给，穀在圌中，计日用未应尽，而早以空罄，始者故谓是家中相窃盗，故复封捡题识，而耗如初，后有宿客远来，至巷口，见数人檐穀从门出，客借问诸葛在不，答云，悉在，客进语讫，因问卿何得大粜穀，主人云，告乞充口，云何粜之，客云，吾向来逢见人檐穀出，为是何事，主人兄弟相视，窃自疑怪，人看封题，俨然如故，试开圌量视，无十许斛，知前后所失，非人为之也。
【讴】魏陈王曹植魏德论讴曰：於穆圣皇，仁畅惠渥，辞献减膳，以服鳏独，和气致祥，时雨渗漉，野草萌变，化成嘉穀。
【启】梁元帝上穀充军粮启曰：臣闻金城十仞，必资守粟，革车千乘，其在馈实，原武车绥旌，列飞鸿之行陈，奉辞受脤，揜挚兽於貙虎，贾逵渠水，虽曰难踪，梁习劝农，窃知自勉。
◇禾
《说文》曰：禾，嘉穀也，以二月而种，八月始熟，得时之中，故谓之禾。
《山海经》曰：昆仑墟上，有木禾，禾长五寻，［木禾，穀类。］
《尚书》曰：唐叔得禾，异亩同颖，献诸天子，王命归周公于东，作归禾，［亩，垅也，颖，穗也，禾各生一垅，而共为一穗，天下禾同之象，周公德所以致，故归之。］
《左传》曰：郑祭足帅师，取成周之禾。
《孝经援神契》曰：德下至地，则嘉禾生。
《吕氏春秋》曰：饭之美者，玄山之禾。
《史记》曰：管仲说桓公曰：古之封禅者，北里之禾，所以为盛，［北里，地名。］
《淮南子》曰：后稷辟土垦草，而不能使禾冬生。
《东观汉记》曰：光武生於济阳县，是岁有嘉禾，一茎九穗，［事具帝王部。］又曰：淳于恭，有盗刈恭禾者，恭见之，念其愧，因自伏草中，盗去乃起，［事具人部让篇。］
《续汉书》曰：承宫，琅耶人也，常在蒙山中耕种禾黍，临熟，人认之，宫便推与而去，由是发名，［事具人部让篇。］
《古今注》曰：和帝元年，嘉禾生济阴城阳，一茎九穗，安帝延光二年，嘉禾生九真，百五十六本，七百六十八穗。
《吴志》曰：赤乌七年，宛陵言嘉禾生。
又曰：会稽言嘉禾生，改年为嘉禾。
晋《起居注》曰：武帝世，嘉禾三生，元帝世，嘉禾三生，其茎七穗。
《续搜神记》曰：庐陵巴丘人□晃者，世以田作为业，年常田数十顷，家渐富，晋太元初，秋收已过，获刈都毕，明旦至田，禾悉复满，湛然如先，即便更获盈仓，於此遂巨富。
梦书曰：禾稼为财，田之所出，梦见禾稼，言财气生。
【讴】魏陈王曹植魏德论讴曰：猗猗嘉禾，惟穀之精，其洪盈箱，协穗殊茎，昔生周朝，今植魏庭，献之庙堂，以昭祖灵。
【赞】宋孝武帝清暑殿甍嘉禾赞曰：维殷粤周，有穗表祯，祥乎合矣，超瑞高甍，非原非泽，乃瑞乃灵，庶藉天贶，广兹化清。
◇稻
《尔雅》曰：稌，稻也，［《说文》曰：稻，稌也。］
《广雅》曰：稻穗谓之禾。
《广志》曰：有紫芒稻赤穬稻白米稻，南方有蝉鸣稻。
《礼记》曰：祭宗庙之礼，稻曰嘉蔬。
《吴志》曰：锺离牧，山阴人，少居永兴，自垦田种二十馀亩，临熟而县民认取之，牧曰：本以田荒，故垦之耳，遂以稻与民。
《江表传》曰：孙亮五凤元年，交阯稗草化为稻，《会稽典录》曰：夏香，有盗刈稻者，香助收之，盗者惭，送以还香，香不受。
【赞】晋湛方生庭前植稻苗赞曰：蒨蒨嘉苗，离离阶侧，弱叶繁蔚，圆朱疏植，清流津根，轻露濯色。
◇粳
《说文》曰：粳，稻属也。
《广雅》曰：秈，粳也。
《广志》曰：稉有乌粳黑穬。
郑氏婚礼谒文赞曰：粳米馥芬，婚礼之珍。
魏文帝与朝臣书曰：江表唯长沙名有好米，何时此［《初学记》二十七作得比。］新成［《初学记》、《太平御览》八百三十九作城。］稉稻邪，上风炊之，五里闻香。
表［北堂书钞一百四十二作袁。］准观殊俗曰：河内青稻，新成［书钞作城。］白稉。
【启】梁庾肩吾谢赉粳米启曰：出梁国租，［句有脱文。］兼水陆之殊品，伊尹说而不至，石崇豪所未及，遇处嘿之得宾，同朗之举著，［句有脱文。］长河可塞，上德无训。
又谢湘东王赉米启曰：味重新城，香逾涝水，连舟入浦，似彦伯之南归，积地为山，疑马援之西至，不待候沙，同新渝之再熟，无劳拜石，均辽仓之重满，前恩未远，次渥仍流，墨翟假以故书，裴楷惭其国赐。
又答湘东王赉稉米启曰：窃以农夫力耕，时逢俭岁，疏贱时泽，必取丰年，椓斛泻珠，嘉闻陶量，翻庭委玉，欣见马圌。
◇黍
《尔雅》曰：秬，黑黍，秠，一稃二米，［汉和帝时，任城生黑黍，或三四实也。］
《说文》曰：以大暑而种，故谓之黍。
《山海经》曰：广都之野，后稷葬焉，爰有膏黍膏稷。
《礼记》曰：仲夏之月，农乃登黍。
《毛诗》曰：黍离，闵宗周也，彼黍离离，彼稷之苗。
又曰：今適南亩，或耘或耔，黍稷薿薿，［耔，耘苗，薿薿，盛濬也。］又曰：薿薿［《初学记》二十七作芃芃。］黍苗，阴雨膏之。
《吕氏春秋》曰：饭之美者，南海之秬，［秬，黑黍。］
《韩子》曰：韩昭侯之时，黍种尝贵，鲜有，昭侯令人覆廪，廪吏果窃黍种而粜之。
又曰：孔子侍坐於鲁哀公，设桃具黍，哀公曰：请用，仲尼先饭黍而后啖桃，左右皆掩口失笑，公曰：黍者非饭之也，以先桃之也，仲尼对曰：丘知之矣，夫黍者五穀之长也，祭先王以为上盛，果有六，而桃为下，祭先王不得入於庙，丘闻之也，君子以贱雪贵，不闻以贵雪贱，今以五穀之长，雪果蓏之下，是侵上忽下也。
《史记·封禅书》曰：管仲说桓公曰：古之封禅，鄗王黍所以为盛，［鄗上名山。］
《淮南子》曰：渭水多力而宜黍。
《东观汉记》曰：承宫将妻子入华盖蒙阴山谷，耕种禾黍，［已具禾篇。］
《古今注》曰：宣帝元康四年，长安雨黑黍粟，和帝元兴元年，黑黍穗，一禾二实，或三四实，生任城，得粟三升［《太平御览》八百四十二作斛。］八升，［御览作斗。］以荐宗庙。
【赋】晋稽含孤黍赋曰：余慎终屋之南荣，有孤黍生焉，因泥之湿，遭雨之润，宿昔牙蘗，滋茂甚速，涂燥根浅，忽然萎殒，深感此黍，不韬种以待时，贪荣弃本，寄身非所，自取彫枯，不亦宜乎。
◇粟
《尔雅》曰：{艹舋}，赤苗，芑，白苗，［{艹舋}，赤粱粟也，芑，白粱粟也。］
又曰：粢稷，［今江东呼粟为粢也，孙炎曰：稷，粟也。］
《说文》曰：粟，嘉穀实也，粟之为言续也。
《周书》曰：神农之时，天雨粟，神农耕而种之，作陶冶斤斧，破木为秬，［《太平御览》八百四十作耜。］鉏耨以垦草莽，然后五穀兴，以助果蓏之实。
《左传》曰：郑饥而未及麦，民病，子皮以子展之命，饩国人粟，户八锺。
又曰：冬，晋荐饥，乞籴于秦，秦伯输粟于晋，自雍及绛相继，命之曰汎舟之役，《论语》曰：子华使於齐，冉子为其母请粟，子曰：与之釜，［子华，孔子弟子公西赤之字也，六斗四升曰釜也。］请益，曰：与之庾，六斛四斗曰庾。
子曰：赤之適齐也，乘肥马，衣轻裘，吾闻君子周急不继富，［非冉有与之太多。］
又曰：原思为之宰，与之粟九百，辞，［让不受也。］子曰：无，以与尔邻里乡党乎，［无，止其让之辞。］
雒书说禾曰：仓帝起，天雨粟，青云扶日。
《六韬》曰：发巨桥之粟，散鹿台之金钱，以与殷民，［事具帝王部。］
晏子曰：北郭骚见晏子，讬以养母，晏子分仓粟府金以遗之，骚辞金受粟。
春秋说题辞［《初学记》二十六，《太平御览》八百五十作运斗枢。又《初学记》二十七，御览八百四十作说题辞，同此。］曰：粟五变，生为苗，秀为禾，三变而祭［《初学记》二十六，御览八百四十作粲。］谓之粟，四变曰米，［《初学记》，御览作入臼米出甲。］五变而蒸饭可食，［禀受五行气而成，故五变乃成可食。］
孔丛子，公仪曰：子思居贫，其友有馈之粟者，受二车焉，或献樽酒束脩，子思曰：为费而无当也，或曰：子取人粟而辞酒，是辞少而受多也，於义无名，於分则不全，行之何也，子思曰：然，仍［孔丛子作伋。］不幸而贫，至及困乏，将绝先人之祀，夫所以受粟，为周之也，酒脯则所饮宴也，方之於食，而乃饮燕，非义也，吾岂以为分哉，度义而行之。
又曰：季桓子以粟十锺饩夫子，受而班门人之无者，子贡曰：季孙以夫子贫，故致粟，今而施人，无乃乖彼意乎，子曰：吾受而不辞，为季孙之惠，受不为富，惠於一人，岂若数百人哉。
《庄子》曰：庄周往贷粟於监河侯，监河侯曰：诺，我将得邑金，贷子三百金，可乎，周忿然曰：若乃言此，不如早索我枯鱼之肆，［事具人部贫篇。］
商君书曰：金一两生境内，粟一十二石死於境外，粟十二石生於境内，金一两死於境外，国好生金於境内，则金粟两死，府库两虚，国弱，好生粟於境内，金粟两生，仓府两实，国强。
《吕氏春秋》曰：饭美者不周之粟。
《史记》曰：伯夷叔齐，闻西伯善养老，往归焉，值武王东伐纣，叩马谏，左右欲刃之，太公曰：此义人也，扶而去之，武王平殷乱，天下宗周，伯夷叔齐耻之，义不食周粟而饿死。
又曰：宣曲任氏之先，为督道仓吏，秦之败，豪桀皆争取金玉，而任氏独窖仓粟，楚汉相距荥阳，民不得耕种，米至贵，乃而豪桀金玉尽归任氏，以此起富。
又曰：汉兴七十馀年，大仓之粟，陈陈相因，充溢露积於外，至腐败不可食也。
《贾谊书》曰：邹穆公有令，食凫雁者，必以秕，无敢以粟，於是仓无秕，而求易於民，二石粟得一石秕，吏以请曰：秕食凫雁，为无费也，今求秕於民，二石粟而易一石秕，食雁则费甚矣，请以粟食之，穆公曰：去，非尔知也，夫百姓饷牛而耕，暴背而耘，勤而不敢堕者，岂为鸟兽哉，粟米人上食也，奈何其以养鸟，且汝知小小计，而不知大害，［新序又载。］
《汉书》曰：东方朔曰：侏儒长三尺馀，俸一囊粟，钱二百四十，臣朔长九尺馀，亦一囊粟，钱二百四十，侏儒饱欲死，臣朔饥欲死。
《淮南子》曰：黄帝治天下，力牧太山稽辅之，狗彘吐菽粟於道路，而无分争之心。
又曰：昔者仓颉作书而天雨粟，［仓颉，始视鸟迹之文而造书者也，有书契则作伪萌生，生则去本趣末，弃耕作之业，而务锥刀之利，天知其将饿，故为雨粟。］
《说苑》曰：高平王遣使者从魏文侯贷粟，文侯曰：须吾租收邑粟至，乃得也，使者曰：臣初来时，见渎中有鱼，张口谓臣曰：吾穷水鱼，命在呼吸，可得灌乎，臣谓之曰：待吾南见河堤之君，决江淮之水，灌汝口，鱼曰：为命在须臾，及须决淮之水，比至还，必求吾於枯鱼之肆，今高平贫穷，故遣臣诣君贷粟，乃须租收粟至者，大王必求臣死人之墓。
《古今注》曰：武帝建元四年，天雨粟，宣帝地节三年，长安雨黑粟，竟宁元年，南阳山都县雨粟，色青黑，味苦，大者如小豆，小者如麻子。
《风俗通》曰：燕太子丹仰叹，天为雨粟，桂阳先贤书赞曰：成丁，郴人，能达鸟鸣，为郡主簿，与众人俱坐，闻雀鸣而笑曰：东市辇粟车覆，雀相呼往食之，众人遣视，信然，［益部耆旧又载。］
《氾胜之书》曰：神农之教，虽有石城汤池，带甲百万，而无粟者，弗能守也，夫穀帛实天下之命，卫尉前上蚕法，今上农事，人所忽略，卫尉勤之，可谓忠国忧民之至。
【书】汉晁错上书曰：利民欲者，莫如用爵致粟矣，能以粟拜爵者，皆民之有馀者也，取有馀以给塞下之食，则富人有爵，而贫民损益於征赋矣，此以有馀补不足，而贫富之民各得其原也。
◇豆
《物理论》曰：菽者，众豆之总名。
《龙鱼河图》曰：岁暮夕，四更中，取二七豆子，二七麻子，家人头少许发，合麻子豆著井中，祝敕井吏，其家竟年不遭伤寒，辟五温鬼。
《管子》曰：桓公北伐山戎，以戎菽遍布於天下，［事具武部征讨篇。］
鹖冠子曰：两叶蔽目，不见太山，双豆塞耳，不闻雷霆，［事具天部雷篇。］
史记曰：弃为儿时，好种树麻菽麦。
《东观汉记》曰：闵仲叔，太原人也，与周党相友，党每过仲叔，共唅菽饮水，无菜茹。
又曰：刘平尝为饿贼所劫，叩头曰：老母饥，少气力，待平为命，原得还饭食母，驰来就死，涕泣发於肝胆，贼即遣去，乃摭三升豆，以谢贼恩。
《古今注》曰：宣帝元康四年，南阳雨豆。
《吴志》曰：赵达善筭，使人取小豆数升，播之席上，立知其数。
王隐《晋书》曰：时王浚称制边垂，潜使人问霍原，原不答，浚既衔之。又有辽东内从三百馀人，依山为贼，意欲劫原为王，亦未能行，时有谣曰：天子在何许，近在豆田中，豆者为霍，浚遂害原，悬其首，诸生悲哭其中。
《邺中记》曰：石勒讳胡，胡物皆改名，胡饼曰麻饼，胡绥曰香绥，胡豆曰国豆。
《笑林》曰：有人吊丧，并欲赍物助之，问人，可与何等物，人答曰：钱布穀帛，任卿所有耳，困［太平广记二百六十二作因。］赍大豆一斛相与，孝子哭唤奈何，已以为问豆，答曰：可作饭，孝子哭复唤穷，已曰：適得便穷，自当更送一斛。
《杂五行书》曰：常以正月旦，亦用月半，以麻子七枚，赤豆二七枚，著井中，辟温病，甚神效，［与龙鱼河图语小异，故重取。］
【赋】张翰豆羹赋曰：乃有孟秋嘉菽，垂枝挺英，是刈是获，充箪盈箧，香铄和调，周疾赴急，时御一杯，下咽三叹，时在下邑，颇多艰难，空匮之厄，固不缀懽，追念昔日，啜菽永安。
◇麻
《尔雅》曰：枲麻，黂枲实，［黂，麻子也。］黂字［尔雅释草作茡。］麻母，［直(尔雅注作苴。)麻，麻之有子也。］
《广雅》曰：黂，麻也。
《毛诗》曰：丘中有麻。
又曰：东门之池，可以沤麻。
又曰：麻麦懞々，［懞々，茂也。］
《礼记》曰：仲秋之月，天子乃以犬尝麻，先荐寝庙，［麻新黂。］
《淮南子》曰：汾水濛浊而宜麻。
《东观汉记》曰：闵仲叔，太原人也，与周党友，尝遗其生麻，仲叔叹曰：我欲省烦耳，受而不食。
《风俗通》曰：蓬生麻中，不扶自直。
【赞】晋郭璞麻赞曰：草皮之良，莫贵於麻，用无不给，服无不加，至物在迩，求之好遐。
◇麦
《毛诗》曰：爰采麦矣，沬之北矣。
《左传》曰：夏四月，郑祭足帅师，取温之麦，［温，周也，苏氏邑。］
又曰：晋侯梦大厉，公觉，召桑田巫，巫曰：不食新矣，［言公不得及食新麦也。］六月，晋侯欲麦，［周六月，今四月，麦始熟。］使甸人献麦，馈人为之，召桑田巫，云［《太平御览》八百三十八作示。］而杀之，将食，张如厕，陷而卒。
《家语》曰：宓子贱为单父宰，百姓化之，齐人攻鲁，道由单父，单父父老请曰：麦已熟矣，今齐寇至，不及人人自收其麦，请放民皆使出获麦，可以益粮，且不资寇，三请而宓子贱不听，俄而齐寇逮乎麦，季孙闻之怒，使人让曰：民寒耕热芸，曾不得食，可不哀哉，犹可有告，而子不听，非所以也，宓子槅然曰：今兹无麦，明年可树，若使不耕者得穫，是使民乐有寇也，且单父得一岁之麦，於鲁不加强，丧之不加弱，使民有自取之心，其创必数世不息，季孙闻之，赧然媿曰：地若可入，吾岂忍见宓子哉，［《贾谊书》同。］
《庄子》曰：儒以礼诗发冢，小儒曰：中有珠，诗曰：青青之麦，生陵之陂，生不施，死何含珠为，［事具珠部。］史记曰：箕子朝周，过故殷墟，见禾黍，箕子伤之，欲哭则不可，欲泣为其近妇人，乃作麦秀之诗，以歌咏之，其诗曰：麦秀渐渐兮，黍禾油油。
《汉书》曰：武帝外事四夷，而民去本，董仲舒说上曰：春秋他穀不书，至於麦禾不成则书之，以此见圣人五穀最重粟麦。
《东观汉记》曰：高凤，南阳人，诵读昼夜不绝，妻尝之田，曝麦於庭，以竿授凤，令护鸡，受竿诵经如故，天大雷，暴雨流淹，凤留意在经史，忽不视麦，麦随水漂去。
又曰：张堪为渔阳太守，劝民耕种，以致殷富，百姓歌曰：桑无附枝，麦穗两岐，张君为政，乐不可支，［事具职官部刺史篇。］
《续汉书》曰：桓帝时童谣曰：小麦青青大麦枯，谁当获者妇与姑，丈夫何在西击胡。
《曹瞒传》曰：太祖尝行经麦中，令士卒无败麦，犯者死，骑士皆下马持麦以相付，时太祖马腾入麦中，敕主簿议罪，主簿对以春秋之义，罚不加於尊，太祖曰：制法而自犯之，何以率下，然孤为军师，［《太平御览》八百三十八作帅。］不可杀，谓自刑，因援剑割发以置地。
诸葛恪别传曰：孙权尝飨蜀使费袆，袆停食饼，索笔作麦赋，恪亦请笔作磨赋，咸称善焉。
《博物志》曰：近世有田夫，至巧而不自觉也，其妇称之，犹不自信，乃削木为麦，入市粜之，籴者无疑，归磨，乃觉非麦。
《晋中兴书》曰：符健，洪弟三弟，健阴图关中，阳使其徒种麦，示无西意。
秦子曰：孔文举为北海相，有遭父丧，哭泣墓侧，色无憔悴，文举杀之。又有母病瘥，思食新麦，家无，乃盗邻熟麦而进之，文举闻之，特赏曰：无有来谢，勿复盗也，盗而不罪者，以为勤於母饥，哭而见杀者，以为形慈而实否。
【奏】魏黄观曰：今年麦苗虽好，临熟多雨，而悉复偃坏，小麦略尽，惟穬麦大麦，颇得半收耳。
◇素
《释名》曰：素，楪素也，已织则供用，不复饰也。
《毛诗》曰：素衣朱绣。
《礼记》曰：天子素带朱里。
范子《计然》曰：白素出三辅。
杨雄答刘歆书曰：天下上计孝廉，及内郡街卒会者，雄常把三寸弱翰笔，赍油素三尺，以问其异语，归即以铅擿次之铅椠，二十七岁於今矣，［事具雄文部。］《东观汉记》曰：郑据守正尽节，赐据素六十匹，由是显名。
班固与弟超书曰：今赍白素三匹，欲以市月氏马苏合香闟登。
《盐铁论》曰：缟素不能自分其缁墨，贤圣不能自治其乱也。
【诗】古诗曰：新人工织缣，故人工织素，织缣日一匹，织素五丈馀，以缣持比素，新人不如故。
【赋】汉班婕妤捣素赋曰：若乃广储悬月，晖木流清，桂露朝满，凉衿夕轻，改容饰而相命，卷霜帛而下庭，曳罗裙之绮靡，振琼珮之精鸣，若乃盼睐生姿，动容多制，弱态含羞，妖风靡丽，於是投香杵，叩玟砧，择鸾声，争凤音，格沿虚而调远，挂田贞而响沉，散繁轻而浮捷，节疏亮而清深，调非常律，声无定本，任落手之参差，从风飚之近远，或连跃而更投，或蹔舒而长敛，侈长袖於妍袂，缀半月於兰襟，表纤手於微缝，庶见迹而知心，计脩路之遐敻，恐芬芳之易泄，书既封而重题，笥已缄而更结。
◇锦
《说文》曰：锦，金也，作之用功重，其价如金，故制字帛与金也。
《毛诗》曰：角枕粲兮，锦衾烂兮。
又曰：巷伯，刺幽王也，寺人伤於谗而作是诗也，萋兮斐兮，成是贝锦，［萋菲，文相助也。］彼谮人者，亦以太甚。
《左传》曰：狄灭卫，齐侯使公子无亏戍曹，归公乘马，夫人鱼轩，［鱼轩，夫人车，以鱼皮为饰。］重锦三十两，［重锦，锦之熟细者，以二丈双行，故曰两，三十匹。］
又曰：子皮欲使尹何为邑，子产曰：少，未知可居否，［尹何年少。］子皮曰：使夫往而学焉，夫亦愈知矣，子产曰：不可，子有美锦，不使人学制焉，大官大邑，身之所庇，而使学者制焉，其为美锦，不亦多乎，［言官邑之重，重於美锦。］
《墨子》曰：古之人未知为衣服，衣皮毛，今则厚敛百姓，以为锦绣文采靡曼之衣。
《说苑》曰：魏文侯与田子方语，有两童子，衣锦而侍於前，田子曰：此君之宠子乎，文侯曰：非也，此子父死於战，以其幼孤也，寡人收之，子方曰：臣以君之贼心为足矣，今滋甚也，君之宠此子也。又且以谁之父杀之乎。
《汉书》曰：韩生说项羽曰：关中阻山河四塞，地肥饶可都，羽见秦皆已烧残，则乃怀思东归，曰：富贵不归故乡，如衣锦夜行，韩生曰：人谓楚人沐猴而冠，果然。
又曰：宣帝时，呼韩邪单于来朝，赐锦帛九十匹。
《汉武内传》曰：帝见西王母巾器中，有一卷小书，盛以紫锦之囊。
汉官典职曰：尚书郎入直，中官供锦被。
魏文帝诏群臣曰：前后每得蜀锦，殊不相似。
《魏志》曰：景初中，赐倭女王绛地蛟龙锦五匹。
《蜀志》曰：先主平益州，赐诸葛亮法正张飞关羽锦，各千匹。
环氏吴记曰：蜀遣使吴，赍重锦千端。
《异物志》曰：锦鸟，文章如丹地锦，而藻缋采文，俗人见其端正似锦，因谓之锦鸟。
《神仙传》曰：淮南王为八公，张锦绮之帐，燔百和之香。
《世说》：石崇锦步鄣四十里。
【诗】古诗曰：锦衾遗洛浦，同袍与我违。
【启】梁皇太子谢敕赉魏国所献锦等启曰：山羊之毳，东燕之席尚传，登高之文，北邺之锦犹见，胡绫织大秦之草，戎布纺玄菟之花。
梁元帝为妾夏王丰谢东宫赉锦启曰：舒将并石，堪来暮雨，萦持结缆，剩可荡舟，秦川书字，□能八体，邺县登高，真堪九日，宋姬赠马，未足为荣，冯媛乘车，方兹非宠。
又谢东宫赉辟邪子锦白褊等启曰：江波可濯，岂藉成都之水，登高为艳，取映凤皇之文，至如鲜洁齐纨，声高赵縠，色方蓝浦，光譬灵山，试以照花，含烛银之状，将持比月，乱含璧之晖。
◇绢
《广雅》曰：繁繐，鲜支縠绢也。
华峤《后汉书》曰：陈寔在乡闾，平心率物，有盗夜入其家，止於梁上，寔阴见之，乃自整拂，命子孙，正色训之曰：夫人不可不自勉，不善之人，未必本恶，习与性成耳，如梁上君子者是矣，盗大惊，自投于地，寔徐譬之曰：视君状貌，不似恶人，然当由贫困，今遗绢二疋，自是一县无复盗窃。
《魏略》曰：文帝在东宫，尝从曹洪贷绢百疋，洪不称，［魏志九注称下有意字。］及洪犯法，自分必死，既得原，上书谢。
孔舒元在穷记曰：贼来入门，时家见在绢布三千馀疋，及衣被器物，皆令婢使辇出，著庭中，恣其所取，由是皆竞取财物，不暇复见杀。
晋公卿礼秩曰：品第一者，春赐绢百疋，秋赐二百疋，王隐《晋书》曰：王尼见太傅越曰：公负尼物，越答初不识此事，尼曰：昔楚人失布，谓令尹盗者，以令尹执政，贼盗公行，是与自盗无异也，今君左右有屋舍，尼独穷困，是亦明公负尼物也，越意解，大笑，与尼绢五十疋。
《晋阳秋》曰：胡威少有志尚，厉操清白，父质，为荆州，威自京都省之，家贫，无车马童仆，威自驱驴单行，拜见父，停厩中十馀日，告归，临辞，质赐其绢一疋，为道路粮，威跪曰：大人清高，不审於何得此绢，质曰：是吾俸禄之馀，故以为汝粮耳，［事具官职部刺史能。］
又曰：桓温入蜀，闻有善星者，夜执其手，於星下问国祚脩短，星人曰：太微紫微文昌三宫气候，决无虞，五十年外不论耳，温不悦，送绢一疋，钱五千与之，星人诣主簿习凿齿曰：今受旨自裁，乞命为摽揭棺木，问其故，曰：赐绢令仆自绞，乞钱以买棺，故知之耳，凿齿曰：君几误死，君闻子知星宿有不覆之义乎，绢以戏君，钱供资粮，是听君去耳，星人喜，以言诣温，温笑曰：君三十年看儒书，不如一诣习主簿也。
赵书曰：石勒参军周雅，为馆陶令，盗官绢数百疋，下狱，后每设大会，使与俳儿，著介帻，绢单衣，优问曰：汝为何官，在我俳中，曰：本馆陶令，计二十数单衣，曰：政坐耳，是故入辈中，以为大笑。
【表】梁沈约谢立皇太子赐绢表曰：臣闻重离在天，八纮之所共仰，明两作贰，万国所以咸宁，太子体岐弱载，表睿冲茂，典册既升，休祚方远，率土含欢，遐迩均抃，天情载洽，庆赐必周，币帛嘉贶，猥班庸劣。
【启】梁沈约谢赐轸调绢等启曰：霜纨雪委，雾縠冰鲜，昔刘氏归国，未闻汉储之礼，曹植还蕃，非降魏两之赐，恩愈枉道，贲深束帛。
又谢安出门宫赐绢绮独启曰：桓室金缕，本非所议，孟姬作具，独若未周，慈泽曲临，珍华兼重，制为美服，只绮易俦，举而不息，三夜有待。
又谢敕赐绢葛启曰：素采冰华，絺文霜洁，变溽暑於闺閤，起凉风於襟袖。
梁庾肩吾答武陵王赉绢启曰：清河之珍，丘园惭其束帛，关东之妙，潜织陋其卷绡，遂使鹤露霄凝，轻絺立变，雁风朝急，冶服成温。
周王褒谢赉绢启曰：似逐安车之徵，如轻殿中之对，臣善识山川，应图方丈，脱能临水，必不弃书。
◇绫
《释名》曰：绫者，其文望之似冰绫之理也。
太公《六韬》曰：夏殷桀纣之时，妇人锦绣文绮之坐席，衣以绫纨，常三百人。
汉武帝内传曰：西王母侍女，服绀绫之袿。
汉官典职仪曰：尚书郎直，供青绫白绫被。
《魏略》曰：大秦国有金缕绣杂色绫，其国利得中国丝素，解以为胡绫。
符丕答谢玄书曰：今往大文绫罗各五十疋。
《世说》曰：武帝尝降王武子，供馔槃，悉用琉璃器，婢子百馀人，皆绫罗袴褶，以手擎饮食。
荀勖为晋文王与孙皓书曰：今饷杂色绫千端。
《晋令》曰：第六品已，［句有脱文。］已下当脱下字，不得服今缜绫锦，有私织者，录付尚方。
咸康起居注曰：诏临邑王使，主范柳所贡物多，降［《太平御览》八百十六作绛。］绫是其所珍，可筹量增赐。
【启】梁庾肩吾谢武陵王赉白绮绫启曰：图云缉鹤，邺市稀逢，写雾传花，丛台罕遇，虽复马均骋思，比巧犹惭，虞卿受金，方恩未重，此□扁舟独反，燕路有心，载宝言归，衔珠无日。
【书】梁庾肩吾答饷绫绞书曰：洁同雪霜，华逾纻绮，长裾可曳，无愧王门之宾，广袖将裁，翻有城中之制。
◇罗
《释名》曰：罗，文罗疏也。
太山黄庭经曰：黄庭为不死之道，受者齐九日，金兰凤文之罗四十疋。
范子曰：罗出齐郡。
《燕丹子》曰：荆轲左手把秦王袖，右手椹其焜，秦王曰：今日之事，从子计耳，乞听琴声而死，召姬人鼓琴，琴曰：罗縠单衣，可裂而绝，八尺屏风，可超而越，鹿卢之剑，可负而伏，［《太平御览》三百四十四作拔。］秦王乃奋地而起，遂杀轲。
《淮南子》曰：齐俗有诡文繁绣，弱锡罗纨。
王孙子曰：随珠耀日，罗衣从风。
雍门子说孟尝君曰：今足下，下罗帷，来清风，［事具乐部。］
世说曰：武帝尝降王武子，婢百馀人，皆绫罗袴褶，手擎饮食，［事具绫部。］
【启】周庾信谢赵王赉皂罗袍袴启曰：悬机巧緤，变蹑奇文，凤不去而恒飞，花虽寒而不落，披千金之暂暖，弃百结之长寒，永无黄葛之嗟，方见青绫之重，对天山之积雪，尚得开衿，冒广厦之长风，犹当挥汗，白龟报主，终自无期，黄雀谢恩，竟知何日。
◇布
《礼记》曰：仲夏月，毋暴布，［不以荫切干太阳事。］
又曰：布帛精粗不中数，幅尺广狭不中量，不鬻於市。
《左传》曰：诸侯攻偪阳，主人悬布，堇父登之，及堞而绝之，［偪阳人悬布以外，试勇者也。］坠则又悬之，苏而复上者三，主人辞焉，乃退。
《晏子》曰：景公谓《晏子》曰：东海中有水而赤，有枣华而不实，何也，晏子曰：昔秦缪公乘龙理天下，以黄帝布裹蒸枣，至海而投其枣布，故水赤，蒸枣，故华而不实，公曰：吾佯问子，对曰：婴闻佯问者亦佯对之，［事具枣部。］
吕氏春秋曰：戎人见暴布者，问曰：何以为此莽莽也，指麻而示之，怒曰：孰灌灌可为莽莽也，［莽莽，长濬，灌灌，丛濬。］
《韩子》曰：卫人有夫妻祷而祝曰：使我无故得百束布，其夫曰：何必少也，妻曰：益则子将取妾矣。
《史记·张骞传》曰：臣在大夏时，见邛竹杖蜀賨布。
又曰：公仪休相鲁，见布好而疾，出家妇，燔其机。
又曰：货殖传曰：通邑大都，布千钧，比千乘家。
《神异经》曰：南方有火山，长四十里，生不烬之木，昼夜火然，得暴风不炽，猛雨不灭，火中有鼠，重百斤，毛长二尺馀，细如丝，恒在火中，不出外而色白，以水逐沃之，即死，取其毛，织以作布，用之若垢汙，以火烧之，即清洁也，［事具火部。］
《列女传》曰：楚江乙母者，楚大夫江乙之母也，当恭王之时，乙为郢大夫，［郢，楚都，今南郡江陵。］有入王宫盗者，令尹以罪乙，请於王而黜之，处家无几，其母亡布八寻，言令尹盗之，王方在小曲台，令尹侍焉，王谓母曰：令尹信盗也，寡人不为其富贵不行法焉，若不盗而诬之，楚国有常法，［常法，谓诬罪人，其罪罪之。］母曰：令尹非身盗之也，乃使人盗之，王曰：奈何，对曰：昔孙叔敖之为令尹也，道不拾遗，民不关闭，而盗贼自禁，今令尹之法治也，耳目不明，盗贼从横，是故盗妾之布，是与使之何异，王曰：令尹在上，寇盗在下，令尹不知，有何罪焉，母曰：昔日妾子为郢大夫，人盗王宫中之物，妾子坐而黜之，妾子亦岂知之乎，终然坐之，令尹独何以不坐，是为过也，王曰：善，非徒讥令尹。又讥寡人，令吏偿母之布，因赐金十镒，让金布曰：妾岂贪货而干王哉，王乃召江乙而用之。
《汉书》曰：文帝徙淮南王长，道死，时民谣曰：一斗粟，尚可舂，一尺布，尚可缝，兄弟二人，不能相容。
又曰：成帝许皇后上疏曰：妾夸布服粝食。
又曰：太公以布为货，广二尺二寸为幅，长四丈为疋。
华峤《汉书》曰：王允与吕布及士孙瑞谋诛董卓，有人书吕字於布上，负而於市歌曰：布乎布乎，有告，卓不悟，三年四月，帝疾愈，卓入市，布持矛刺卓，兵士趣斩之。
《吴越春秋》曰：越王允常，使民男女入山采葛，作黄丝布，献之吴王。
《先贤行状》曰：国中有盗牛者，牛主得盗者，曰：我邂逅迷惑，从今以后将改过，子既已宥，幸无使王烈闻之，人有以告烈者，烈以布一端遗之，曰：是知耻恶，知耻则善心将生，故与劝为善也。
《典略》曰：苏秦如赵，逢其邻子於易水之上，从贷一疋布，约偿千金，邻子不与。
《广志》曰：桐木，其华有白毳，取其毳淹织，缉以为布。
圣证论曰：梁冀时，布有垢，则洗之於火。
裴氏《广州记》曰：蛮夷不蚕，采木绵为絮，皮圆当竹，剥古绿藤，绩以为布。
《燕书》曰：宋该，字宣弘，为右长史，太祖会群僚，以该性贪，故赐布百馀疋，令负而归，重不能胜，乃至僵顿，以愧辱之。
《俗说》曰：桓豹奴善乘骑，亦有极快马，有一诸葛郎，自云能走，与马等，桓车骑以百疋布置埒，令豹奴乘马，诸葛竞走，先至者得布，便俱走，诸葛桓［○《太平御览》八百二十作恒。］与马齐，欲至埒头，去布三尺许，诸葛一透坐布上，遂得之。
《笑林》曰：沈珩弟峻，字叔山，有名誉，而性俭吝，张温使蜀，峻入内良久，出语温曰：向择一端布，欲以送卿，而无粗者，温嘉其能显非。
【赋】晋殷巨奇布赋曰：惟泰康二年，安南将军广州牧腾［按当作滕。］侯，作镇南方，余时承乏，忝备下僚，俄而大秦国奉献琛，来经于州，众宝既丽，火布尤奇，乃作赋曰：伊荒服之外国，逮大秦以为名，仰皇风而悦化，超重译而来庭，贡方物之绮丽，亦受气於妙灵，美斯布之出类，禀太阳之纯精，越常品乎意外，独诡异而特生，森森丰林，在海之洲，煌煌烈火，禁焉靡休，天性固然，滋殖是由，牙萌炭中，类发烬隅，叶因焰洁，翘与炎敷，猋荣华宝，焚灼萼珠，丹辉电近，彤炯星流，飞耀冲霄，光赫天区，惟造化之所陶，理万端而难察，燎无烁而不燋，在兹林而独昵，火焚木而弗枯，木吐火而无竭，同五行而并在，与大椿其相率，乃采乃啗，是纺是绩，每以为布，不盈数尺，以为布帊，服之无斁，既垢既汙，以焚为濯，投之朱炉，载燃载赫，停而泠之，皎洁凝白。
【启】梁刘孝绰谢越布启曰：比纳方绡，既轻且丽，珍迈龙水，妙越鸟夷。


据明本补
雪雨霁雷电雾虹
◇雪
《毛诗》曰：北风其凉，雨雪其雱。
又曰：今我来斯，雨雪霏霏。
又曰：上天同云，雨雪雰雰。
又曰：雨雪瀌々，见晛日消，［晛，日气也。］
《左氏传》曰：楚子次于乾谿，雨雪，王皮冠，秦复陶，［秦所遗羽衣也。］翠被豹舄，执鞭以出。
《山海经》曰：由首之山，小威之山，空桑之山，并冬夏有雪。
《金匮》曰：武王伐纣，都洛邑未成，阴寒，大雪深丈馀，甲子旦，不知何五大夫，乘马车，从两骑，止门外，王使太师尚父谢宾，幸临之，尚父使人持一器粥出，进五车两骑，军［《太平御览》十二作毕。］使者具以告，尚父曰：五车两骑，四海之神与河伯雨师耳，尚父各以其名进之，五神皆惊，相视而叹。
《穆天子传》曰：雨雪，天子猎于钘山之西阿。
又曰：北风雨雪，天子游黄台之丘，骛於苹泽，日中大寒，北风雨雪，有冻人，天子作黄竹诗，［事具文部。］
《晏子春秋》曰：景公时，雨雪三日，公被狐白之裘，晏子入，公曰：怪哉，雨雪三日不寒，《晏子》曰：古之贤君，饱而知人饥，温而知人寒，公曰：善，出裘发粟，以与饥寒者。
王孙子曰：昔卫君重裘累茵而坐，见路有负薪而哭之者，问曰：何故也，对曰：雪下衣薄，是以哭之，於是卫君惧，见於颜色，曰：为君而不知民，孰以我为君，於是开府金，出仓粟，以赈贫穷。
《史记》曰：东郭先生，衣弊，履不完，行雪中，履有上无下，足尽践地，［事具人部。］
《汉书·苏武传》曰：单于幽武，置大窖中，绝不与饮食，天雨雪，武卧齧雪，与旃毛并咽之，数日不死，匈奴以为神，《汉武内传》曰：西王母云，仙之上药，有玄霜绛雪。
《琴操》曰：曾子耕太山之下，天雨雪，冻，旬日不得归，思其父母，作梁山歌。
《论衡》曰：云雾，雨之徵也，夏则为露，冬则为霜，温则为雨，寒则为雪，雨露冻凝者，皆由地发，不从天降。
《孟子》曰：滕文公卒，葬有日矣，天大雨雪，甚，至牛目，群臣请弛期，太子不许，惠子谏曰：昔王季葬涡山之尾，栾水齧其墓，见棺前和，文王曰：先君欲见群臣百姓矣，乃出为帐，三日后葬，今先王欲小留而抚社稷，故使雪甚，弛期而更为，曰：此文王之义也。
《氾胜之书》曰：取雪汁以渍原蚕矢，渍之五六日，释，因摩之，杂穀种，使稼能早，故谓雪五穀之精也。
秦子曰：今欲驰光日下，显白雪中，不可得已。
晋诸公赞曰：东羸王滕［本书八十三引异苑作东瀛王腾，《太平御览》十二引晋书作东瀛公腾。］於常山屯营，时大积雪，常山门前方数丈融液，滕怪而掘之，得玉马，高尺馀。
《录异传》曰：汉时大雪，积地丈馀，洛阳令身出按行，见民家皆除雪出，至袁安门，无有路，谓安已死，令人除雪，入户，见安僵卧，问何以不出，安曰：大雪人皆饿，不宜干人，令以为贤，举为孝廉。
皇甫谧《高士传》曰：焦先［原讹光，据本书六十四引改，下同。］野火烧其庐，先因露寝，遭大雪至，先袒卧不移，人以为死，就视如故，［事具居处部庐篇。］
《世说》曰：谢太傅寒雪日内集，与儿女讲论文义，俄而雪骤，公欣然曰：白雪纷纷何所似，兄子胡儿曰：散盐空中差可拟，兄女曰：未若柳絮因风起。
《语林》曰：王子猷居山阴，大雪夜，眠觉，开室酌酒，四望皎然，因起徬徨。咏左思招隐诗，忽忆戴安道，时戴在剡溪，即便夜乘轻舩就戴，经宿方至，既造门，不前便返，人问其故，王曰：吾本乘兴而行，兴尽而返，何必见戴。
《楚辞·招魂》曰：魂兮来归，北方不可以止，增冰峨峨，飞雪千里。
又曰：霰雪纷其无垠。
又曰：霰雪霏霏，糅其增加。
又曰：霰雪纷纷而薄木。
又曰：桂棹兮兰枻，斫冰兮积雪。
《释名》曰：雪，绥也，水下遇寒而凝，绥绥然下也。
《韩诗外传》曰：凡草木花多五出，雪花独六出，雪花曰霙，雪云曰同云。
《西京杂记》曰：太平之代，雪不封条，凌弭毒害而已，自上而下曰雨雪，［此七字，《初学记》二引作诗传，当另作一条。］
《左传》曰：平地尺为大雪，雪有七尺雪，［此五字亦见《初学记》二，引春秋考异邮为注，疑本为古左氏传说，与公羊说同。］
崔鸿《北凉录》曰：先酒泉南有铜鉇。［《初学记》二，《太平御览》二作扆，出，言虏犯者大雨雪，沮渠蒙逊遣工取之，得铜万斤。］
《毛诗》曰：蜉蝣掘阅，麻衣如雪。
班婕妤《怨歌行》曰：新裂齐纨素，皎洁如霜雪。
孙康家贫，常映雪读书，清介，交游不杂。［本条《初学记》二，御览十二引作宋齐语，此脱书名。］
宋玉曰：阳春白雪，国中属和者，不过十人。
《庄子》曰：藐姑射山，有神人居焉，肌肤若冰雪。
《洛神赋》曰：飘飖兮若流风之回雪。
【诗】宋鲍照咏雪诗曰：胡风吹朔雪，千里度龙山，集君瑶台里，飞舞两楹前。
齐虞羲望雪诗曰：岁杪云昼昏，玄池冰夜结，远风金河起，吹我玉山雪。
梁简文帝雪朝诗曰：同云凝暮序，严阴屯广隰，落梅飞四注，翻霙舞三袭，实断望如连，恒分似相及，已观池影乱，复视帘珠湿。
又咏雪诗曰：晚霰飞银砾，浮云暗未开，入池消不积，因风随复来，思妇流黄素，温姬玉镜台，看花言可折，定自非春梅。
又咏雪颠倒使韵曰：盐飞乱蝶舞，花落飘粉奁。
梁沈约咏馀雪诗曰：阴庭覆素芷，南阶褰绿葹，玉台新落构，青山已半亏。
梁任昉同谢朏花雪诗曰：土膏候年动，积雪表辰暮，散葩似浮玉，飞英若总素，东序皆白珩，西氵邕尽翔鹭，山经陋蜜荣，骚人贬琼树。
梁丘迟望雪诗曰：氛氲发紫汉，杂沓被朱城，倏忽银台构，俄顷玉树生，绵绵九轨合，昭昭四区明。
梁裴子野上朝值雪诗曰：沐雪款千门，栉风朝万户，集霰渝丹黻，流云飘绣柱，滴沥垂土膏，阑干悬石乳。
又咏雪诗曰：飘飖千里雪，倏忽度龙沙，从云合且散，因风卷复斜，拂草如连蝶，落树似飞花，若赠离居者，折以代瑶华。
梁吴均咏雪诗曰：微风摇庭树，细雪下帘隙，萦空如雾转，凝阶似花积，不见杨柳春，徒看桂枝白。
又咏雪诗曰：雪逐春风来，过集巫山野，澜漫虽可爱，翻扬［原讹阳，据冯校本改。］讵堪把，问君何所思，昔日同心者，坐须风雪霁，相期雒城下。
梁何逊咏雪诗曰：凝阶似月夜，拂树晓疑春，萧散忽如尽，徘徊已复新，若逐微风起，谁言非玉尘。
梁刘孝绰对雪诗曰：桂华殊皎皎，柳絮亦霏霏，讵比咸池曲，飘飖千里飞，耻均班女扇，羞洒曹人衣，浮光乱粉壁，积照朗彤闱。
梁庾肩吾咏花雪诗曰：瑞雪坠尧年，因风入绮钱，飞花洒庭树，凝瑛结井泉，寒光晦八极，同云暗九天，已飘黄竹路，共庆白渠田。
陈徐陵咏雪诗曰：琼林玄圃叶，桂树日南华，岂若天庭瑞，轻雪带风斜，三农喜盈尺，六出舞崇花，明朝阙门外，应见海神车。
【赋】晋孙楚雪赋曰：尧九载以山栖兮，汤请祷於桑林，罔二圣以济世兮，孰繁衍以迄今，嗟亢阳之逾时兮，情反侧以寝兴，丰隆洒雪，交错翻纷，膏泽偃液，普润中田，肃肃三麦，实获丰年。
晋李颙雪赋曰：何时雪之嘉泽，亦应变而俱凝，随同云而下降，固霑渥之所兴。
宋谢惠连雪赋曰：岁将暮，时既昏，寒风积，愁云繁，梁王不悦，游於兔园，俄而微霰零，密雪下，王乃歌北风於卫诗，咏南山於周雅，相如於是避席而起，逡巡而揖曰：臣闻，雪宫建於东国，雪山峙於西域，岐昌发咏於来思，姬满申歌於黄竹，曹风以麻衣比色，楚谣以幽兰俪曲，盈尺则呈瑞於丰年，袤丈则表沴於阴德，连氛累蔼，揜日韬霞，霙淅沥而先集，雪纷糅而遂多，其为状也，散漫交错，氛氲萧索，蔼蔼浮浮，瀌々奕奕，连翩飞洒，徘徊委积，始缘甍而冒栋，终开帘而入隙，既因方而为珪，亦遇圆而成璧，眄隰则万顷同缟，瞻山则千岩俱白，於是台如重璧，逵似连璐，庭列瑶阶，林挺琼树，若乃积素未亏，白日朝鲜，烂兮若烛龙衔曜照昆山，及其流滴垂冰，缘霤承隅，粲兮若冯夷剖蚌列明珠，乱曰：白羽虽白，质已轻兮，白玉虽白，空守贞兮，未若兹雪，因时兴灭，玄阴凝，不昧其洁，太阳曜，不固其节，节岂我名，洁岂我贞，凭云升降，从风飘零，值物赋象，任地列形，素因遇立，污随染成，纵心皓然，何虑何营。
周刘璠雪赋曰：天地否闭，凝而成雪，应乎玄冬之晨，在於冱寒之节，苍云暮同，严风晓别，散乱徘徊，雰霏皎洁，违朝阳之曜煦，就凌阴之惨冽，混二仪而并色，覆万有而皆空，既夺朱而成素，实矫异而为同，始飘飖而稍落，遂纷糅而无穷，晓摄光而映净，夜合影而通昽，似北荒之明月，比西昆之阆风。
宋谢庄杂言咏雪曰：火洲灭，日壑清，龙关沙蒸，河徼云惊，晷未沉而井閟，宇方霾而海溟，始葐蒀以蕤转，终徘徊而烟曳，状素镜之晨光，写金波之夜晢。
【赞】晋庾肃之雪赞曰：百籁哀吟，广莫长挥，霰雨馺洒，皓雪其霏，轻质飘飖，与风回散，望之凝映，浩若天汉，即之皎洁，色逾玉粲。
晋羊孚雪赞曰：资清以化，乘气以霏，遇象能鲜，即洁成晖。
宋谢惠连雪赞曰：气遍霜繁，年丰雪积，彼厉我和，尔素子白，其德懿矣，玩之庭隙，权陋瑶台，暂践盈尺。
梁沈约雪赞曰：火竞乃上炎，阴矫亦下润，独有凝雨姿，贞晼而无殉，排云宁自高，晞光本非吝，委谷不辞深，因岩岂知峻，洁貌虽同赏，英心共谁振。
◇雨
《尔雅》曰：暴雨谓之冻，小雨谓之霡霂，久雨谓之霪，霪谓之霖。
《管子》曰：春秋祭［《太平御览》十作发。］五政，一曰：论幼孤，赦有罪，二曰：赋爵列，授禄位，三曰：修沟洫，复亡人，四曰：治封疆，正阡陌，五曰：无杀麑{鹿夭}，无绝华萼，五政苟时，春雨乃来。
《尸子》曰：神农氏治天下，欲雨则雨，五日为行雨，旬为穀雨，旬五日为时雨，正四时之制，万物咸利，故谓之神。
《东观汉记》曰：沛献王辅，善京氏易，永平五年，少雨，上御云台卦，自以周易林占之，其繇曰：蚁封穴户，大雨将至，以问辅，辅曰：蹇，艮下坎上，艮为山，坎为水，山出云为雨，蚁穴居，时［《初学记》二，御览十作知。］雨将至，故以蚁为兴居，［居字《初学记》，御览无。］
黄子发相雨［原讹与，据冯校本改。］《书》曰：常戊申日，候日欲入时，日上有观云，不问大小，视四方黑者大雨，青者小雨。
《战国策》曰：魏文侯与虞人期猎，是日饮酒乐，天雨，文侯曰：虽乐，岂可不一会期哉，乃往，［事具猎部。］
《楚辞》曰：雷填填兮雨冥冥，令飘风兮先駈，使冻雨兮洒尘。
《尚书大传》曰：天之无烈风淫雨，意中国有圣人乎，［淫雨谓之霖。］
河图帝通纪曰：雨者，天地之施也。
《曾子》曰：天地之气和则雨。
《山海经》曰：为应龙之状，乃得大雨。
《尚书·洪范》休徵曰：肃时雨若。［君仁敬则时雨从之。］
《毛诗》曰：有渰萋萋，兴云祁祁，雨我公田，遂及我私。
又曰：月离于毕，俾滂沱矣。
《左氏传》：卫大旱，卜有事於山川，不吉，甯《庄子》曰：昔周饥，克殷而年丰，今邢无道，诸侯无伯，天其或者欲使卫讨邢乎，从之，师兴而雨。
《家语》曰：齐有一足之鸟，飞公朝，下于殿前，舒翅而跳，齐侯遣使访孔子。孔子曰：此鸟名商羊，昔童儿有屈其一脚，振讯两臂而跳，且谣曰：天将大雨，商羊鼓舞，今齐有之，其应至，将有水为灾。
《老子》曰：骤雨不终日。
《春秋说题辞》曰：一岁三十六雨，天地之气宣，十日小雨，应天文，十五日大雨，以斗运也。
《山海经》曰：羽山其上多雨，而符阳之山多怪雨，云风之所出也。
《庄子》曰：时雨降矣，而犹浸灌，不亦劳乎。
又曰：宋景公时，大旱三年，卜之，以人祠乃雨，公下堂顿首曰：吾所以求雨，将自当之，言未卒，天下大雨方千里者何，德於天而惠於民也。
《六韬》曰：文［说苑十三作武王事。］王问散宜生，卜伐殷，吉乎，曰：不吉，钻龟，龟不兆，数蓍，蓍不交而如折，将行之日，雨，辎重车至轸，行之日，帜折为三，散宜生曰：此凶，四不祥，不可举事，太公进曰：是非子之所知也，祖行之日，雨辎重车至轸，是洗濯甲兵也。
《盐铁论》曰：周公太平之时，雨不破块，旬而一雨，必以夜。
《列仙传》曰：赤松子者，神农时雨师也，［事具仙部。］
谢承《后汉书》曰：百里嵩为徐州刺史，境遭旱，嵩行部，传车所经，甘雨辄至。［事具职官部刺史篇。］
《管辂别传》曰：辂过清河太守，时天旱，辂曰：今夕当雨，树中已有少女微风。树间又有阴鸟和鸣。又少男风起，众鸟乱翔，其应至矣，须臾，风云兴，玄气四合，大雨注倾。
《风俗通》曰：玄冥，雨师也。
《论衡》曰：道至天者，祥风起，甘雨降，雨霁而阴曀者，谓之甘雨。
《风土记》曰：六月有大雨，名濯枝雨。
《益部耆旧传》曰：赵瑶为阆中令，遭旱，请雨於灵星，应时大雨。
《楚国先贤传》曰：樊英忽谓学者曰：成都市火甚盛，因含水西向漱之，后有从蜀郡来者，云是日大火，须臾大雨，火遂灭，［事具火部。］
【诗】魏陈王曹植喜雨诗曰：天覆何弥广，苞育此群生，弃之必憔悴，惠之则滋荣，庆云从北来，郁述西南征，时雨中夜降，长雷周我庭，嘉种获膏壤，登秋毕有成。
魏阮瑀诗曰：苦雨滋玄冬，引日弥且长，丹墀自歼殪，深树犹沾裳，客行易感悴，我心摧已伤，登台望江沔，阳侯沛洋洋。
晋张载霖雨诗曰：霖雨馀旬朔，濛昧日夜坠，何以解愁怀，置酒招亲类，悲歌结流风，逸响回秋气。
晋张协苦雨诗曰：黑蜧跃重川，商羊舞野庭，飞廉应南箕，丰隆迎号屏，云根临八极，雨足洒四溟，霖沥过二旬，散漫亚九龄，阶下伏泉踊，堂上水苔生，尺烬重寻桂，红粒贵瑶琼。
又杂诗曰：金风扇素节，丹霞启阴期，腾云似涌烟，密雨如散丝，寒花发黄彩，秋草含绿滋。
又杂诗曰：朝霞迎白日，丹气临阳谷，翳翳结繁云，森森散雨足。
晋傅玄诗曰：徂暑未一旬，重阳翳朝霞，厥初月离毕，积日遂滂沱，屯云结不解，长溜周四阿，霖雨如倒井，黄潦起洪波，湍深激墙隅，门庭若决河，炊爨不复举，灶中生蛙虾。
宋谢庄喜雨诗曰：鹅起知风舞，蛇楚润识云流，洌泉承夜湛，零雨望晨浮，合颖行盛茂，分穗方盈畴。
宋谢惠连喜雨诗曰：朱明振炎气，溽暑扇温飚，羡彼明月辉，离毕经中宵，思此西郊云，既雨盈崇朝，上天愍憔悴，商羊自吟谣。
宋鲍照喜雨诗曰：营社达群阴，屯宫掩积阳，族云飞泉室，震风沉羽乡，升雰浃地维，倾润泻天潢，弥木抽翠条，炎卉耀朱芳，关市欣九赋，京廪开万箱。
又苦雨诗曰：连阴积浇灌，滂沱下霖乱，沉云日夕昏，骤雨淫朝旦，蹊泞走兽希，枝寒鸟飞晏，密雾冥下溪，聚云屯高岸。
齐谢朓观雨诗曰：朔风吹飞雨，萧条江上来，既洒百常观，复集九成台，空濛如薄雾，散漫似轻埃。
梁简文帝赋得入阶雨诗曰：细雨阶前入，洒砌复沾帷，渍花枝觉重，湿鸟翻飞迟，傥令斜日照，并欲似游丝。
梁孝元帝咏细雨诗曰：风轻不动叶，雨细未沾衣，入楼如雾上，拂马似尘飞。
梁刘苞望夕雨诗曰：崇朝遘行雨，薄晚屯密云，缘阶起素沫，竟水散圆文，河柳低未举，山桃落已芬，清樽久不荐，淹流遂待君。
梁虞蹇［疑作骞。］拟雨诗曰：清风送凉气，薄暮荡炎氛，虹照涟漪水，电出嵯峨云，落晖散长足，细雨织斜文。
梁刘孝绰秋雨卧疾诗曰：贾君徭役少，潘生民务稀，及此同多暇，高卧掩重闱，寂寂榆桑晚，滂沱曀不晞，电隙时光帐，风帘乍扣扉。
梁刘孝威和皇太子春林晚雨诗曰：云树交为密，雨日共成虹，电舒长男气，枝摇少女风，叶珠垂滴水，檐绳下溜空，蝶濡飞不飏，花沾色更红，明离信养德，能事毕春宫，谁堪偶凤吹，唯有浮丘公。又望雨诗曰：清阴荡暄浊，飞雨入阶廊，瞻空乱无绪，望霤耿成行，交枝含晚润，杂叶带新光，浮芥离还聚，沿沤灭复张，浴禽飘落毳，乱荇散馀香，寄言楚台客，雄风讵独凉。
梁庾肩吾从驾喜雨诗曰：西岳浮樽桂，东皇事浴阑，赦诏还京兆，归神出灌坛，湿风含洒气，阴云助麦寒，典农欣受职，治粟喜当官，复此随车雨，民知天可安。
梁朱超对雨诗曰：当夏苦炎埃，习静对花台，落照依山尽，浮凉带雨来，重云吐飞电，高栋响行雷，洒树轻花发，滴沼细萍开，泛沫荣阶草，奔流起砌苔。
北齐刘逖对雨有怀诗曰：重轮宵犯毕，行雨旦浮空，细落疑含雾，斜飞觉带风，湿槐仍足绿，沾桃更上红，无由似玄豹，纵意坐山中。
周庾信和赵王喜雨诗曰：玄霓临日谷，封蚁对云台，投地欲起电，倚柱稍惊雷，白沙如湿粉，莲花类玉杯，惊鸟洒翼度，湿雁断行来，浮桥七星起，高堰六门开，厥田终上上，原野自莓莓。
又喜雨诗曰：离光初绕电，震气始乘雷，云逐鱼鳞起，渠随龙骨开，崩沙杂水去，卧树拥槎来，嘉苗双合颖，熟稻再含胎。
又对雨诗曰：繁云犹暗岭，积雨未开庭，阶含侵角路，镬满溜疏萍，湿杨生细椹，烂草变初萤，徒劳看蚁封，无事祀灵星。
陈阴铿闲居对雨诗曰：四溟飞旦雨，三径绝来游，震位雷声发，离宫电影浮，山云遥似带，庭叶近成舟，茅檐下乱滴，石窦引环流，寄言一高士，如何麦不收。
又诗曰：蘋藻降灵祗，聪明谅在斯，触石朝云起，从星夜月离，八川奔巨壑，万顷溢澄陂，绿野含膏润，青山带濯枝，嘉禾方合颖，秀麦已分岐，寄语纷纶学，持竿讵必知。
【赋】魏文帝愁霖赋曰：脂余车而秣马，将言旋乎邺都，玄云黯其四塞，雨濛濛而袭予，涂渐洳以沉滞，潦淫衍而横湍，岂在余之惮劳，哀行旅之艰难，仰皇天而太息，悲白日之不旸，思若木以照路，假龙烛之末光。
魏陈王曹植愁霖赋曰：迎朔风而爰迈兮，雨微微而逮行，悼朝阳之隐曜兮，怨北辰之潜精，车结辙以盘桓兮，马踯躅以悲鸣，攀扶桑而仰观兮，假九日於天皇，瞻沉云之泱漭兮，哀吾原之不将。
又愁霖赋曰：夫何季秋之淫雨兮，既弥日而成霖，瞻玄云之晻晻兮，听长霤之淋淋，中宵夜而叹息，起饰带而抚琴。
魏应玚愁霖赋曰：听屯雷之恒音兮，闻左右之叹声，情惨愦而含欷兮，起披衣而游庭，三辰幽而重关，苍曜隐而无形，云暧暧而周驰，雨濛濛而雾零，排房帐而北入，振盖服之沾衣，还空床而寝息，梦白日之馀晖，惕中{宀悟}而不效兮。意凄悷而增悲。
晋潘尼苦雨赋曰：气触石而结蒸兮，云肤合而仰浮，雨纷射而下注兮，潦波涌而横流，岂信宿之云多，乃逾月而成霖，瞻中塘之浩汗，听长霤之涔涔，始蒙瀎而徐坠，终滂霈而难禁，悲列宿之匿景，悼太阳之幽沉，云暂披而骤合，雨乍息而亟零，旦漎々以达暮，夜淋淋以极明，鼋鼍游於门闼，蛙虾嬉乎中庭，惧二源之并合，畏黔首之为鱼，处者含瘁於穷巷，行者叹息於长衢。
晋陆云愁霖赋曰：在朱明之季月，反极阳之重阴，兴介丘之肤寸，坠崩云之洪沉，谷风扇而攸远，苦雨播而成淫，天泱漭以怀惨，民嚬蹙而愁霖，於是天地发挥，阴阳交激，万物混而同汲，玄黄浩而无质，雷凭虚以振庭，电凌牖而曜室，霤鼎沸以骏奔，潦风驰而竞疾，岂南山之暴跻，将溟海之暂溢，毒其雨之未晞，悲夏日之方永，瞻大晨以积息，仰天衢而引领。
晋傅咸患雨赋曰：夫何远寓之多怀，患淫雨之有经，自流火以迄今，历九旬而无宁，庶太清之垂曜，睹日月之光明，云乍披而旋合，霤暂辍而复零，将收雷之要月，弃嘉穀於已成，前渴焉而不降，后患之而弗晴，惟二仪之神化，奚水旱之有并，汤亢阳於七载兮，尧洪汎乎九龄，天道且犹若兹，况人事之不平。
又喜雨赋曰：於是祀［当作祝。］融炽景，羲和警辔，亢阳火愤，野无生类。悠悠亿兆，同兹惨悴，伊我皇之仁德兮，配焘育於二仪，屡刻躬而勤政兮，广请祷於灵祗，孰谓天高，其听不辽，孰谓神远，厥应孔昭，洁齐致虔，于兹三朝。阴郁怫而腾起，阳菴薆而自消，飞廉扇谷风之翼翼，灵岳兴庆云之飘飖，遂乃重阴四会，溟邈无垠，方中降雨，亘夜迄今，生我百穀，粒我蒸民，昔洪水滔天於唐尧之朝，亢旱为灾於殷汤之世，下民其咨，莫能俾乂，历稔九七，仅免斯害，犹以畴咨为美谈，躬祷为勋代。
晋成公绥阴霖赋曰：百川泛滥，潢潦横流，沉灶生蛙，中庭运舟。
又时雨赋曰：两仪协合，二气烟煴，洪川起波，名山兴云。
宋傅亮喜雨赋曰：惟二仪之顺动，数有积而时偏，垫襄陵於唐籍，慼云汉於周篇，匪叔叶之或遘，在盛王其固然，伊元嘉之初载，肇休明於此年，懿玉烛之方熙，愠积阳之独愆，涸凉泉於井谷，委嘉颖於中田，嗟我皇之翼翼，怅临朝而辍娱，踵冲谦於禹汤，协至诚於在余，且东作之未晏，庶雨露之夙濡，遵悬子徙廛，尤鲁侯之焚巫，祗桑林之六祷，修季宰之再雩，诚在幽其必贯，感何远而不孚，聆晨鹳於高垤，候宵毕於天隅，发曾云於触石，晦重阳於八区，春霆殷以远响，兴雨霈而载涂，洒丰浸於中畴，覃馀润於嘉蔬，殷啬人於菑亩，衍将繁於中衢，嗣良颂於多稔，兆嘉梦於樵渔，矧具［原讹其，据冯校本改。］臣之逢运。又均休而等虞，陶曲成於暮稔，金归驾於董疏。
梁张缵秋雨赋曰：霡霂兴乎爽节，肤寸起於曾岑，乃娱情而脱体，犹冬阳与夏阴，褰南帷以寓目，敞北户而披衿，商律戒於兹辰，凉雨感而已作，甘泉集而溟溟，油云兴而漠漠，温飚革於早暮，炎凉改於今昨，乍斜檐而上阶，或从风而洒幕，周小庭而密下，泫高枝而疏落，渌池泛澹，员波儵烁，低昂弱筱，葳蕤丛薄。
◇霁
《说文》曰：霁，雨止也。
《魏略》曰：延康元年，大霖雨五十馀日，魏有天下，乃霁，将受大祚之应也。
《晋中兴书》曰：咸和四年，阴霖五十馀日，苏峻灭后乃霁。
《长沙耆旧传》曰：文虔字仲孺，时霖雨废民业，太守忧色，虔补户曹掾，虔奉教斋戒，在社三日，夜梦见白头翁谓曰：尔来何迟，虔具白所梦，太守曰：昔禹梦绣衣男子，称沧水使者，禹知水脉当通，若掾此梦，将可比也，明日，果大霁。
扶南传曰：金阵［原作障，据冯校本改。］国，入四月便雨，六月乃止，少有晴日。
【诗】晋嵇含悦晴诗曰：劲风归巽林，玄云起重基，朝霞炙琼树，夕景映玉芝，翔凤晞轻翮，应龙曝纤鬐，百穀偃而立，大木颠复持。
宋谢瞻答康乐秋霁诗曰：夕霁风气凉，闲房有馀清，开轩灭华烛，月露皓已盈。
梁简文帝开霁诗曰：景落商飚靖，烟开四郊谧，偃蹇暮山虹，游扬下峰日，水文城上动，城楼水中出，竟徵共治功，空卧淮阳秩。
梁王筠夕霁诗曰：连山卷族云，长林息众籁，密树含绿滋，遥峰凝翠霭，物华方入赏，跋予心期会。
周庾信初晴诗曰：湿花飞未远，阴云敛尚低，燕［原讹鸾，据冯校本改。］燥还为石，龙残便是泥。
【赋】魏文帝喜霁赋曰：乃命驾而言归，启吉日而北巡，厌群萌之至原，感上下之明神，密云兴之坱北，［当作圠。］甘雨降以洒尘，既洒尘而为涂，惟平路之未晞，激清风以漂潦，发皎日之阳晖，振余策而长驱，忽临食而忘饥。
魏陈王曹植喜霁赋曰：禹身誓於阳旰，［当从淮南子脩务篇作盱。］卒锡圭而告成，汤感旱於殷时，造桑林而敷诚，动玉辋而云披，鸣鸾铃而日阳，指北极以为期，吾将倍道以兼行。
晋陆云喜霁赋曰：靖屏翳之洪隧，戢太山之触石，凌风绝而谧宁，归云反而徽霍，改望舒之离毕，曜六龙於紫阁，於是朱明启候，凯风来南，复火正之权司兮，默后土於重阴，夷中原之多潦兮，反高岸於嵩岑，萎禾竦而振颖兮，偃木竖而为林，阴阳交泰，万物方遒，炎神送暑，素灵迎秋，四时逝而代谢，大火忽其西流，年冉冉其易颓，时靡靡而难留。
【文】宋孝武帝祈晴文曰：幽明失序，就阴则滞，连云霖淫，注而不替，润既违时，泽而非惠，幸辍霖而吐景，权停风而敛翳，昭鸾辂於天郊，光龙旂於田际，耒耨得施，黍稷获艺，增高廪於嘉年，登十千於兹岁。
◇雷
《易》曰：鼓之以雷霆，润之以风雨。
又曰：震为雷，动万物者，莫疾於雷。
《礼记》曰：仲春之月，日夜分，雷乃发声，仲秋之月，雷乃收声。
大戴礼夏小正曰：正月，雉震鸣鸲，鼓其翼也，正月必雷，雷不正闻，唯雉闻。
《毛诗》曰：殷其雷，在南山之阳。
又曰：虺虺其雷。
《左传》曰：藏冰以时，则雷出不震，弃冰不用，则雷不发而震。
《尚书·中候》曰：秦穆公出狩，天震大雷，下有火，化为白雀，衔丹书，集公车，［事具祥瑞部。］
《史记》曰：高祖母曰刘媪，尝息大泽之陂，梦与神遇，时雷电冥晦，［事具帝王部。］
《山海经》曰：翔次之山，有鸟名橐{非己}，服其毛羽，令人不畏雷也。
《淮南子》曰：阴阳相薄，感而为雷。
焦赣《易林》曰：白日扬光，雷车避藏，云雨不下，各自正乡。
《物理论》曰：积风成雷。
《易》曰：雷风相薄。
《洪范五行传》曰：夫雷，人君象也，入能除害，出能兴利。
河图帝纪通曰：雷，天地之鼓也。
又曰：黄帝以雷精起。
《鹖冠子》曰：夫耳之主聪，目之主明，一叶蔽目，不见太山，两豆［原讹头，据冯校本改。］塞耳，不闻雷霆。
《论衡》曰：图画之功，［《初学记》一，《太平御览》十三作工。］图雷之状，畾畾如连鼓形。又图一人若力士，谓之雷公，使之左手引连鼓，右手椎之。
《晋阳秋》曰：王襃母，性畏雷，及母死，每雷震，辄就墓侧启曰：襃在此，襃在此。
盛弘之《荆州记》曰：胡［水经注二十九作湖。］阳县，春秋蓼国，樊重之邑也，重母畏雷，为石室避之，悉以文石为阶砌，今犹存。
王韶《孝子传》曰：竺弥父生时畏雷，每至天阴，辄至墓，伏坟悲哭，有白兔在其左右。
《华阳国志》曰：曹公从容谓先主曰：天下英雄，唯使君与操，本初之徒，不足数也，先主方食，失匕箸，会雷大震，先主曰：圣人言，迅雷风烈必变，良有以也，一震之威，乃可致此，公亦悔失言。
雷於天地为长子，以其万物为出入也，雷二月出地百八十日，雷出则万物出，八月入地百八十日，雷入则万物入，入则除害，出则兴利，人君之象也，［本条《初学记》一引於郎顗上书下，北堂书钞一百五十二，《太平御览》十三作洪范五行传，此脱书名。］
孟奥北征记曰：凌云台东南角一百步，有白石室，名为避雷室。
《续搜神记》曰：义兴人姓周，永和中，出都，日暮，道边有一新草小屋，有一女出门，望见周，曰：日已暮，周求寄宿，向一更中，闻外有小儿唤阿香，官唤汝推雷车，女子乃辞去，明朝视宿处，乃见一新冢。
《尔雅》曰：疾雷谓之霆。
《穀梁传》曰：阴阳相薄，感而为雷，激而为霆，《五经通义》曰：震与霆，皆霹雳也，公羊注曰：雷疾而甚者为震，震与霆，皆谓霹雳也，雷谓电之先，［○初学记一作电谓之雷光也。］
《易》曰：天地解而雷雨作，雷雨作而百穀草木皆甲坼。
《山海经》曰：飞鱼如豚，赤文无羽，食之辟兵，不畏雷也。
《淮南子》曰：丛轻折轴，众呼成雷，庶女叫天而雷下击，景公台损，支体伤折，海水大出。
汉书［《太平御览》十三作续汉书。］曰：桓帝建和二年，六月乙卯，雷震宪陵寝屋，是梁太后听兄冀枉诛乔也。
蔡顺母平生畏雷，［本条《初学记》一，《太平御览》十三作周斐汝南先贤传，此脱书名。］自亡后，每有雷，顺辄还［《初学记》，御览作环。］冢泣曰：顺在此。
《论衡》曰：雷霆迅疾，击折树木，坏败屋室，时犯杀人，俗以为天取龙，其犯杀人，谓之有阴过。
《杂兵书》曰：雷电霹雳，破军内若树木屋舍，急徙去，吉也，雷电风所从来，不可逆而伐，宜慎之。
论语谶曰：雷震百里，声相附近，宋均注曰：雷动百里，故因以为言也，雷声谓诸侯之政教所至，相附近也。
《说文》曰：雷霆馀声钤钤，［《太平御览》十三作铃铃。］所以挺出万物也。
【诗】晋傅玄杂言诗曰：雷隐隐，感妾心，倾耳清听非车音。
又曰：童女掣电策，童男挽雷车。
又惊雷歌曰：惊雷奋兮震万里，威陵宇宙兮动四海，六合不维兮谁能理。
【赋】晋李颙雷赋曰：伊有阳之肇化兮，陶万殊於天壤，结郁蒸而成雷兮，鼓訇棱之逸响，若乃骇气奔激，震响交搏，濆沦隐辚，崩腾磊落，来无辙迹，去无阡陌，君子恐惧而修省，圣人因象以制作。
◇电
《毛诗》曰：烨烨震电。
《易》曰：离为电。
又曰：雷电噬嗑。
《月令》曰：仲春始电。
《晋书》曰：王戎视日不昡，目烂烂若岩下电。
《山海经》曰：列缺，电名。
《庄子》曰：阴气伏於黄泉，阳气上通於天，阴阳分争故为电，玉女投壶，天为之笑则电，［此十字，本书十七引作神异经，此脱书名，当另作一条。］
《河图握拒起》曰：大电绕枢星，炤郊野，感符宝而生黄帝。［事具符命部。］
《淮南子》曰：电以为鞭策，［电，激气也。］
甘泉赋曰：电倏闪於墙藩。
【赋】晋顾凯之雷电赋曰：太极纷纶，元气澄练，阴阳相薄，为雷为电，是以宣尼敬威忽变，夫其声无定响，光不恒照，砰訇轮转，儵闪罗曜，若乃太阴下沦，少阳初升，蛰虫将启，动灵先应，殷殷徐振，不激不凭，林锺统节，褥暑烟煴，星月不朗，衣床若焚，尔乃清风前飒，荡浊流尘，丰隆破响，列缺开云，当时倦容，廓焉精新，岂直惊安竦寐，乃以畅精悟神，天怒将凌，赤电先发，窥岩四照，映流双绝，雷电赫以惊衡，山海磕其崩裂。
◇雾
《尔雅》曰：地气发，天不应，曰雾，雾谓之晦。
《帝王世纪》曰：黄帝时，天大雾三日，帝游洛川之上，见大鱼，杀三牲以醮之，天乃甚雨，七日七夜，鱼流，始得图书。
黄帝玄女之宫战法曰：黄帝与蚩尤对，力战九不胜，黄帝归於太山，三日三夜，天雾冥冥，有一妇人，人首鸟形，黄帝稽首再拜，伏不敢起，妇人曰：吾所谓玄女者，子欲何问，黄帝曰：小子欲万战万胜，万隐万匿，首当何从起。
《曾子》曰：阴阳之气乱则雾。
《龙鱼河图》曰：山冬天雾十日已上不除者，山崩之候。
《地镜图》曰：古之王者，行游诸侯，其所居国，国必有三日浸，变而为日中之雾。
陈留风俗传曰：雍丘县有祠，名曰夏后公祠，神井能致雾。
汉武帝内传曰：东方朔乘云飞去，仰望，大雾覆之，不知所在。
《东观汉记》曰：马援谓官属曰：吾在浪泊西里乌［东观汉记作摀。］间虏未灭之时，下潦上雾，毒气薰蒸，仰视乌鸢，跕跕堕水中。
谢承《后汉书》曰：河南张楷，性好道术，能作五里雾，时关西人裴优，亦能作三里雾，自以不如楷，往从学之，楷避不肯见。
《英雄记》曰：曹公赤壁之役，行至云梦大泽中，遇大雾，迷失道。
《魏略》曰：刘雄鸣每出行，云雾中识道不迷惑，时人因谓能为云雾。
望气经曰：六月三日有雾，岁熟。
《博物志》曰：王肃［《太平御览》十五作尔。］张衡马均，昔俱冒雾行，一人无恙，一人病，一人死，问其故，无恙者云，我饮酒，病者饱食，死者空腹。
王隐《晋书》曰：乐广为尚书郎，尚书令卫瓘见奇之，命诸子造焉，曰：此人之水镜，每见，令人莹然，若披云雾睹青天。
《神仙传》曰：栾巴为尚书，忽一旦天大雾，对坐不相见，失巴所在，寻问之，云其日还成都，亲故别，时亦风雨晦冥。
袁山松宜都山川记曰：郡西北有丹山，天晴，岭忽有雾起，回转如烟，不过再朝，雨必降。
【诗】梁孝元帝咏雾诗曰：三晨生远雾，五里暗城闉，从风疑细雨，映日似游尘，乍若飞烟散，时如佳气新。
又诗曰：晓雾晦阶前，垂珠带叶边，五里浮长隰，三晨暗远天，旁通似佳气，却望若非烟，疏帘还复密，断栋更疑连，还思逢乐广，能令云雾褰。
梁伏挺行舟值早雾诗曰：水雾杂山烟，冥冥见晓天，听猿方忖岫，闻濑始知川，渔人惑隩浦，行舟迷溯沿，日中氛霭尽，空水共澄鲜。
周王襃咏雾应诏诗曰：七条开早陌，五里闇朝氛，带楼疑海气，含盖似浮云，方从河水上，预奉绿图文。
◇虹
《礼记月令》曰：季春之月，虹始见，孟冬之月，虹藏不见。
《释名》曰：虹，阳气之动，虹，攻也，纯阳攻阴气也。
又曰：夫人阴阳不合，婚姻错乱，淫风流行，男女互相奔随之时，此则气盛，故以其盛时合之也。
《说文》曰：霓，屈虹，青赤，或白色，阴气也。
《毛诗》曰：螮蝀在东，莫之敢指，一名挈贰，［按挈贰见尔雅释天，此有脱文。］
《河图稽曜钩》曰：镇星散为虹蜺。
《春秋运斗枢》：枢星散为虹蜺。
《尚书考灵曜》郑玄注曰：日旁气白者为虹。
《庄子》曰：阳炙阴为虹。
《黄帝占军诀》曰：攻城，有虹从外南方入饮城中者，从虹攻之胜，白虹绕城不匝，从虹所在乃击。
蔡邕《月令章句》曰：虹，螮蝀也，阴阳交接之气，著於形色者也，雄曰虹，雌曰蜺，蜺常依阴云而昼见於日冲，无云不见，大阴亦不见，率以日西见於东方，故诗云，螮蝀在於东，蜺常在於旁，四时常有之，唯雄虹见藏有月。
《战国策》曰：唐睢谓秦王曰：聂政刺韩劚，白虹贯日。
《列士传》曰：荆轲为燕太子谋刺秦王，白虹贯日。
《异苑》曰：古者有夫妻，荒年菜食而死，俱化成青绛，故俗呼美人虹。
又曰：晋陵薛原，义熙初，有虹饮其釜澳，吸响便竭，原辇酒灌之，随投随涸，便吐金满器，於是灾弊日祛，而丰富岁臻。
《楚辞·天问》曰：白蜺婴茀，胡为此堂，［蜺，云之有色，似龙，茀，白云萎蛇者也。］
又曰：虹蜺纷其朝覆兮，夕淫淫而霖雨。
【赋】梁江淹赤虹赋曰：俄而赤蜺电出，蚴虬神骧，暧昧以变，依稀不常，非虚非实，乍灭乍光，赩赫山顶，照燎水阳，虽图纬之有载，旷世识之未逢，既咨嗟而踯躅，聊周流而从容，馀形可览，残色未去，曜萎蕤而在草，映青葱而结树，霞晃朗而下飞，日通笼而上度。
【诗】董思恭咏虹诗曰：春暮萍生早，日落雨飞馀，横彩分长汉，倒色媚青渠，梁前朝影出，桥上晚光舒，原逐旌旗转，飘飘侍直庐。
苏味道咏虹诗曰：纡馀带星渚，窈窕架天浔，空因壮士见，还共美人沈，逸势含良玉，神光藻瑞金，独留长剑彩，终负昔贤心。


据明本补
锡命荐举奉使
◇锡命
周官，九仪之命，正邦国之位，一命受职，再命受服，三命受位，四命受器，五命赐则，六命赐官，七命赐国，八命作牧，九命作伯。
《韩诗外传》曰：诸侯之有德，天子锡之，一锡车马，再锡衣服，三锡虎贲，四锡乐器，五锡纳陛，六锡朱户，七锡弓矢，八锡鈇钺，九锡秬鬯，谓曰九锡。
《易》曰：王三锡命怀万邦也。
《尚书》曰：平王锡晋文侯秬鬯圭瓒，作文侯之命。
《左传》曰：王命尹氏策晋文公为侯伯，锡之大辂之服，戎辂之服，彤弓一，彤矢百，玈弓矢千，秬鬯一卤，虎贲三百人。
范晔《后汉书》曰：董昭等欲共进曹操爵国公，九锡备物，密以访荀彧，彧曰：曹公本兴义兵，以匡振汉朝，虽勋德崇著，犹禀忠贞之节，君子爱人以德，不宜如此，事遂寝，操心不能平，会南征孙权，彧劳军于谯，表辄留彧。
《晋中兴书》曰：烈宗冲幼，桓温威震外内，人情噂〈口沓〉，互生同异，谢安与王坦之，尽忠匡翼，讽朝廷为九锡，使骁骑将军袁宏具草，时温已疾笃，宏以呈安，安视，辄云不好，更勾改之，使弥历旬日，至于温薨，锡命遂寝。
【文】后汉潘勖策魏武帝九锡命文曰：朕以不德，少遭愍凶，越自西土，迁于唐卫，当此之时，危若缀旒然，宗庙乏主，社稷无位，群凶觊觎，连城带邑，一人尺土，朕无获焉，即我高祖之命，将坠于地，朕用夙兴假寐，震悼于厥心，乃诱天衷，诞育丞相，保乂我皇家，弘济于艰难，朕实赖之，今将授君典礼，其敬听朕命，昔者董卓初兴国艰，群后释位，以谋王室，君则摄进，首启戎行，此君之忠於本朝也，后乃黄巾反易天常，侵我三州，延于平民，君又讨之，翦除其迹，以宁东夏，此又君之功也，君有定天下之功，重之以明德，班叙海内，宣美风俗，旁施劝教，恤慎刑狱，敦崇帝族，援继绝世，旧德前功，罔不咸秩，虽伊尹格于皇天，周公光于四海，方之蔑如也，朕闻先王并建明德，祚之以土，分之以民，崇其宠章，备其礼物，所以蕃卫王室，左右厥世也，其在周成，管蔡不静，惩难念功，乃使邵康公锡齐太公履，东至于海，西至于河，南至于穆陵，北至于无棣，五侯九伯，实得征之，爰及襄王，亦有楚人不供王职。又命晋文，登为侯伯，锡以二辂，虎贲鈇钺，秬鬯弓矢，大启南阳，世作盟主，故周室之不坏，繄二国是赖，今君称丕显明德，［魏志一，文选三十五作德明，此倒。］保朕，［《魏志》：文选朕下有躬字，此脱。］奉答天命，导扬弘烈，绥爰九域，莫不率俾，功高於伊周，而赏卑乎齐晋，朕甚恧焉，今以十郡，封君为魏公，锡君玄土，苴以白茅，爰契尔龟，用建冢祖，昔在周室，毕公毛公，入为卿佐，周召师保，出为二伯，外内之任，君实宜之，其以丞相领冀州牧如故。又加君九锡，其敬听朕命，魏国置丞相以下，群卿百寮，皆如汉初诸侯之制，君往钦哉，敬服朕命，简恤尔众，时亮庶功，用终尔显德，对扬我高祖之休命。
魏文帝策命孙权九锡文曰：盖圣王之法，以德诏爵，以功制禄，劳大者禄厚，德盛者礼丰，故叔旦有夹辅之勋，太公有鹰扬之功，并启土宇，并受备物，所以表章元功，殊异贤哲也，朕以不德，承运革命，思齐先代，坐而待旦，惟君天姿忠亮，命世作佐，深睹历数，达见废兴，远遣行人，浮于潜汉，望风景附，抗疏称蕃，忠肃内发，款诚外照，信著金石，义盖山河，朕甚嘉马，［吴志二作焉，此讹。］今封君为吴王，使持节高平侯，其授君玺绶策书，以大将军使持节都督交州领荆益州牧事，锡君青土，苴以白茅，对扬朕命，以君东夏，今又加君九锡，其敬听后命。
宋傅亮作宋武帝九锡文曰：朕以寡昧，仰缵洪业，夷羿乘衅，荡覆王室，越在南鄙，至于九江，宗祀绝飨，人神无位，提挈群凶，寄命江介，则我祖宗之烈，奄坠于地，七百之祚，翦焉莫嗣，天未绝晋，诞育英辅，振厥纲维，再造区夏，兴亡继绝，俾昏作明，元勋至德，朕实赖焉，今将授公典策，其敬听朕命，乃者桓玄肆僣，滔天泯夏，拔本塞源，颠倒六位，庶僚俯首，四方莫恤，公精贯朝日，气凌虹霓，奋其灵武，大歼群丑，剋复皇邑，奉帝歆神，此公之大节也［宋书二无也字。］始於勤王者也，授律群后，沂流长鹜，薄伐峥嵘，献捷南夏，大憝折首，群逆夷殄，三光旋照，旧物反正，此又公之功也，公有康宇内之勋，重之以明德，爰初发迹，则奇谟冠世，电击彊妖，则锋无前对，聿宁东夏，大造黔首，辨方正位，纳之轨度，蠲削烦苛，较若画一，淳风美化，盈塞区宇，虽文命之东渐西被，咎繇之迈于种德，何以尚兹，朕闻先王之宰世也，庸勋尊贤，建侯胙土，褒以宠章，崇其徽物，所以夹辅皇室，外隆蕃屏，故曲阜光启，遂荒徐宅，营丘表海，四履有闻，其在襄王，亦赖匡霸。又命晋文，备物九锡，惟公道冠前烈，勋高振古，而殊典未加，朕甚瞢焉，今进授相国。
【表】魏武帝让九锡表曰：臣功小德薄，忝宠已过，进爵益土，非臣所宜，九锡大礼，臣所不称，惶悸征营，心如炎灼，归情写实，冀蒙听省，不悟陛下，复诏襃诱，喻以伊周，未见哀许，臣闻事君之道，犯而勿欺，量能处位，计功受爵，苟所不堪，有损无从，加臣待罪上相，民所具瞻，而自过谬，其谓臣何。
梁江淹为齐高帝让相国齐公九锡表曰：臣闻日月权舆，二仪所以克灵，君臣设极，三统所以式固，惟生与位，谓之大宝，是以二周之始，珪河逾广，两汉之初，封赏弥盛，然表东海者，实牧野之日，瞻鲁邦者，乃负图之辰，若乃衣裳之会，九合一匡，犹惭於斯礼也，臣实鄙才，靡识大体，徒以忠贞为槩，而劳不足铭，虽以丹素为诚，而功无可勒。
又表曰：御龙勤夏，未闻冠俗之爵，大彭翼商，岂见超世之典，况吕梁不凿，而器重玄圭，越裳未献，而赋拟千乘，镜前脩而惭形，觌往德而耸虑也。
◇荐举
《礼记》曰：赵文子所举於晋国，管库之士，七十有馀家，生不交利，死不属其子焉。
《尸子》曰：人知用贤之利也，不能得贤，其何故也，夫买马不论足力，以白黑为仪，必无走马矣，买玉不论美恶，以大小为仪，必无良宝矣，举士不论才，而以贵势为仪，则伊尹管仲不为臣矣。
《说苑》曰：楚令尹虞丘子，举孙叔敖，［说苑至公篇敖下有少焉虞丘子家干法八字。］执而戮之，虞丘子喜，入见於王，言孙叔敖果可使持政，奉国法而不党，施刑戮而不乱，可不谓公乎，庄王曰：夫子之赐也。
《吕氏春秋》曰：百里奚之未遇时，饭牛於秦，傅鬻以五羊之皮，公孙枝得之，献诸缪公，三日，请属事焉，公曰：买之五羊之皮而属事，无乃为天下笑乎，枝曰：信贤而任之，君之明也，让贤而下之，臣之志也，境内将服，夫谁暇笑哉，遂用之，谋无不当，举必有功。
《史记》曰：王稽使於魏，问郑安平，魏有贤人可与俱西乎，安平曰：臣里中有张禄先生，欲见君，言天下事，王稽知其是范睢也，乃载以入秦。
《汉书》曰：韩安国为人多大略，所推举皆廉士，贤於己者。
又曰：薛宣知翟方进有宰相器，深结之，方进竟代宣为丞相，免二岁，方进荐宣明习文法，上徵宣，复爵。
又曰：何武为人仁厚，好进士，称人之善，为楚内史，厚两龚，在沛郡，厚两唐，为公卿，荐之朝廷，此人显於世者，何侯力也。
汉杂事曰：辛庆忌为酒泉太守，大将军王凤，荐庆忌正直仁勇，通於兵事，柱国石臣，凤不宜久处其右，上乃复徵为光禄大夫执金吾。
《东观汉记》曰：东平王苍，荐吏吴良，上章以示公卿曰：萧何［东观汉记何下有举字，此脱。］韩信，设坛即拜，不复考试，以良为议郎。
又曰：杜林，字伯山，为侍御史，先与郑兴同寓陇右，乃荐之，上徵兴为大中大夫。
又曰：陈宠，字昭公，为尚书，宠性纯淑，周密重慎，时有所表荐，辄自手书削草。
《续汉书》曰：桥玄为司空，转司徒，素与南阳太守陈球有隙，及在公位，而荐球为廷尉。
又曰：虞诩以左雄有忠节，上疏，荐之曰：伏见议郎左雄，数上封事，实有王臣謇謇之节，宜擢在喉舌之官，必有匡弼之益，由是拜雄尚书。
《吴越春秋》曰：孙子者，吴人，名武，善为兵法，僻隐幽居，世人莫知其能，子胥明於识人，乃荐孙子，吴王问以兵法，每陈一篇，王不觉口之称善，［事具人部啸篇。］《三辅决录》曰：游子殷为郡功曹，有童子张既为书佐，殷察异之，具设宾馔，以子楚讬之，后魏王以既为雍州，时汉兴郡阙，王以问既，既称楚文武兼才，遂以为汉兴太守。
《魏志》曰：颍川卢志才，筹画士也，早卒，太祖与荀彧书曰：自志才亡后，莫可与计事者，汝颍固多奇才，谁可以继，彧荐郭嘉，召见，论天下事，太祖曰：使孤成大业者，必此人也，表为司，空军祭酒。
《吴志》曰：刘繇字正礼，兄岱，字公山，平原陶丘洪荐，欲令举茂才，刺史曰：前年举公山，奈何复举正礼乎，洪曰：若明使君用公山於前，擢正礼於后，所谓御二龙於长涂，骋骐骥於千里，不亦可乎。
王隐《晋书》曰：杜夷隐身不仕，镇东军司顾荣等，荐夷於相国府，元帝以为儒林祭酒。
徐广《晋纪》曰：张华少自牧羊，而笃志好学，初为县吏，卢钦奇其才，数称荐之。
【诏】魏明帝诏曰：世之质文，随教而变，兵乱已来，经学废绝，后生进趋，不由典谟，岂朕训导未洽，将进用者不以德显乎，其令郎吏学通一经，才任牧民，博士策试，擢其高第者亟用，其浮华不务道本者，皆罢退之。
梁任昉求荐士诏曰：夫进贤茂赏，蔽善明罚，前王盛则，咸必由之，朕纂统鸿业，夤畏大宝，思用俊异，协赞雍熙，历听九工，物色舆皂，而白驹盈谷，长楚未刈，所以临朝永叹，日昃伊伫，便可博询卿士，各举所知，将量才授能，擢以不次，庶同则哲之明，称朕急贤之旨。
随江总举士诏曰：尧施谏鼓，禹拜昌言，求之异等，久著前册，举以滞淹，复闻昔典，斯乃治道之深规，帝王之切务，朕以寡昧，丕承洪绪，未明虚己，日旰兴怀，万机多紊，四聪弗达，思闻謇谔，采其默语，王公以下，各荐所知，傍询管库，爰及舆皂，一介有能，片言可用，朕亲加听览，伫兹启沃。
【表】后汉班固为第五伦荐谢夷吾表曰：夷吾才兼四科，行包九德，奉法智察，有召公之风，居俭履约，绍公仪之操，虽密勿在公，身出心隐，不徇名以求誉，不驰骛以要宠，诚社稷之蓍龟，大汉之甍栋，宜当拔擢，使登鼎司，原乞骸骨，更授夷吾。
后汉蔡邕荐皇甫规表曰：昔孝文愠匈奴之事，思李牧於前代，孝宣忿奸猾之不散，举张敞於亡命，论其武劳，则汉室之扞城，课其文德，则皇家之腹心。
后汉孔融荐祢衡表曰：衡淑质贞亮，英才卓荦，初涉艺文，升堂睹奥，目所一见，辄诵於口，耳所暂闻，不忘於心，性与道［原讹通，据冯校本改。］合，思若有神，忠果正直，志怀霜雪，见善若惊，疾恶若雠，鸷鸟累百，不如一鹗，飞辩骋辞，溢气坌涌，解疑释结，临敌有馀，昔贾谊求试属国，诡系单于，终军欲以长缨，牵致劲越，弱冠慷恺，前世美之，女［《文选》三十七作如，此讹。］睹得龙跃天衢，振翼云汉，扬声紫微，垂光虹霓，钧天广乐，必有奇丽之观，帝室皇居，必畜非常之宝。
魏陈思王曹植自试表曰：士之生世，入则事父，出则事君，事父尚於荣亲，事君贵於兴国，故慈父不能爱无益之子，仁君不能畜无用之臣，夫论德而授官者，成功之君也，量能而受爵者，毕命之臣也，故君无虚授，臣无虚受，虚授谓之谬举，虚受谓之尸禄，昔二虢不辞两国之任，其德厚也，旦奭不让燕鲁之封，其功大也，今臣无德可述，无功可纪，上惭玄冕，俯愧朱绂，西有违命之蜀，东有不臣之吴，使边境未得脱甲，谟士未得高枕，而高鸟未絓於轻缴，潜鱼未悬於钩饵者，恐钓射之术，或未尽也，夫君之宠臣，欲除患兴利，臣之事君，必杀身静乱，以功报主也，如微才弗试，没世无闻，徒荣其躯而丰其体，生无益於事，死无损於数，虚荷上位，而忝重恩，禽息鸟视，终於白首也，常恐先朝露，填沟壑，坟土未乾，而身名并灭，冀以尘雾之微，补益山海，萤烛末光，增辉日月。
又表曰：五帝之世非皆智，三季之末非皆愚，用与不用，知与不知也，夫相者文德昭者也，将者武功烈者也，文德昭则可以匡国朝，叙百揆，稷契夔龙是矣，武功烈则可以征不庭，广邦境，南仲方叔是矣，昔伊尹之为媵臣，至贱也，吕尚之处屠钓，至陋也，及其见举於汤文，诚道合志同，岂复假近习之荐，因左右之介哉，昔骐骥之於吴坂，可谓困矣，及其伯乐相之，孙子御之，形体不劳，而坐取千里，伯乐善御马，明君善御臣，诚任贤使能之明效也，昔段干木修德於闾阎，秦军为之辍攻，而文侯以安，穰苴授节於邦境，燕晋为之退师，而景公无患，皆简德尊贤之所致也，原陛下垂高宗傅岩之明，以显中兴之功。
魏殷褒荐朱伦表曰：盖闻虞书非俊乂无以光帝载，西伯非髦士无以开王业，是故高世之主，必广登命之礼，有为之君，务通贤者之路，所以成大治也，切见同郡朱伦，字文信，天真清亮，雅性忠笃，纯粹足以激清源，美行足以广风俗，当仁不让，见德思义，疏达之才，强记博闻，飞辞抗论，骆驿奇逸，诚当世之俊异，一时之秀出也，如得毗佐铨衡，翼亮右曹，济济之观，足用华国。
晋庾亮荐翟阳［按当作汤，郭翻表曰：盖闻举逸拔幽，帝王之高士，旌德礼贤，治道之所先，是以西伯摽渭滨之伏，而帝基以隆，汉高延商洛之隐，而王道以固，仄陋无明敭之称，空谷废白驹之咏，恐千里之足，屈於槽枥之下，赞世之才，委於垄亩之间，若解其巾褐，服以缨冕，必能翼赞皇极，敷训彝伦。］］
梁元帝荐鲍几表曰：旌蒲出鲁，贲帛归齐，颂声既兴，盛业斯在，几忠公抗直，出宰廉平，将齐毛玠古人之服，实同吴隐酌水之廉，臣才非往哲，识愧前修，轻陈听览，伏待鈇钺。
梁沈约荐刘粲表曰：陛下则天开业，冠带要荒，輶轩韦毂，交轸於遐路，舍筑投竽，相望於魏阙，或以开坼未采，管库遗贤，执戟忘疲，倚辀不息。
梁刘孝仪为江仆射礼荐士表曰：陛下缉礼裁乐，化俗移风，当扆思治，分宵梦相，枯岸之珠既论，润山之玉已荐，伏见兼太学博士会稽贺玚，字德琏，幼能斧藻，长则琢磨，结卷就贤，担簦来学，乡塾染其丹采，朋友扣其洪锺，声无愧於东筠，材有逾乎西杞，如使联事宗伯，握兰建礼，庶用得其才，人知自勖，臣鉴非止水，职豫搜扬，前竭谀闻，先自乡曲。
又为江侍中荐士表曰：臣闻天道不言，资寒暑而成岁，宸居垂拱，寄守宰以宣风，若夜鱼不欺，朝琴在奏，则残杀自去，汾射可追，伏见镇北府水曹参军济阳江兴，字休恭，立身贞白，操业清廉，颇涉书记，弥闲刀笔，前摄县沮漳，无伤锦制，巡行淮海，不忝绣衣，若处以百里之邑，使导一乡之赋，必能治文无害，迄用有成，臣举不避族，非欲异姓居后，知人为难，寔缘所悉而荐。
北齐邢子才为李卫军疾以国子祭酒让东平王表曰：臣闻运舟归於积水，致远在於逸足，未有涓澮之流，可成奔飞之用，驽蹇之乘，而有灭没之功，既列赵衰先人之敏，请同虞丘退身之义，具官臣某，民望时宗，声实攸在，斧藻川流，雕篆霞蔚，蕉蒲既茂，枝叶寔繁，故以学穷齐鲁，声高梁魏，诏美司朝，佥谐允在，伏原回恩徙授，以答具瞻。
【笺】魏应璩荐和虑则笺曰：璩闻唐尧因群士以兴治，齐桓假众能以定业，是故八元进则太平之化成，六贤用则九合之功立，切见同郡和模，字虑则，质性纯粹，体度贞正，履仁蹈义，动循轨礼，方今海内企踵，欣慕捉发之德，山林投褐，思望旌弓之招，寔英奇叙用之时，贡达进致之良秋也，令夜光之璧，显价於和氏之肆，千里之足，定功於伯乐之庭，庶有以宣明大道，光益时化。
又荐费祎笺曰：璩闻景云浮则应龙翔，治道明则俊乂臻，是故良哉之歌，兴於唐尧之世，多士之颂，起於周文之朝。
晋孙楚荐傅长虞笺曰：楚闻骐骥不遗能於伯乐，良宝不藏耀於卞和，是以辉光夜射，价连秦赵，飞驷绝影，终朝千里，物尚有之，士亦宜然。
晋庾阐荐唐笺曰：盖桂林生於五岭，杞梓出於南荆，夫以卉木之盛，犹载在方志，况千里之朝，怀其良彦，而使人滞於常流，莫登於龙津者乎，郡功［原讹公，据冯校本改。］曹史泉陵唐，永延，［句有脱文。］履道敏素，和而有正，立身持操，行著一邦，若得骖轨鸾衡，服襄骏足，则机石之良选，可以对扬万里者也。
【启】齐王融求试效启曰：臣闻春鹒秋蟀，集候相悲，露木风萤，临年共悦，夫惟动植，且或有心，况在生灵，而能无感，夫君道含弘，臣术无隐，翁归乃居中自是，充国曰莫若老臣，切慕前修，敢蹈轻节，虽冒不媒之鄙，式罄奉公之诚，抑又唐尧在上，不参二八，管夷吾耻之，臣亦耻之。
梁元帝启东宫荐石门侯启曰：切以凤鸣朝阳，必资蓝田之宝，龙门点额，亦俟堂溪之珍，是以紫玉见称，黄金为贵，文传梦鸟，学重灵蛇，点漆凝脂，事逾卫玠，浑金璞玉，才疋山涛，昔翟汤隐逸，见称庾亮，陈平器局，被荐无知，以人废言，诚增竦詟，进贤上赏，伏待慈照。
梁丘迟答举秀才启曰：方今八友盈庭，五承在幄，七教毕脩，九攻具举，犹乃物色关屠，梦想岩钓，故已天不爱宝，野无遗贤，辄仰宣皇猷，俯罄愚蔽，觇察衡阎，询事茅草，如有片言入善，一介可题，谨闻绛阙，恭奏青蒲。
【教】宋孝武临徐兖二州搜扬教曰：徐方地兼梁楚，秀士攸出，兖土乐颂所流，风礼自古，岂不异人比肩，鸿才世及，或疏散山林，不闻进达，或栖息闾阎，怀宝待耀，孝性义门，明经善政者，所在搜扬举进，咸用名闻。
梁王僧孺至南海郡求士教曰：是以文举下车，寤梦於根雉，长孙入境，明发於龙丘，此境三闽奥壤，百越旧都，汉开吴别，分星画部，风序泱泱，衣簪斯盛，其川岳所产，岂直明珠大贝，桂蠹翠羽而已哉，孝实人经，则有罗威唐颂，学惟业本。又闻陈元士燮，至於高尚独往，相望於〈山其〉岩，怀仁抱义，继踪於前史。
【书】汉张敞与朱邑书曰：明主游心太古，广延茂士，此诚忠臣竭思之时也，值敞远守剧郡，驭於绳墨，焜臆约结，固无奇矣，足下以清明之德，掌周稷之官，昔陈平虽贤，须魏倩而后进，韩信虽奇，赖萧何而后信，故士各达其时之英隽，若必伊尹吕望而后荐之，则此人不因足下而进矣，邑感敞言，荐贤士大夫，多得其助者。
魏阮籍与晋文王荐卢景宣书曰：是以八士归周，周道以隆，虞舜登庸，元凯咸事，诚以邓林昆吾，翔凤所栖，悬黎和肆，垂棘所集，伏见鄙州别驾卢播，字景宣，耽道悦礼，伏义依仁，研精坟典，升堂睹奥，若得佐时理物，则政事之器，衔命聘享，则专对之才，潜心图籍，文学之宗，敷藻载述，良史之表。
◇奉使
《周官》曰：使適四方，朝觐宗遇会同，君之礼也，存觐覜省聘问，臣之礼也。
《毛诗》曰：四牡，劳使臣之来也，有功而见知则说矣，四牡騑騑，周道逶迟。岂不怀归，王事靡盬，我心伤悲。
又曰：皇皇者华，君遣使臣也，送之以礼乐，言远而有光华也，皇皇者华，于彼原隰，駪々征夫，每怀靡及。
《左传》曰：齐侯以诸侯之师侵蔡，蔡溃，遂伐楚，楚子使与师言曰：君处北海，寡人处南海，惟是风马牛不相及也，不虞君之涉吾地也何故，管仲曰：昔召康公命我先君太公曰：五侯九伯，汝实征之，尔贡苞茅不入，王祭不供，无以缩酒，寡人是徵，昭王南征而不复，寡人是问，对曰：贡之不入，寡君之罪也，敢不供给，昭王之不复，君其问诸水滨。
《穀梁传》曰：季孙行父秃，晋郄克眇，卫孙良夫跛，同时而聘于齐，齐使秃者迓秃者，眇者迓眇者，跛者迓跛者，萧同叔子处台上而笑之，闻於客，客不说而去，相与立胥闾而语，移日不解，齐人有知之者曰：齐之患自此始也。
《论语》曰：蘧伯玉使人於孔子，孔子与之坐而问焉，曰：夫子何为，对曰：夫子欲寡其过而未能也，使者出，子曰：使乎使乎，为使之难，不辱君命。
《晏子》曰：晏子短，使楚，楚为小门而延晏子，晏子不入，曰：使狗国者从狗门入，而臣使楚，不当从狗门入，［事具人部嘲戏篇。］
《史记》曰：赵平原君使於春申君，赵使欲夸楚，为玳瑁簪，刀剑悉以珠饰之，春申君客三千馀人，上客皆蹑珠履，以见赵使，赵使大惭。
又曰：陆贾，楚人，以客从高祖定天下，名有口辩，居左右，常使诸侯，时中国初定，尉他平南越，因王之，高祖使贾赐他印，为南越王，贾至，尉他魁结箕踞见贾，贾因说他曰：足下中国之人，亲戚昆弟坟墓在真定，今足下欲以区区之越，与天子抗衡为敌国，祸且及身矣，他乃蹶然起坐，谢贾曰：居蛮夷之中久，殊失礼仪。
【诗】北齐裴让之公馆宴詶南使徐陵诗曰：嵩山表京邑，锺岭对江津，方域殊风壤，分野居星辰，出境君图事，寻盟我恤邻，有才称竹箭，无用忝丝纶，列乐歌锺响，张旃玉帛陈，皇华徒受命，延誉本无因，韩宣将聘楚，申胥欲去秦，方期饮河朔，翻属卧漳滨，礼酒盈三献，宾筵盛八珍，岁稔鸣铜雀，兵戢坐金人，云来朝起盖，日落晚催轮，异国犹兄弟，相知无旧新。
北齐裴讷之邺馆公宴诗曰：晋楚敦，盟好，乔礼［文苑英华作侨札。］同心赏，礼成樽俎陈，乐和金石响，朝云驾马进，晓日乘龙上，双阙表皇居，三台映仙掌，当阶篁筱密，约岸荷蕖长，束带尽欣娱，谁言骛归两。
周庾信将命至邺诗曰：大国脩聘礼，亲邻自此敦，张旃事原隰，负扆报成言，西过犯风露，北指度轘辕，交欢值公子，展礼觌王孙，何以誉嘉树，徒欣赋采蘩，四牢盈折俎，三献满罍樽，人臣无境外，何由欣此言，风俗既险阻，山河不复论，无因旅南馆，空欲祭西门，眷然惟此别，夙期幸共存。
又酬祖正员诗曰：我皇临九有，声教洎无隄，兴文盛礼乐，偃武息民黎，承乏驱骐马，旌旃事鼓鞞，古碑文字尽，荒城年代迷，被陇文瓜熟，交塍香穗低，投琼实有意，报李更无蹊。
隋卢思道赠司马幼之南聘诗曰：故交忽千里，輶车莅远盟，幽人重离别，握手送行行，晚霞浮极浦，落景照长亭，拂雾扬龙节，乘风溯鸟旌，楚山百重映，吴江万仞清，夏云楼阁起，秋涛帷盖生，陆侯持宝剑，终子系长缨，前脩亦何远，君其勖令名。
隋虞世基接北使诗曰：会玉二崤至，瑞节三秦归，林蝉疏欲尽，江雁断还飞，墙垣崇客馆，旌盖入王畿，共此敦封植，方欣笃纻衣。
【论】梁元帝郑众论曰：汉世衔命匈奴，困而不辱者，二人而已，子卿手持汉节，卧伏冰霜，仲师固无下拜，隔绝水火，况复风生稽落，日隐龙堆，翰海飞沙，皋兰走雪，岂不酸鼻痛心，忆雒阳之宫陛，屑泣横悲，想长安之城阙，直以为臣之道，义不为生，事君之节，生为义尽，岂望拔幽泉，出重仞，经长乐，抵未央，及还望塞亭，来依候火，傍观上郡，侧眺云中，虽在己之原自隆，而於时之报未尽。
【书】后汉孔融与韦林甫书曰：使君足下，怀远垂勋，西戎即叙，前别意恨，甚多不悉，辛从事至，承获所讯，喜而起居，不恙而到也，云便结驷，径至旧治，西土之人，宗服令德，解仇崇好，以顺风化，万里雍穆，如乐之和，虽为国家威灵感应，亦实士縠堪事之效也，昔伯安由幽都而登上司，子琰以豫州而取宰相，近事未远，当勉功业，以丰此庆耳，闻僻疾动，不得复与足下，岸帻广坐，举杯相於，［冯校本作扢。］以为邑邑，前日元［原讹光，据冯校本改。］将来，雅度弘毅，伟［魏志十荀彧传注，伟下有世字，此脱。］之器也，昨仲将复来，文敏笃诚，保家之主也，不意双珠，近出老蚌，甚珍贵之，遣书通心。
梁任孝恭为李庆州孟坚使与覃无名书曰：昔陆贾皇华，定交知於南越，长卿披绣，通夷险於夜郎，故传美於往书，流芳於篆素，足下南中盛族，岭表豪门，籍誉既深，承芳已旧，但道旷风云，论平生而是即，江山间阻，衔杯酌以何因，空想神魂，徒劳梦寐，仆世禀威仪，门勒锺鼎，提戈海岳，推毂数千，逮我不才，无兼文武，鸿私弗替，应兹阃外，麾盖所临，寔宣慈造，足下刺举一隅，同奉家国，进止之宜，寔俟高筭。
梁刘孝仪北使还与永丰侯书曰：足践寒地，身犯朔风，暮宿客亭，晨灼谒舍。飘飖辛苦，迄届毡乡，杂种覃化，颇慕中国，兵传李绪之法，楼拟卫律所治，而毳幕难淹，酪浆易餍，王程有限，时及玉关，射鹿胡奴，乃共归国，刻龙汉节，还持入塞，马衔苜蓿，嘶立故墟，人获蒲萄，归种旧里，稚子出迎，善邻相劳，倦握蟹螯，亟覆虾碗，未改朱颜，略多自醉，用此终日，亦以自娱。


公平品藻质文
◇公平
《尚书》曰：无偏无党，王道荡荡，无党无偏，王道平平。
《左传》曰：贾季奔狄，宣子使臾骈送其帑，夷之蒐，贾季戮臾骈，臾骈之人欲尽杀贾氏以报焉，臾骈曰：不可，吾闻前志有之曰：敌惠敌怨，不在后嗣，忠之道也，夫子礼於贾季，我以其宠报私怨，无乃不可乎。
又曰：祁奚请老，晋侯问嗣焉，称解狐，其雠也，将立之而卒。又问焉，对曰：午也可，於是羊舌职死矣，晋侯曰：孰可以代之，对曰：赤也可，於是使祁午为中军尉，羊舌赤佐之，君子谓祁奚能举善矣，称其雠，不为谄，立其子，不为比，举其偏，不为党。
《礼记》曰：昔卫献公出奔，反国，及郊，将颁邑於从者而后入，柳庄曰：如皆守社稷，则孰执羁靮而从，如皆从，则孰守社稷，君反国而有私也，无乃不可乎，於是弗果颁。
又曰：天无私覆，地无私载，日月无私照，奉三无私，以劳天下。
《韩子》曰：解狐荐其雠以为相，其雠往拜谢，解狐引弓，迎而射之。
又曰：解狐与荆伯柳为怨，赵简王问於解狐曰：孰可以为上党守，对曰：荆伯柳可，赵简王曰：非子之雠乎，对曰：臣闻忠臣举贤，不避仇雠。
《说苑》曰：晋文公问於舅犯，谁可使为西河守者，对曰：虚子羔，曰：子羔非汝之仇欤，曰：君问为守者，非问臣之仇也，子羔见舅犯谢之曰：君幸赦臣之过，荐之於君，得为西河守，舅犯曰：荐子者公也，吾不以私事害公义，子其去矣，顾，吾射子矣。
《家语》曰：澹台灭明，为人公正无私。
《慎子》曰：夫投钩分财，投策分马，非以钩策为均，使得美者不知所以德，得恶者不知所以怨，此所以塞怨望也，故蓍龟所以立公言也，权衡所以立公正也，书契所以立公信也，法制礼籍，所以立公义也，凡立公所以弃私也。
《吕氏春秋》曰：荆人有遗弓者，弗肯索，曰：荆人遗之，荆人得之。又何求焉，孔子闻之曰：去其荆而可矣，老聃闻之曰：去其人而可矣，故老聃则至公得矣。
又曰：昔先圣王之治天下，必先公，公则天下平矣，有得天下者众矣，其得之必以公，其失之必以偏。
《史记》曰：邑中人民俱出猎，任安常分麋鹿雉兔，众人皆喜，曰：任少卿分则平。
又曰：陈平为社宰，分肉甚均，里父老曰：善陈孺子之为宰，平曰：嗟乎，使平得宰天下，亦如肉矣。
《韩诗外传》曰：楚白公之难，有社之善者，辞其母，将死君难，其母曰：弃母死君，可乎，社之善曰：闻事君者，内其禄而外其身，今之所养母者，君之禄也，请往死之，比至朝，三废车中，其仆曰：子惧，何不反也，社之善曰：惧，吾私也，死君，吾公也，吾闻君子不以私害公，遂死之。
《汉书》曰：萧何不与曹参相能，及何病，惠帝自临视，因问曰：君即百岁后，谁可代君，对曰：知臣莫如主，帝曰：曹参何如，何顿首曰：帝得之矣，臣死不恨矣。
又曰：义纵少时，与张次翁俱攻剽为群盗，纵姊以医幸王太后，太后问，子有兄弟欲为官者乎，姊曰：有弟无行，不可，太后乃告上，拜纵为中郎。
又曰：朱邑惇笃於故旧，然性公正，不可交以私，天子器之。
《东观汉记》曰：耿嵩履清高之节，龀童介然特立，不随於俗，乡党士大夫莫不敬异之，王莽败，贼盗起，宗族在草中，穀食贵，人民相食，宗家数百，升合分粮，时嵩年十二三，宗人长少，咸共推令主廪给，莫不称平。
魏武令曰：今寿春汉中长安，先欲使一儿各往诣领之，欲择慈孝不违，吾今儿亦未知用谁也，虽儿小时见爱，而长大能善，必用之，吾非有二言也，不但不私臣吏，儿子亦不欲有所私。
周生烈曰：天下所以平者，政平也，政所以平者，人平也，人所以平者，心平也，《燕书》曰：梁琛使秦，琛从兄弈，先在秦为尚书郎，会罢，秦主欲令琛止弈舍，琛语有司曰：昔诸葛亮兄弟各处三国，及其聘集，公朝相见，退无私面，君子之志，余敢忘乎，竟不止，弈数就邸舍，因问东国起居，琛曰：今二方鼎据，兄弟并蒙附宠，论心各有所在，今欲以东国事语君，恐非西国之所欲闻，何以见问。
【论】魏曹羲至公论曰：夫世人所谓掩恶扬善者，君子之大义，保明同好，朋友之至交，斯言之作，盖闾阎之日谈，所以救爱憎之相谤，崇居厚之大分耳，非笃正文至理，折中之公议也，世士不断其数，而系其言，故善恶不分，以覆过为弘，朋友忽义，以雷同为美，善恶不分，乱实由之，朋友雷同，败必从焉，谈论以当实为清，不以过难为贵，相知者以等分为交，不以雷同为固，是以达者，存其义，不察於交，识其心，不求於言，且在私论，犹行之有节，明处公议，则无所固之矣，凡智者之处世，咸欲兴化致治者也，兴化致治，不崇公抑割，情以顺理，厉清议以督俗，明是非以宣教者，吾未见其功也，清议非臧否不显，是非非赏罚不明，故臧否不可以远实，赏罚不可以失中，若乃背清议，违是非，虽尧不能一日以治，审臧否，详赏罚，故中主可以万世安，是以君子知私情之难统，至公之易行，故季友鸩兄而不疑，叔向戮弟而不悔，斯二士者，皆前世之通士，晋鲁之忠臣也，亦岂无慈爱骨肉之心，愍恤同生之仁哉，夫至公者，天之经也，地之义也，理之要也，人之用也，昔鲧者，亲禹之父也，舜则殛鲧而兴禹，禹知舜之殛其父无私，故受命而不辞，舜明禹知己之至公，故用之而无疑，无私者，虽父黜而子不言，况用之於他哉。
晋嵇康释私论曰：不知冒阴之可以无景，而患景之不匿，不知无惜［晋书四十九嵇康传作措，下同。］之可以无患，而恨惜之不巧，岂不哀哉，未有抱伪怀奸，而身立清世，匿非藏情，而信著明君者也，是以君子既有其质。又睹其鉴，贵夫亮达，希而存之，恶夫务吝，弃而远之，言无苟讳，而行无苟德，不以爱之而苟善，不以恶之而苟非，心无所矜，而情无所系，体清神正，而是非允当，忠感明於天子，而信笃乎万民，寄胸怀於八荒，垂坦荡以永日，斯非贤人君子高行之美异者乎。
◇品藻
《家语》曰：子贡曰：陈灵公君臣宣淫於朝，泄冶谏而煞之，是与比干同也，可谓仁乎，子曰：比干於纣，亲则叔父，官则少师，忠款之心，在於宗庙而已，固以必死争之，冀身死之后，纣当悔悟，本其情志，在乎仁者也，泄冶位下大夫，无骨肉之亲，怀宠不去，以区区之身，欲止一国之淫昏，死而益亡，［《太平御览》四百四十五作无益。］可谓怀矣，诗曰：民之多僻，无自立辟，其泄冶之谓也。
又曰：子路曰：澹台子羽，有君子之容，而行不胜其貌，宰我有文雅之辞，而智不充其辩，孔子曰：相马以舆，相士以居，弗可废已，以容取人，则失之子羽，以言取人，则失之宰予。
又曰：子夏三年丧毕，见於孔子，与之琴，使之弦，侃侃而乐，作而曰：先王制礼，不敢不及，子曰：君子也，闵子三年丧毕，见於孔子，与之琴，使之弦，切切而悲，作而曰：先王制礼，不敢过焉，子曰：君子也，子贡曰：二者殊情，而俱曰君子，赐也惑之，敢问，孔子曰：闵子哀未尽，能断之以礼，子夏哀已尽，能引之及礼，虽钧谓之君子，不亦可乎。
孔藂子曰：魏安釐王问子从［《太平御览》四百四十七作顺，此避梁讳而未回改，后同。］曰：马回梗梗亮直，有大丈夫之节，吾欲以为相，可乎，答曰：亮直之节，臣未明也，王曰：何故，答曰：长目而豕视者，必体方而心圆，每以其法相人，千百不失一，臣见回，非不伟其体幹也，然甚疑其目，王卒用之，三月，果以谄言得罪。
《汉书》曰：高帝置酒洛阳南宫，上曰：吾所以有天下者何，项氏之所以失天下者何，王陵对曰：陛下慢而侮人，项羽仁而敬人，然陛下使人攻城略地，所降者因以与之，与天下同其利也，项羽妒贤嫉能，有功者害之，贤者疑之，战胜而不与人功，得地而不与人利，此其所以失天下也，上曰：公知其一，未知其二，夫运筹帷幄之中，决胜千里之外，吾不如子房，镇国家，抚百姓，给饷馈，不绝粮道，吾不如萧何，连百万之众，战必胜，攻必取，吾不如韩信，此三者皆人杰也，吾能用之，此吾所以有天下也，项羽唯有一范增，不能用，此其所以为我擒也，群臣悦服。
袁山松《汉书》曰：王允，字子师，世仕州郡，为冠盖，同郡郭林宗，见而奇之曰：王生一日千里，王佐才也，遂与之友善，允仕至司徒。
青州先贤传曰：京师号曰：陈仲举，昂昂如千里骥，周孟玉，浏浏如松下风。
范晔《后汉书》曰：许劭尝到颍川，多长者之游，唯不诣陈寔。又陈蕃丧妻还葬，乡人毕至，而劭独不往，或问其故，劭曰：太丘道广，广则难周，仲举性峻，峻则少通，故不造也，其多所裁量若此，曹操微时，尝卑辞厚礼，求为已助，劭鄙其人，而不肯对，操乃伺隙胁劭，劭不得已曰：君清平之奸贼，乱世之英雄，操大悦而去，初劭与从兄靖，俱有高名，好共覈论乡党人物，每月辄更其品题，故汝南俗有月旦评焉。
郭泰别传曰：泰字林宗，少游汝南，先过袁阆，不宿而退，遂往从黄宪，累日方还，或问林宗，林宗曰：奉高之器，譬诸汎滥，虽清而易挹，叔度汪汪君子，若千万顷陂，澄之不清，混之不浊，不可量也。
《三辅决录》曰：弭生字仲叔，其父贼，故张伯英与李幼才书曰：弭仲叔高德美名，命世之才也，非弭氏小族所当有，新丰瘠土所当出也。
《魏志》曰：卢钦著书，称徐邈曰：或问钦，徐公当武帝之时，人以为通人，自在凉州，及还京都，人以为介，何也，钦答曰：往者毛孝先崔季珪用事，贵清素之志，徐公不改其常，故人以为通，比来天下奢靡，转相放效，而徐公雅尚自若，不与俗同，故前日之通，乃今日之介也。
《典略》曰：祢衡，建安初，自荆州北游许都，书一刺怀之，漫灭而无所遇，或问之曰：何不从陈长文司马伯达乎，衡曰：卿欲使我从屠沽儿辈耶。又问曰：当今复谁可者，衡曰：大儿孔文举，小儿杨德祖。又问荀令君赵荡寇，皆足盖世乎，衡见荀有容仪，赵有腹，乃答曰：文若可借面吊丧，稚长可使监厨请客，其意以为荀但有濬，赵健啖肉也。
又曰：赵戩遭三辅乱，客於荆州，荆州牧刘表，以为宾客，是时祢衡来游京师，诋訾朝士，谓无直事，及南见戩，叹之曰：所谓剑则干将莫耶，木则椅桐梓漆，人则颜冉仲弓也。
姚信士纬曰：周勃之勋，不如霍光，此前史所载，较然可见，而以勃功大於光，意窃不安，何者，勃本高帝大臣，官尊势显，众所归向，居太尉位，拥兵百万，既有陈平王陵之力。又有朱虚诸王之援，郦其游说，以谲诸吕，因众之心，易以济事，若霍光者，以仓卒之际，受寄讬之任，辅弼幼主，天下晏然，遇燕王上官之乱，诛除凶逆，以靖王室，废昌邑，立宣帝，任汉家之重，隆中兴之祚，参赞伊周，为汉贤相，推验事效，优劣明矣。
袁子曰：或云，故少府杨阜，岂非忠臣哉，答曰：然可谓直士，忠则吾不知也，夫为人臣，见人主失道，指斥其非，而播扬其恶，可谓直士，未为忠臣，故司马陈群则不然，其谈论终日，未尝言人主之非，书数十上，而外人不知，君子谓陈群於是乎长者。
《郭子》曰：庾道季云，蔺相如虽千载死人，懔懔恒如有生气，曹蜍李志虽见在，厌厌如在九泉下。
《世说》曰：王濬冲裴叔则二人，总角诣锺士季，须臾去，后客问二童何如，锺曰：裴楷清通，王戎简要，后二十年，此二贤当为吏部尚书，冀尔时天下无复滞才，［事具职官部吏部尚书篇。］
又曰：嵇中散语赵景真，卿瞳子白黑分明，有白起风，恨量小狭，赵答曰：尺表能审璇衡之度，寸管能测往复之晷，何必在大，但问识何如耳。
又曰：诸葛瑾，其弟亮，及从弟诞，并有盛名，各在一国，于时以为蜀得其龙，吴得其虎，魏得其狗。
又曰：王大将军称王夷甫，处众人之中，如珠玉在瓦石间。
又曰：世中称庾文康为丰年玉，庾稚恭为荒年穀。
又曰：魏明帝世，使后弟毛曾，与夏侯太初共坐，时人谓蒹葭倚玉树，时目夏侯太初，朗如日月入怀。
【书】晋徐藻妻陈氏与妹刘氏书，伏见伟方所作先君诔，其述咏勋德，则仁风靡坠，其言情诉哀，则孝心以叙，自非挺生之才，孰能克隆聿脩若斯者乎，执咏反覆，触言流泪，感赖交集，悲慰并至，元方伟方，并年少而有盛才，文辞富艳，冠於此世，窃不自量，有疑一言，略陈所怀，庶备起予，先君既体弘仁义。又动则圣检，奉视极孝，事君尽忠，行己也恭，养民也惠，可谓立德立功，示民轨仪者也，但道长祚短，时乏识真，荣位未登，高志不遂，本不标方外迹也，老庄者，绝圣弃智，浑齐万物，等贵贱，忘哀乐，非经典所贵，非名教所取，何必辄引以为喻耶，可共详之。
【论】后汉孔融汝颍优劣论曰：融以为汝南士胜颍川士，陈长文难，融答之曰：汝南戴子高，亲止千乘万骑，与光武皇帝共於道中，颍川士虽抗节，未有颉颃天子者也，汝南许子伯，与其友人，共说世俗将坏，因夜举声号哭，颍川虽忧时，未有能哭世者也，汝南府许掾，教太守邓晨，图开稻陂数万顷，累世获其功，夜有火光之瑞，韩元长虽好地理，未有成功见效，如许掾者也，汝南张元伯，身死之后，见梦范巨卿，颍川士虽有奇异，未有能神而灵者也，汝南应世叔，读书五行俱下，颍川士虽多聪明，未有能离娄并照者也，汝南李洪，为太尉掾，弟煞人当死，洪自劾诣閤，乞代弟命，便饮酖而死，弟用得全，颍川虽尚节义，未有能煞身成仁如洪者也，汝南翟子威，为东郡太守，始举义兵，以讨王莽，颍川士虽疾恶，未有能破家为国者也，汝南袁公著，为甲科郎，上书欲治梁冀，颍川士虽慕忠谠，未有能投命直言者也。
魏夏侯玄乐毅论曰：夫求古贤之意，宜以大者远者先之，必迂回而难通，然后已焉可也，观乐生报燕惠王之书，其殆庶乎知机，合道以终始者与，其喻昭王曰：伊尹放太甲而不疑，太甲受放而不怨，是以天下为心者也，夫欲极道德之至量，务以天下为心者，必致其主於盛隆，合其趣於先王，乐生之志，岂其局迹当时，止於兼并而已哉，举齐之事，所以运其机而动四海也，围城而害不加於百姓，此仁心著於遐迩矣，举国不谋其功，除暴不以威力，此至德令於天下也，迈至德以率列国，则几於汤武之事矣，乐生方恢大纲，以纵二城，收民明信，以待其弊，将使即墨莒人，顾仇其上，原释干戈，赖我犹亲，善守之智，无所施之，然求仁得仁，即墨大夫之义也，任穷则从，微子適周之道也，开弥广之路，以待田单之徒，长容善之风，以申齐之志，我泽如春，下应如草，道光宇宙，智者宅心，然则邻国倾慕，四海延颈，思戴燕主，仰望风声，二城必从，则王业隆矣，虽淹留於两邑，乃所以致速於天下也，不幸之变，势所不图，败於垂成，时运固然，乐生岂不知拔二城之速了哉，顾城拔而业乖也，岂不虑不速之致变哉，顾业乖与变同也，由是观之，乐生之不屠二城，其亦未可量也。
晋张辅名士优劣论曰：世人见魏武皇帝处有中土，莫不谓胜刘玄德也，余以玄德为胜，夫拨乱之主，先以能收相获将为本，一身善战，不足恃也，世人以玄德为吕布所袭，为武帝所走，举军东下，而为陆逊所覆，虽曰为吕布所袭，未若武帝为徐荣所败，失马被创之危也，玄德还据徐州，形势未合，在荆州，景叔父子不能用其计，举州降魏，手下步骑，不满数千，为武帝大众所走，未若武帝为吕布北骑所禽，突火之急也，为陆逊所覆，未若武帝为张绣所困，挺身逃遁，以丧二子也，然其忌克，安忍无亲，董公仁贾文和，恒以佯愚自免，荀文若杨德祖之徒，多见贼害，行兵三十馀年，无不亲征，功臣谋士，曾无列土之封，仁爱不加亲戚，惠泽不流百姓，岂若玄德威而有思，勇而有义，宽弘而大略乎，诸葛孔明，达治知变，殆王佐之才，玄德无强盛之势，而令委质，张飞关羽，皆人杰也，服而使之，夫明闇不相为用，能否不相为使，武帝虽处安强，不为之用也，况在危急之间，势弱之地乎，若令玄德据有中州，将与周室比隆，岂徒三杰而已哉。
又曰：世人论司马迁班固，多以固为胜，余以为失，迁叙三千年事，五十万言，固叙二百年事，八十万言，固烦省不敌，不如一也，良史述事，善足以奖劝，恶足以鉴诫，人道之常，中流小事，无取皆书，不如二也，毁败晁错，伤忠臣之道，不如三也，迁既造创，固又因循，难易益不同矣。又迁为苏秦张仪范睢蔡泽作传，逞词流离，亦足以明其大才，此真所以为良史也。
又曰：乐毅诸葛孔明之优劣，互以毅相弱燕，合五国之兵，以破强齐，雪君王之耻，围城而不急攻，将令道穷而义服，此则仁者之师，莫不谓毅为优，余以五国之兵，共伐一齐，不足为强，大战济西，伏尸流血，不足为仁，夫孔明包文武之德，刘玄德以知人之明，屡造其庐，咨以济世，奇策泉涌，智谋从横，遂东说孙权，北抗大魏，以乘胜之师，翼佐取蜀，及玄德临终，禅其大位，在扰攘之际，立童蒙之主，设官分职，班叙众才，文以宁内，武以折冲，然后布其恩泽於中国之民，其行军也，路不拾遗，毫毛不犯，勋业垂济而陨，观其遗文，谋谟弘远，雅规恢廓，己有功则让於下，下有阙则躬自咎，见善则迁，纳谏则改，故声烈震於遐迩也，《孟子》曰：闻伯夷之风，贪夫廉，余以为睹孔明之忠，奸臣立节矣，殆将与伊吕争俦，岂徒乐毅为伍哉。
◇质文
《礼记》曰：虞夏之质，殷周之文，至矣，虞夏之文，不胜其质，殷周之质，不胜其文。
又曰：礼有以文为贵者，天子龙卷，诸侯黼，大夫黻，士玄衣纁裳，天子之冕，朱绿璪十有二旒，诸侯九，上大夫七，下大夫五，士三，此以文为贵也，礼有以素为贵者，至敬无文，父党无容，大珪不瑑，大羹不和，大路素而越席，牺尊疏布幂，此以素为贵也。
又曰：壹献质，三献文。
《左传》曰：言以足志，文以足言，不言谁知其志，言之无文，行而不远。
又曰：昭公如楚，郑伯劳于师之梁，孟僖子为介，不能相仪，及楚，不能答郊劳，公至自楚，僖子病不能礼，乃讲学之。
又曰：齐庆封来聘，叔孙与庆封食，不敬，为赋相鼠，亦不知也。
《论语》曰：周监於二代，郁郁乎文哉，吾从周。
又曰：子贡问曰：孔文子何以谓之文也，子曰：敏而好学，不耻下问，是以谓之文也。
又曰：质胜文则野，文胜质则史，文质彬彬，然后君子。
又曰：棘子成曰：君子质而已矣，何以文为，子贡曰：惜乎，夫子之说君子也，驷不及舌，文犹质也，质犹文也，虎豹之鞟，犹犬羊之鞟。
《春秋元命包》曰：正朔三而改，文质再而复。
《庄子》曰：夫澹泊寂寞，虚无无为，此天地之本，道德之质。
《汉书》曰：周昌敢直言，高帝欲废太子，而立戚姬子如意，昌廷争之，上问其说，昌为人吃。又盛怒，曰：臣口不能言，然知其不可，陛下欲废太子，臣期期不奉诏，上欣然而笑，即罢。
又曰：陆贾少有口辩，高帝为贾曰：试为我著秦所以失天下，吾所以得之者，贾每奏一篇，帝未尝不称善，左右呼万岁，称其书曰新语。
又曰：曹参代萧何为相国，无所变更，壹遵何之约束，日夜饮酒，不事朝政，参子密谏参，参笞之二百，惠帝让参，参免冠谢曰：高帝与萧何定天下，法令既明具，陛下垂拱，参等守职，遵而勿失，不亦可乎，帝曰：善，百姓歌之曰：萧何为法，讲若画一，曹参代之，守而勿失，载其清静，民以宁一。
又曰：张释之为谒者仆射，文帝登虎圈，问上林尉禽兽簿，尽不能对，虎圈啬夫从傍代尉对，悉响应无穷，帝诏释之，拜啬夫为上林令，释之前曰：陛下以绛侯周勃何人也，上曰：长者。又问东阳侯张相如何人也，上复曰：长者，释之曰：此两人言事，曾不出口，岂效此啬夫喋喋利口捷急哉，且秦以任刀笔之吏，以亟疾苛察相高，无恻隐之实，是故不闻其过，天下土崩，今陛下以啬夫口辩而超迁之，臣恐天下随而风靡，争口辩，其［汉书五十释之传其上有亡字。］实，不可不察也，帝乃止。
《晋书》曰：殷庆元质略有明规，文武可施用也。
【论】魏阮瑀文质论曰：盖闻日月丽天，可瞻而难附，群物著地，可见而易制，夫远不可识，文之观也，近而得察，质之用也，文虚质实，远疏近密，援之斯至，动之应疾，两仪通数，固无攸失，若乃阳春敷华，遇冲风而陨落，素叶变秋，既究物而定体，丽物苦伪，丑器多牢，华璧易碎，金铁难陶，故言多方者，中难处也，术饶津者，要难求也，意弘博者，情难足也，性明察者，下难事也，通士以四奇高人，必有四难之忌，且少言辞者，政不烦也，寡知见者，物不扰也，专一道者，思不散也，混濛蔑者，民不备也，质士以四短违人，必有四安之报，故曹参相齐，寄讬狱市，欲令奸人有所容立，及为宰相，饮酒而已，故夫安刘氏者周勃，正嫡位者周勃，大臣木强，不至华言，孝文上林苑欲拜啬夫，释之前谏，意崇敦朴，自是以降，其为宰相，皆取坚强一学之士，安用奇才，使变典法。
魏应玚文质论曰：盖皇穹肇载，阴阳初分，日月运其光，列宿曜其文，百穀丽於土，芳华茂於春，是以圣人合德天地，禀气淳灵，仰观象於玄表，俯察式於群形，穷神知化，万国是经，故否泰易趍，道无攸一，二政代序，有文有质，若乃陶唐建国，成周革命，九官咸乂，济济休令，火龙黼黻，暐鞾於廊庙，衮冕旂旒。舄弈乎朝廷，冠德百王，莫参其政，是以仲尼叹焕乎之文，从郁郁之盛也，夫质者端一玄静，俭啬潜化利用，承清泰，御平业，循轨量，守成法，至乎应天顺民，拨乱夷世，摛藻奋权，赫弈丕烈，纪禅协律，礼仪焕别，览坟丘於皇代，建不刊之洪制，显宣尼之典教，探微言之所弊，若夫和氏之明璧，轻縠之袿裳，必将游玩於左右，振饰於宫房，岂争牢伪之势，金布之刚乎，且少言辞者，孟僖所以不能答郊劳也，寡智见者，庆氏所以困相鼠也，今子弃五典之文，闇礼智之大，信管望之小，寻老氏之蔽，所谓循轨常趍，未能释连环之结也，且高帝龙飞丰沛，虎据秦楚，唯德是建，唯贤是与，陆郦摛其文辩，良平奋其权谞，萧何创其章律，叔孙定其庠序，周樊展其忠毅，韩彭列其威武，明建天下者，非一士之术，营宫庙者非一匠之矩也，逮至高后乱德，损我宗刘，朱虚轸其虑，辟强释其忧，曲逆规其模，郦友诈其游，袭据北军，实赖其畴，冢嗣之不替，诚四老之由也，夫谏则无义以陈，问则服汗沾濡，岂若陈平敏对，叔孙据书，言辨国典，辞定皇居，然后知质者之不足，文者之有馀。


据明本补
元正人日正月十五日月晦寒食三月三五月五七月七七月十五九月九
◇元正
《尚书》曰：月正元日，舜格于文祖。
《列子》曰：邯郸之民，以正月之旦，献鸠於简子，简子大悦，厚赏之，客问其故，简子曰：正旦放生，示有恩也。
《孔丛子》曰：邯郸民以正月旦献爵於赵王，而缀以五采，王大悦，东观汉记曰：戴凭为侍中，正旦朝贺，帝令群臣说经义，不通者夺其席，凭遂重五十馀席，［事具讲论篇。］《汉书》曰：鲍宣字子都，哀帝时，正旦日蚀，宣上书谏曰：陛下父事天，母事地，子养黎民，父亏明，母震动，子讹言，今日蚀三阳始，小民正月朔旦，尚恶败器物，况日亏缺乎。
汉杂事曰：正月朝贺，三公奉璧上殿，乡御坐北面，太常使赞曰：皇帝为君兴，三公伏，皇帝坐，乃前进璧。
《典略》曰：明帝使博士马均，作司南车，水转百戏，正月朝，造巨兽鱼龙蔓延，弄马倒骑，备如汉西京故事。
《魏略》曰：正始元年，商风大起数十日，发屋折树，动太极殿东阁，正旦大会。又甚，倾床案，曹休将诛之徵也。
王浑集曰：诏问明正旦会，四方计吏入见，临朝当何所宜，浑奏，旧正会计吏轩下，中书令宣诏，问方土所宜，士人贤才，隐伏未达，风俗好尚，礼教之宜，勤农务本，以尽垦殖之利，刑狱清理，无枉滥之失，郡守长吏，勤心治政，为民兴利除害，训化之绩，授以纸笔，意陈闻见，以明圣旨垂心四远。
晋咸康起居注曰：十二月庚子，诏曰：正会日，百寮增禄，赐醽酒，人二升。
《世说》曰：元帝正会，引丞相王导登御床，王公固辞，中宗引之弥苦，文献曰：使太阳与万物同晖，臣下何以仰瞻，帝乃止。
邓德明《南康记》曰：昔有卢耽，仕州为治中，少学仙术，善解飞腾，每夕，辄凌虚归家，晓则还州，尝元会至晚，不及朝列，化为白鹄，至阁前，徊翔欲下，威仪以帚掷之，得一只履，耽惊还就列，内外左右，莫不骇异，时步骘为广州刺史，意甚恶之，便以状列闻，遂至诛灭。
裴玄《新语》曰：正朝，县官杀羊，悬其头於门。又磔鸡以副之，俗说以厌疠气。玄以问河南伏君，伏君曰：是土气上升，草木萌动，羊齧百草，鸡啄五穀，故杀之以助生气。
【诗】魏陈思王曹植元会诗曰：初岁元祚，吉日惟良，乃为嘉会，宴此高堂。衣裳鲜洁，黼黻玄黄，珍膳杂遝，充溢圆方，俯视文轩，仰瞻华梁，原保兹善。千载为常，欢笑尽娱，乐哉未央，皇室荣贵，寿考无疆。
晋荀勖正大会行礼歌诗曰：於皇元首，群生资始，履端大享，敬御福祉，肆觐群后，爰及卿士，钦顺时财，允也天子。
又曰：明明天子，临下有赫，四表宅心，惠浃荒貊，柔远能迩，孔淑不逆。来格祁祁，邦家是若。
又曰：光光邦家，天笃其祜，丕显喆命，顾予三祖，世德作求，奄有九土，思我皇度，彝伦攸序。
晋曹毗正朝诗曰：灵春散初泽，棼煴青阳舒，佳袍忽已故，今载奄复初，软节畅宇宙，和风被八区。
晋刘和妻王氏正朝诗曰：稔冉冥机运，迅矣四节经，太簇应玄律，青阳兆初正。
晋傅克妻辛氏元正诗曰：元正启令节，嘉庆肇自兹，咸奏万年觞，小大同悦熙。
晋荀勖正会公王上寿酒歌曰：践元辰，延显融，献羽觞，祈令终，我皇寿而隆，我皇茂而嵩，本枝奋百世，休祚锺圣躬。
【赋】晋傅玄朝会赋曰：考夏后之遗训，综殷周之典制，采秦汉之旧仪，肇元正之嘉会，於是先期戒事，众发允敕，万国咸享，各以其职，翼翼京邑，巍巍紫极，前三朝之夜中，庭燎晃以舒光，华灯若乎火树，炽百枝之煌煌，俯而察之，如亢烛龙而炤玄方，仰而观焉，若披丹霞而鉴九阳。
【颂】晋刘臻妻正旦献椒花颂曰：游穹周回，三朝肇建，青阳散晖，澄景载焕，美哉灵葩，爰采爰献，圣容映之，永寿於万。
◇人日
《荆楚岁时记》曰：正月七日为人日，以七种菜为羹，翦采为人，或镂金薄帖屏风上，忽［《太平御览》三十作亦。］戴之，像人入新年，形容改新。
董勋《问礼俗》曰：一日为鸡，二日为狗，三日为猪，四日为羊，五日为牛，六日为马，七日为人。
贾充《典戒》曰：人日造华胜相遗，像瑞图金胜之形，又像西王母戴胜也。
刘臻妻陈氏进见仪曰：正月七日，上人胜於人。
【诗】隋阳休之人日登高侍宴诗曰：广殿丽年辉，上林起春色，风生拂雕辇，云回浮绮翼。
薛道衡人日思归诗曰：入春才七日，离家已二年，人归落雁后，思发在花前。
【铭】李充登安仁峰铭曰：正月七日，厥日惟人，策我良驷，陟彼安仁。
◇正月十五日
玉烛宝典曰：正月十五日，作膏，［《太平御览》三十膏下有粥字。］以祠门户。
《荆楚岁时记》曰：风俗望日，以杨枝插门，随杨枝所指而祭，其夕。］迎紫姑神以卜。
《史记》曰：汉家以望日祀太一，从昏时到明，今夜游观灯是其遗迹，［今夜游以下九字，《初学记》四，《太平御览》三十作注文。］
《西域记》曰：摩竭纮国，正月十五日，僧俗云集，观佛舍利，放光雨花。
《涅槃经》曰：如来阇维讫，收舍利罂，置金床上，天人散花奏乐，绕城步步燃灯十二里。
【诗】苏味道望日夜游诗曰：火树银花合，星桥铁锁开，暗尘随马去，明月逐人来，游骑皆秾李，行歌尽落梅，金吾不惜夜，玉漏莫相催。
崔液夜游诗曰：玉漏铜壶且莫催，铁关金锁彻明开，谁家见月能间坐，何处闻灯不看来。
又曰：神灯佛火百轮张，刻像图形七宝装，影里如闻金口说，空中似散玉毫光。
又曰：金勒银鞍控紫骝，玉轮朱幰驾青牛，骖驔始散东城曲，倏忽还逢南陌头。
◇月晦
《荆楚岁时记》曰：元日至月晦，并为酺聚饮食，每月皆有晦朔，正月初年，时俗重以为节。
玉烛宝典曰：元日至月晦，人并为酺食，士女悉湔裳斟酒於水湄，以为度厄。
《帝王世纪》曰：尧有草夹阶而生，每月朔生一荚，月半则生十五荚，自十六日一荚落，至月晦而尽，月小则馀一荚，厌而不落，以为瑞草，名为蓂荚，一名历荚。
【诗】太宗皇帝月晦诗曰：晦魄移中律，凝暄起丽城，罩云朝盖上，穿露晓珠呈，笑树花分色，啼枝鸟合声，披襟欢眺望，极目畅春晴。
北齐魏收晦日汎舟应诏诗曰：袅袅春枝弱，关关新鸟呼，棹唱忽逶迤，菱歌时顾慕，睿赏芳日色，宴言忘日暮，游豫慰人心，照临康国步。
后魏卢元明晦日汎舟应诏诗曰：轻灰吹上管，落蓂飘下蒂，迟迟春色华，晼晼年光丽。
◇寒食
《周礼》曰：司烜氏，仲春以木铎脩火禁于国中，为季春将出火也。
《荆楚岁时记》曰：去冬至一百五日，即有疾风甚雨，谓之寒食。
周斐先贤传曰：太原旧俗，云介子推焚骸，一月寒食，莫敢烟爨。
陆翙《邺中记》曰：并州俗，冬至后百五日，为介子推断火，冷食三日，作乾粥，今之糗是也。
又曰：寒食三日，作醴酪，煮粳米及麦为酪，捣杏仁，煮作粥。
范晔《后汉书》曰：周举迁并州刺史，太原一郡，旧俗以介子推焚骸，有龙忌之禁，至其月，咸言神灵不乐举火，举移书於子推庙云，春中寒食一月，老小不堪，今则三日而已。
古今艺术图曰：北方山戎，寒食日用鞦韆为戏，以习轻趫者。
【诗】李崇嗣寒食诗曰：普天皆灭焰，匝地尽藏烟，不知何处火，来就客心燃。
宋之问途中寒食诗曰：马上逢寒食，途中属暮春，可怜江浦望，不见洛桥人。
沈佺期岭表寒食诗曰：岭外逢寒食，春来不见餳，洛中新甲子，明日是清明。
【令】魏武帝明罚令曰：闻太原上党西河雁门，冬至后百五日，皆绝火寒食，云为介子推，且北方沍寒之地，老少羸弱，将有不堪之患，令到，人不得寒食，若犯者，家长半岁刑，主吏百日刑，令长夺一月俸。
◇三月三日
应劭《风俗通》曰：按周礼，女巫掌岁时以祓除疾病，禊者洁也，故於水上盥洁之也，巳者祉也，邪疾已去，祈介祉也。
韩诗曰：三月桃花水之时，郑国之俗，三月上巳，於溱洧两水之上，执兰招魂续魄，拂除不祥。
《汉书》曰：太后春幸蚕馆，率皇后列侯夫人桑，遵灞水而祓除。
续汉书礼仪志曰：三月上巳，官民皆洁於东流水上，自洗濯，祓除宿垢，为太洁。
《魏志》曰：袁绍三月上巳，大会宾徒於薄落津，闻魏郡兵及黑山贼于毒等数万人，共覆邺城，杀守，坐中客家在邺者，皆忧怖失色，或起而立，绍容貌自若，不改常度。
《竹林七贤论》曰：王济尝解禊洛水，明日，或问王曰：昨游有何语议，济曰：张华善说史汉，裴逸民叙前言往行，衮衮可听，［事具谈论部。］
夏仲御别传曰：仲御诣洛，到三月三日，洛中公王以下，莫不方轨连轸，并至南浮桥边禊，男则朱服耀路，女则锦绮粲烂，仲御时在船中，曝所市药，虽见此辈，稳坐不摇，贾公望见之，深奇其节，原相与语，此人有心胆，有似冀缺，走问船中安坐者为谁，仲御不应，重问，徐乃答曰：会稽北海间民夏仲御。
《晋中兴书》曰：玉导谓从兄敦曰：王仁德未著，而名位犹轻，兄威名日已振，宜有以共相匡举，会三月三日，中宗出禊，乘肩辇，敦导并骑从，纪瞻使人觇之，既闻敦导骑从，乃大惊，自出拜於道左，中宗从容谓导曰：卿吾之萧何也。
《续搜神记》曰：卢充猎，见獐，便射中之，随逐不觉远，忽见一里门，如府舍，问铃下，铃下对曰：崔少府也，进见少府，少府语充曰：尊府君为索小女婚，故相迎耳，三日毕，车送充至家，母问，具状以对，与崔别后四年，充三月三日临水戏，遥见水傍有犊车，充往开车户，见崔女与三岁男共载，情意如初，抱男儿还充。又与金鋺别。
《杂五行书》曰：欲知蚕善恶，常以三月三日，天阴而无日，不见雨，蚕大善。
续齐谐记曰：晋武帝问尚书郎挚虞曰：三日曲水，其义何指，答曰：汉章帝时，平原徐肇，以三月初生三女，至三日俱亡，一村以为怪，乃相携之水滨盥洗，遂因水以汎觞，曲水之义起於此，帝曰：若如所谈，便非好事，尚书郎束晳曰：仲治小生，不足以知此，臣请说其始，昔周公城洛邑，因流水以汎酒，故逸诗云，羽觞随波。又秦昭王三日置酒河曲，见有金人出，奉水心剑曰：令君制有西夏，及秦霸诸侯，乃因此处立为曲水祠，二汉相缘，皆为盛集，帝曰：善，赐金五十斤，左迁仲治为阳城令。
【诗】晋张华三月三日后园会诗曰：暮春元日，阳气清明，祁祁甘雨，膏泽流盈，习习祥风，启滞导生，禽鸟逸豫，桑麻滋荣，纤条被绿，翠华含英，於皇我后，钦若昊乾，顺时省物，言观中园，宴及群辟，乃命乃延，合乐华池，祓濯清川，汎彼龙舟，溯游渚源。
又上巳篇曰：仁风导和气，勾芒御昊春，姑洗应时月，元巳启良辰，密云荫朝日，零雨洒微尘，飞轩游九野，置酒会众宾。
晋潘尼三日洛水作诗曰：晷运无穷已，时逝焉可追，斗酒足为欢，临川胡独悲，暮春春服成，百草敷英蕤，聊为三日游，方驾结龙旂，廊庙多豪俊，都邑有艳姿，朱轩荫兰皋，翠幕映洛湄，临岸濯素手，涉水搴轻衣，沉钩出比目，举弋落双飞，羽觞乘波进，素卯随流归。
晋王济平吴后三月三日华林园诗曰：蠢尔长蛇，荐食江汜，我皇神武，汎舟万里，迅雷电迈，弗及掩耳，思乐华林，薄采其兰，皇居伟则，芳园巨观，仁以山悦，水为智欢，清池流爵，秘乐通玄，物以时序，情以化宣。
晋闾丘冲三月三日应诏诗曰：暮春之月，春服既成，升阳土润，冰涣川盈，馀萌达壤，嘉木敷荣，后皇宣游，既宴且宁，光光华辇，诜诜从臣，微风扇秽，朝露翳尘，上荫丹幄，下藉文茵，临川浥盥，濯故洁新，俯镜清流，仰睇天津，蔼蔼华林，严严景阳，业业峻宇，奕奕飞梁，垂荫倒景，若沉若翔，浩浩白水，汎汎龙舟，皇在灵沼，百辟同游，击棹清歌，鼓枻行酬，闻乐咸和，具醉斯柔，在昔帝虞，德被遐荒，干戚在庭，苗民来王，今我哲后，古圣齐芳，惠此中国，以绥四方，元首既明，股肱惟良，乐酒今日，君子惟康。
晋王赞三月三日诗曰：招摇启运，寒暑代新，亹亹不舍，如彼行云，猗猗季月，穆穆和春，皇储降止，宴及嘉宾，嘉宾伊何，具惟姻族，如彼葛藟，衍于樛木，郁郁近侍，岩岩台岳，庶寮鳞次，以崇天禄，如彼昆山，列此琚玉，巍巍天阶，亦降列宿，右载元首，左光储副，大祚无穷，天地为寿，晋陆机诗曰：迟迟暮春日，天气柔且嘉，元吉隆初巳，濯秽游黄河。
晋阮脩上巳会诗曰：三春之季，岁惟嘉时，灵雨既零，风以散之，英华扇耀，翔鸟群嬉，澄澄绿水，澹澹其波，脩岸逶迤，长川相过，聊且逍遥，其乐如何，坐此脩筵，临彼素流，嘉肴既设，举爵献酬，弹筝弄琴，新声上浮，水有七德。智者所娱，清濑瀺灂，菱葭芬敷，沉此芳钩，引彼潜鱼，委〈饣甘〉芳美，君子戒诸。
晋孙绰三月三日诗曰：姑洗斡运，首阳穆阐，嘉卉萋萋，温风暖暖，言涤长濑，聊以游眼，缥{艹沂}渶流，绿柳荫坂，羽从风飘，鳞随浪转。
晋庾阐三月三日诗曰：心结湘川渚，目散冲霄外，清泉吐翠流，绿醽漂素濑。悠想眄长川，轻澜眇如带。
又三月三日临曲水诗曰：暮春濯清巳，游鳞泳一壑，高泉吐东岑，洄澜自净泶，临川叠曲流，丰林映绿薄，轻舟沉飞觞，鼓枻观鱼跃。
宋颜延之三日侍游曲阿后湖诗曰：虞风载帝狩，夏谚颂王游，春方动宸驾，望幸倾五州，山祗跸峤路，水若惊沧流，神御出瑶轸，天仪降藻舟，万轴胤行卫，千翼泛飞浮，雕云丽璇盖，祥飚被采斿，江南进荆艳，河徼献赵讴。
又诏宴曲水诗曰：道隐未形，治彰既乱，帝迹悬衡，皇流共贯，惟王创物，永锡洪筭，仁固开周，义高登汉，祚融世哲，叶光列圣，太上正位，天临海镜，帝体丽明，仪辰作贰，居彼东朝，金昭玉粹，德有润身，体不愆器，开荣洒泽，舒虹烁电，伊思镐饮，每怀洛宴，郊饯有疆，君举有礼，幕帐兰甸画流高陛，分庭荐乐，析波浮醴，豫同夏谚，事兼出济。
又三月三日诏宴西池诗曰：河岳曜图，圣时利见，於赫有皇，升中纳禅，载贞其恒，载通其变，大哉人文，至矣天睠，昭哉储德，灵庆攸繁，明两紫宸，景物乾元，帝宗菴蔼，惟城惟蕃，衮衣善职，彤弓受言，饰馆春宫，税镳青辂，长筵逶迤，浮觞沿溯，宋谢灵运三月三日侍宴西池诗曰：详观记牒，鸿荒莫传，降及云鸟，曰圣则天，虞承唐命，周袭商艰，江之永矣，皇心惟眷，矧乃暮春，时物芳衍，滥觞逶迤，周流兰殿，礼备朝容，乐阕夕宴。
宋谢惠连三月三日曲水集诗曰：四时著平分，三春禀融烁，迟迟和景婉，夭夭园桃灼，携朋斯郊野，昧旦辞廛郭，斐云兴翠岭，芳飚起华薄，解辔偃崇丘，藉草绕回壑，际渚罗时蔌，讬波汎轻爵。
齐谢朓为皇太子侍华光殿曲水宴诗曰：傍求遂古，逖听鸿名，大宝曰位，得一为贞，朱綈叶祉，绿字摛英，升配同贯，进让殊声，大横将属，会昌已命，国步中阻，震居膺庆，玺剑克传，龟玉增映，玄塞北靡，丹徼南极，浮毳驾风，非泳非陟，西京蔼蔼，东都济济，秋祓濯流，春禊浮醴，初吉云献，上除方启，昔驾阳颖，今欢云陛，嘉乐旧矣，芳宴在斯，载留神瞩，有睟天仪，龙精已映，威仰未移，叶依黄鸟，花落春池，高宴弘敞，禁林稠密，青隥崛起，丹楼间出，翠葆随风，金戈动日，惆怅清管，徘徊轻佾，灞浐入筵，河淇流阼，娲［本集作海。］若来往，觞肴沿溯，欢饫有终，清光欲暮，轻轺回首，华组徐步。
又为人作三日侍华光殿曲水宴诗曰：神理内寂，机象外融，遗情汾水，垂冕鸿宫，树以司牧，匪我求蒙，徒勤日用，谁器玄功，当宁日昃，求衣未明，抵璧焚翠，销剑隳城，九畴式序，三辟载清，丽景则春，仪方在震，重圣积厚，金式琼润，祓秽河浦，张乐春畴，既停龙驾，亦汎凫舟，初湋命晓，朝华开夜，饰陛导源，回伊流灞，间馆岩敞，长廊水架，金觞摇荡，玉俎推移，筵浮水豹，席扰云螭，欢兹广宴，穆是天仪。
梁简文帝三日侍宴林光殿曲水诗曰：芳年留帝赏，应物动天襟，挟苑连金阵。分衢度羽林，帷宫对广掖，层殿迩高岑，风旗争曳影，亭皋共生阴，林花初堕蒂。池荷欲吐心。
又三日率尔成诗曰：芳年多美色，丽景复妍遥，握兰唯是旦，采艾亦今朝，回沙溜碧水，曲岫散桃夭，绮花非一种，风丝乱百条，云起相思观，日照飞虹桥，繁华炫姝色，燕赵艳妍妖，金鞍汗血马，宝髻珊瑚翘，兰声起縠袖，莲锦束琼腰，相看隐绿榭，见人还自娇，玉桂鸣罗荐，渠碗泛回潮，洛滨非拾羽，满握讵贻椒。
又三日侍皇太子曲水宴诗曰：震德协灵，年芳节淑，濯伊临灞，荡心愉目。骧骑晨野，摐金晓陆，蕙气卷旌，神飚擎毂，曾岑偃蹇，耸观岧峣，烟生翠幕，日照绮寮，银华晨散，金芝暮摇，绿水动叶，丹距映条，顾惟菲薄，徒承恩裕，艺学未优，声绩不树，岂辨河书，宁摛淮赋，徒偶群龙，终惭并驭。
又曲水联句诗曰：春色明上巳，桃花落绕沟，波回卮不进，纶下钩时留，［臣导。］绛水时回岸，花觞转更周，陈肴渡玉俎，垂饵下银钩，王卿，回川入帐殿，列俎间芳洲，汉艾凌波出，江枫拂岸游，［庾肩吾。］王生回水碓，蔡妪荡轻舟，岸烛斜临水，波光上映楼，［殿下。］
梁沈约三日侍凤光殿曲水宴诗曰：光迟蕙敏，气婉椒台，皇心爱矣，帝曰游哉，玉鸾徐骛，翠凤轻回，别殿广临，离宫洞启，川祗奉寿，河宗相礼，清洛渐筵，长伊流陛，洄荡嘉羞，摇漾芳醴，轻歌易绕，弱舞难持，素云留管，玄穀停丝，引思为岁，岁亦阳止，叨服贲身，身亦昌止，徒勤丹漆，终愧文梓。
又上巳华光殿诗曰：於维盛世即轩妫，朝酆宴镐复在斯，朝光灼烁映兰池。春风婉转入细枝，时湋顾暮声合离，轻波微动漾羽卮，河宗海若生蛟螭，浮梁径度跨回漪，朱颜始洽景将移，安得壮士驻奔曦。
又侍林光殿曲水宴诗曰：宴镐锵玉銮，游汾举仙軷，荣光泛采旄，脩风动芝盖，淑气婉登辰，天行耸云旆，帐殿临春篽，帷宫绕芳薈，渐席周羽觞，分墀引回濑，穆穆宝化昇，济济皇陛泰，将御遗风轸，远侍瑶台会。
又三日率尔成篇诗曰：丽日属元巳，年芳具在斯，开花已匝树，流湋复满枝，洛阳繁华子，长安轻薄儿，东出千金堰，西临雁鹜陂，游丝映空转，高杨拂地垂，绿帻文照曜，紫燕光陆离，清辰戏伊水，薄暮宿兰池，象筵鸣宝瑟，金瓶汎羽卮，宁忆春蚕起，日暮桑欲萎。
梁刘孝绰三日侍华光殿曲水宴诗曰：薰祓三阳暮，濯禊元巳初，皇心腃乐饮，帐殿临春渠，豫游高夏谚，凯乐盛周居，复以禁林日，丰茸花树舒，羽觞环阶转，清澜傍席疏，妍歌已嘹亮，妙舞复纡馀，九成变丝竹，百戏起龙鱼。
又三日侍安成王曲水宴诗曰：汇泽良孔殷，分区屏中县，蹑跨兼流采，矜唯迩封甸，吾王奄酆毕，折圭承羽传，不资鲁俗移，何待齐风变，东山富游士，北土无遗彦，一言白璧轻，片善黄金贱，馀辰属上巳，清祓追前谚，持此阳濑游，复展城隅宴，芳洲亘千里，远近风光扇，方欢厚德重，谁言薄游倦。
梁刘孝威侍宴乐游林光殿曲水诗曰：蒸哉轩顼，赫矣尧心，女娲补石，重华弃金，汤罗禹扇，羲瑟农琴，皇乎备矣，受命君临，试舟五反，和乐九成，钩楯秘戏，协律新声，丹杯水激，绛采坯荣，天吴还往，海若逢迎。又三日侍皇太子宴诗曰：二龙巡夏代，八骏驭周朝，豫游光帝则，乐饮盛民谣，皇储遵洛禊，滥觞追灞桥，掌祓开神篽，司马动銮镳，周旗交彩毦，晋鼓杂清箫，旌宫临广隰，藻卫烁岩椒，兰樽沿曲折，灵若溯回潮。
梁庾肩吾三日侍兰亭曲水宴诗曰：荣星依夜动，銮驾忽朝游，旌门临苑树，相风生凤楼，春生露泥泥，天覆云油油，桃花舒玉涧，柳叶暗金沟，禊川分曲洛，帐殿掩芳洲，涌跃赪鱼出，参差绛枣浮，百戏俱临水，千锺共逐流。
北齐邢子才三日华林园公宴诗曰：回銮自乐野，弭盖属瑶池，五丞接光景，七友树风仪，芳春时欲遽，览物惜将移，新萍已冒沼，馀花尚满枝，草滋径芜没，林长山蔽亏，方筵罗玉俎，激水漾金卮，歌声断且续，舞袖合还离。
隋卢思道上巳禊饮诗曰：山泉好风景，城市厌嚣尘，聊持一樽酒，共寻千里春，馀光下幽桂，夕吹舞青蘋，何言出关后，重有入林人。
【赋】后汉杜笃祓禊赋曰：王侯公主，暨乎富商，用事伊雒，帷幔玄黄，於是旨酒嘉肴，方丈盈前，浮枣绛水，酹酒醲川，若乃窈窕淑女，美媵艳姝，戴翡翠，珥明珠，曳离袿，立水涯，微风掩壒，纤穀［全后汉文二十八作縠。］低徊，兰苏盻蚃，感动情魂，若乃隐逸未用，鸿生俊儒，冠高冕，曳长裾，坐沙渚，谈诗书，咏伊吕，歌唐虞。
晋成公绥洛禊赋曰：考吉日，简良辰，祓除解禊，同会洛滨，妖童媛女，嬉游河曲，或振纤手，或濯素足，临清流，坐沙场，列罍樽，飞羽觞。
晋张协洛禊赋曰：夫何三春之令月，嘉天气之氤氲，和风穆以布畅，百卉晔而敷芬，川流清泠以汪濊，原隰葱翠以龙鳞，游鱼瀺灂於渌波，玄鸟鼓翼於高云，美节庆之动物，悦群生之乐欣，故新服之既成，将禊除於水滨，於是缙绅先生，啸俦命友，携朋接党，冠童八九，主希孔墨，宾慕颜柳，临涯咏吟，濯足挥手，乃至都人士女，弈弈祁祁，车驾岬嵑，充溢中逵，粉葩翕习，缘阿被湄，振袖坐风，接衽成帏，若夫权戚之家，豪侈之族，采骑齐镳，华轮方毂，青盖云浮，参差相属，集乎长洲之浦，曜乎洛川之曲，遂乃停舆蕙渚，税驾兰田，朱幔虹舒，翠幕蜺连，罗樽列爵，周以长筵，於是布椒醑，荐柔嘉，祈休吉，蠲百痾，漱清源以涤秽兮，揽绿藻之纤柯，浮素卯［《太平御览》八十五作卵。］以蔽水，洒玄醪於中河。
晋褚爽禊赋曰：伊暮春之令月，将解禊於通川，凌元巳之清晨，溯微风之泠然，川回澜以澄映，岭插崿以霏烟，轻霞舒於翠崖，白云映乎青天。
晋夏侯湛禊赋曰：羡暮春之嘉辰，美灵气之和柔，结方轨之奏路，敷令节而宣游，尔乃铃鸣擢翠，旗垂繁缨，微云乘轩，清风卷旌，飞轮焱起，良马电惊，车驾鳞萃，男女雾会，服焕罗縠，翠翳连盖，荣香丸於素襟，结九龄乎时外，粲烂虺韡。混晔发越，若乎朝春挺葩，夕霞抱月，尔乃临清流，背绿柯，云幕高接，丹组四罗。
晋阮瞻上巳会赋曰：临清川而嘉宴，聊假日以游娱，荫朝云而为盖，讬茂树以为庐，好脩林之蓊郁，乐草莽之扶疏，列四筵而设席，祈吉祥於斯涂，酌羽觞而交酬，献遐寿之无疆，同欢情而悦豫，欣斯乐之恺慷，发中怀而弦歌，讬情志於宫商。
梁萧子范家园三日赋曰：春亦暮止，田家上巳，时将磔於九门，节方郊於七里，扇习习之和风，照迟迟之华晷，飞玄翮之土燕，夺丹焜之山雉，聊结新而濯故，式东流之前轨，居免上漏，树非榛栗，既无择於爽垲，曾不访於凶吉，右瞻则青溪千仞，北睹则龙盘秀出，与岁月而荒茫，同林薮之芜密，懽兹嘉月，悦此时良，庭散花蕊，傍插筠篁，洒玄醪於沼沚，浮绛枣於泱泱，观翠轮之出没，戏青舸之低昂。
周庾信三月三日华林园马射赋曰：于时玄鸟司历，苍龙驭行，羔献冰开，桐华萍合，皇帝幸於华林之园，千乘雷动，万骑云屯，落花与芝盖同飞，杨柳与春旗一色，乃命群臣，陈大射之礼，驺虞九节，狸首七章，於是选朱汗之马，校黄金之埒，红阳飞鹊，紫燕陆沈，唐成公之骕骦，海西侯之千里，莫不饮羽衔竿，吟猿落雁，锺鼓振地，埃尘涨天，采则锦市俱移，钱则铜山合徙，实天下之至乐，景福之欢欣者也，岁次昭阳，月在大梁，其日上巳，其时少阳，春吏司职，青祗效祥，徵万骑於平乐，开千门於建章，皇帝翊四校於仙园，回六龙於天苑，华盖平飞，风乌细转，帷宫宿设，帐殿开筵，傍临细柳，斜界宜年，河漘薙草，渭口浇泉，塴云五色，的晕重圆，阳管既调，春弦实抚，玉律调锺，金錞节鼓，於是咀衔拉铁，逐日追风，并试长秋之埒，俱下兰池之宫，鸣鞭则汙赭，入埒则尘红，变三驱而画鹿，登百尺而悬熊，礼正六耦，诗歌九节，弓如明月对堋，马似浮云向埒，雁失群而行断，猿求林而路绝，乃有六郡雄才，五陵高选，新回马邑之兵，始罢龙城之战，尚带流星，犹乘奔电，始听鼓而唱筹，即移竿而摽箭，熊耳刻杯，浮云画罍，水衡之钱山积，织室之锦霞开，司筵赏至，酒正杯来，既而日下泽宫，筵阑相圃，怅从跸之留欢，眷回銮之馀武。
【序】晋王羲之三日兰亭诗序曰：永和九年，岁在癸丑，暮春之初，会于会稽山阴之兰亭，脩禊事也，群贤毕至，少长咸集，此地有崇山峻岭，茂林脩竹。又有清流激湍，映带左右，引以为流，流觞曲水，列坐其次，虽无丝竹管弦之盛，一觞一咏，亦足以畅叙幽情，是日也，天朗气清，惠风和畅，仰观宇宙之大，俯察品类之盛，所以游目骋怀，足以极视听之娱，信足乐也。
晋孙绰三日兰亭诗序曰：古人以水喻性，有旨哉斯谈，非以停之则清，混之则浊耶，情因所习而迁移，物触所遇而兴感，故振辔於朝市，则充屈之心生，闲步於林野，则辽落之志兴，仰瞻羲唐，邈已远矣，近咏台尚，顾深增怀，为复於暧昧之中，思萦拂之道，屡借山水，以化其郁结，永一日之足，当百年之溢，以暮春之始，禊于南涧之滨，高岭千寻，长湖万顷，隆屈澄汪之势，可为壮矣，乃席芳草，镜清流，览卉木，观鱼鸟，具物同荣，资生咸畅，於是和以醇醪，齐以达观，泱然兀矣，焉复觉鹏鷃之二物哉。
宋颜延之三日曲水诗序曰：夫方策既载，皇王之迹已殊，钟石毕陈，舞咏之情不一，虽渊流遂往，详略异闻，然其宅天衷，立民极，莫不崇尚其道，神明其位，拓世贻统，固万叶而为量者也，有宋函夏，帝图弘远，高祖以圣武定鼎，规同造物，皇上以叡文承历，景属宸居，隆周之卜既永，宗汉之兆在焉，正体毓德於少阳，上宰宣哲於元辅，晷纬昭应，山渎效灵，五方杂遝，四隩来暨，赪茎素毳并柯共穗之瑞，史不绝书，栈山航海逾沙轶漠之贡，府无虚月，日躔胃维，月轨青陆，皇祗发生之始，后王布和之辰，思对上灵之心，以惠庶萌之原，加以二王于迈，出饯戒吉，有诏掌故，爰命司历，献陈洛饮之礼，具上巳之仪，南除辇道，北清禁林，左关岩隥，右梁潮源，略亭皋，跨芝廛，苑大液，怀曾山，松石峻峗，葱翠阴烟，游泳之所攒萃，翔骤之所往还，阅水环阶，引池分席，春官联事，苍灵奉涂，然后升秘驾，胤缇骑，抚玉銮，发流吹，以降于行所，礼也，龙文饰辔，青翰侍御，华裔殷至，观听骛集，扬袂风山，举袖阴泽，靓妆藻野，袨服缛川，故以隐赈外区，焕衍都内者矣，上膺万寿，下禔百福，布筵禀和，阖堂依德，情盘景遽，欢洽日斜，怅钓台之未临，慨酆宫之不悬，方且排凤阙以高游，开爵园而广宴，并命在位，展诗发志，则夫诵美有章，陈信无愧者欤。
齐王融三日曲水诗序曰：臣闻出豫为象，钧天之乐张焉，时乘既位，御气之驾翔焉，是以得一奉宸，逍遥襄城之域，体元则大，怅望姑射之阿，然窅眇寂寥，其独適者也，至如夏后两龙，载驱璿台之上，穆王八骏，如舞瑶水之阴，亦有飨云，固不与万民共也，我大齐之握机创历，诞命建家，接礼贰宫，考庸太室，昭华之珍既徙，延喜之玉攸归，革宋受天，保生万国，度邑静鹿丘之叹，迁鼎息大坰之惭，骏发开其远祥，定尔固其洪业，皇帝体膺上圣，运锺下武，冠五行之秀气，迈三代之英风，昭章云汉，晖丽日月，犹且具明废寝，昃晷忘餐，惧负重於春冰，怀御奔於秋驾，储后睿哲在躬，妙善居质，内积和顺，外发英华，斧藻至德，琢磨令范，若夫族茂麟趾，宗固磐石，跨蹍昌姬，韬轶炎汉，元宰比肩於尚父，中铉继踵乎周南，分陕流勿剪之欢，来仕允克施之誉，本枝之盛如此，稽古之政如彼，故免群生於汤火，纳百姓於休和，引镜皆明目，临池无洗耳，沉冥之怨既缺，薖轴之疾已消，谗莠蔑闻，攘争揜息，稀鸣桴於砥路，鞠茂草於圆扉，侮食来王，左言入侍，一尉候於西东，合车书於南北，偃革辞轩，销金罢刃，天瑞降，地符升，泽马来，器车出，江海呈象，龟龙载文，功既成矣，世既贞矣，信可以优游暇豫，作乐崇德者欤，于时青鸟司开，条风发岁，粤斯上巳，惟暮之春，禊饮之日在兹，风舞之情咸荡，载怀平圃，乃睠芳林，芳林园者，福地奥区之凑，丹陵若水之旧，殷殷均乎姚泽，膴々尚於周原，飞观神行，虚檐云构，离房乍设，层楼间起，负朝阳而抗殿，跨灵沼而浮荣，镜文虹於绮疏，浸兰泉於玉砌，幽幽丛薄，秩秩斯干，新萍泛沚，华桐发岫，杂夭采於柔荑，乱嘤声於锦羽，禁轩承幸，清宫俟宴，缇帷宿置，帟幕宵悬，既而灭宿登［《文选》四十六作澄。］霞，登光辨色，徐銮警节，鸣钟畅音，七萃连镳，九斿齐轨，尔乃回舆驻早，［《文选》作罕。］岳镇川渟，睟容有穆，宾仪式序，授几肆筵，因流波而成次，蕙肴芳醴，任激水而推移，葆佾陈阶。金匏在席，戚奏翘舞，籥动邠诗，召鸣鸟于〈山弇〉山，追伶伦於嶰谷，清歌有阕，羽觞无筭，上陈景福之赐，下献南山之寿，信凯宴於在藻，知和乐於食苹。
梁简文帝三日曲水诗序曰：窃以周城洛邑，自流水以禊除，晋集华林，同文轨而高宴，莫不礼具义举，沓矩重规，昭动神明，雍熙锺石者也，皇太子生知上德，英明在躬，智湛灵珠，辩均河注，腾茂实於三善，振嘉声於八区，是节也，上巳属辰，馀萌达壤，仓庚应律，女夷司候，尔乃分阶树羽，疏泉泛爵，兰觞沿溯，蕙肴来往，宾仪式序，盛德有容，吹发孙枝，声流嶰谷，舞艳七盘，歌新六变，游云驻采，仙鹤来仪，都人野老，云集雾会，结轸方衢，飞轩照日。
◇五月五日
《琴操》曰：介子绥割其腓股，以啖重耳，重耳复国，子绥独无所得，绥甚怨恨，乃作龙蛇之歌以感之，终不肯出，文公令燔山求之，子绥遂抱木而烧死，文公令民五月五日不得发火，［国语云介子推。］
《续汉礼仪志》曰：五月五日，朱索五色柳桃印为门户饰，以止恶气。
《风土记》曰：仲夏端五，烹鹜［原讹骛，据冯校本改。］角黍，端，始也，谓五月初五日也。又以菰叶裹黏米煮熟，谓之角黍。
续齐谐记曰：屈原五月五日投汨罗而死，楚人哀之，每至此日，竹筒贮米，投水祭之，汉建武中，长沙欧回，白日忽见一人，自称三闾大夫，谓曰：君当见祭甚善，但常所遗，苦蛟龙所窃，今若有惠，可以楝树叶塞其上，以五采丝缚之，此二物蛟龙所惮也，固依其言，世人作粽，并带五色丝及楝叶，皆汨罗之遗风也。
崔寔《四民月令》曰：五月五日，取蟾蜍，可合恶疽疮，取东行蝼蛄，治妇难产。
《会稽典录》曰：女子曹娥者，会稽上虞人，父能弦歌为巫，汉安帝二年五月五日，於县江溯涛迎波神，溺死，不得尸骸，娥年十四，乃缘江号哭，昼夜不绝声，七日，遂投江而死。
抱朴子，蟾蜍万岁者，头上有角，颔下有丹书八字再重，五月五日午时取之。阴乾百日，以其足画地，即为流水。
又曰：或问辟五兵之道，答曰：以五月五日，作赤灵符，着心前。
《风俗通》曰：五月五日，以五采丝系臂者，辟兵及鬼，令人不病温，亦因屈原。
又曰：五月五日续命缕，俗说以益人命。
夏小正曰：此日蓄采众药，以蠲除毒气。
荆楚记曰：荆楚人，以五月五日并蹋百草，采艾以为人，悬门户上，以禳毒气。
又曰：屈原以是日死於汨罗，人伤其死，所以并将舟楫以拯之，今之竞渡，是其遗迹。
《大戴礼》曰：五月五日蓄兰为沐浴。
《楚辞》曰：浴兰汤兮沐芳华。
【诗】梁王筠五日望采拾诗曰：长丝表良节，金缕应嘉辰，结芦同楚客，采艾异诗人，折花竞鲜彩，拭露染芳津，含娇起斜眄，敛笑动微嚬，献珰依洛浦，怀珮似江滨。
◇七月七日
《列仙传》曰：陶安公者，六安铸冶师行火者，朱雀止冶上，曰：安公，冶与天通，七月七日，迎汝以赤龙，［事具仙部。］
又曰：王子乔见柏长［初学记四，《太平御览》三十一作桓良。］曰：告我家，七月七日，待我於缑氏山头，至时，乘白鹤在山头，望之不得到，举手谢时人，数日而去。
《汉书》曰：武帝七月七日，生於漪兰殿。
《汉武故事》曰：七月七日，上於承华殿斋，正中，忽有一青鸟从西方来，集殿前，上问东方朔，朔曰：此西王母欲来也，有顷王母至，［事具鸟部。］
崔寔《四民月令》：七月七日，曝经书，设酒脯时果，散香粉於筵上，祈请於河鼓织女，言此二星神当会，守夜者咸怀私原，或云，见天汉中，有奕奕正白气，如地河之波，辉辉有光曜五色，以此为徵应，见者便拜乞原，三年乃得。
《竹林七贤论》曰：阮咸，字仲容，籍兄子也，诸阮前世皆儒学，内足於财，唯籍一生，尚道弃事，好酒而贫，旧俗，七月七日，法当晒衣，诸阮庭中烂然，莫非綈锦，咸时总角，乃竖长竿，摽大布犊鼻於庭中，曰：未能免俗，聊复尔尔，［原讹耳，据冯校本改。］
《世说》曰：郝隆，七月七日，见邻人皆曝晒衣物，隆乃仰卧出腹，云晒书。
续齐谐记曰：桂阳城武丁，有仙道，谓其弟曰：七月七日，织女当渡河，诸仙悉还宫，弟问曰：织女何事渡河，答曰：织女暂诣牵牛，世人至今云织女嫁牵牛也。
【诗】古诗曰：迢迢牵牛星，皎皎河汉女，纤纤擢素手，紥紥弄机杼，终日不成章，涕泣零如雨，河汉清且浅，相去讵几许，盈盈一水间，脉脉不得语。
晋潘尼七月七日侍皇太子宴玄圃园诗曰：商风初授，辰火微流，朱明送夏，少昊迎秋，嘉木茂园，芳草被畴，於时我后，以豫以游。
晋李充七月七日诗曰：朗月垂玄景，洪汉截皓苍，牵牛难牵牧，织女守空襄，河广尚可越，怨此汉无梁。
晋苏彦七月七日咏织女诗曰：织女思北沚，牵牛叹南阳，时来嘉庆集，整驾巾玉箱，琼珮垂藻蕤，雾裾结云裳，释辔紫微庭，解礻令碧琳堂，欢宴未及究，晨晖照扶桑，怅怅一宵促，迟迟别日长。
宋孝武七夕诗曰：白日倾晚照，弦月升［原讹外，据冯校本改。］初光，炫炫叶露满，肃肃庭风扬，瞻言媚天汉，幽期济河梁，服箱从奔轺，纨绮阙成章，解带遽回轸，谁云秋夜长，爱聚双情款，念离两心伤。
宋南平王刘铄七夕咏牛女诗曰：秋动清风扇，火移炎气歇，广檐含夜阴，高轩通夕月，安步巡芳林，倾望极云阙，组幕萦汉陈，龙驾凌霄发，沉情未申写，飞光已飘忽，来对眇难期，今欢自兹没。
宋谢惠连七夕咏牛女诗曰：落日隐檐楹，升月照帘栊，团团满叶露，淅淅振条风，蹀足循广除，瞬目矖曾穹，云汉有灵匹，弥年阙相从，遐川阻昵爱，脩渚旷清容，弄杼不成藻，耸辔骛前踪，昔离秋已两，今聚夕无双，倾河易回斡，款颜难久悰，沃若灵驾旋，寂寥云幄空，留情顾华寝，遥心逐奔龙。
宋王僧达七夕月下诗曰：远山敛氛祲，广庭扬月波，气往风集隙，秋还露泫柯，节气既已孱，中宵振绮罗，来欢讵终夕，收泪泣分河。
宋颜延之为织女赠牵牛诗曰：婺女俪经星，姮娥栖飞月，惭无二媛灵，讬身侍天阙，阊阖殊未晖，咸池岂沐发，汉阴不夕张，长河为谁越，虽有促宴期，方须凉风发。
宋谢灵运七夕咏牛女诗曰：火逝首秋节，明经弦月夕，月弦光照户，秋首风入隙，陵风步曾岑，凭云肆遥脉，徙倚西北庭，竦踊东南觌，纨绮无报章，河汉有骏轭。
宋谢庄七夕夜咏牛女应制诗曰：辍机起春暮，停箱动秋衿，璇居照汉右，芝驾肃河阴，容裔泛星道，逶迤济烟浔，陆离迎宵佩，倏烁望昏簪，俱倾环气怨，共歇浃年心，珠殿棋未沫，瑶庭露已深，夕清岂淹拂，弦辉无人临。
梁武帝七夕诗曰：白露月下圆，秋风枝上鲜，瑶台含碧雾，罗幕生紫烟，妙会非绮节，佳期乃凉年，玉壶承夜急，兰膏依晓煎，昔悲汉难越，今伤河易旋，怨咽双念断，凄悼两情悬。
梁简文帝七夕穿针诗曰：怜从帐里出，相见夜窗开，针欹疑月暗，缕散恨风来。
梁柳惲七夕穿针诗曰：代马秋不归，缁纨无复绪，迎寒理夜缝，映月抽纤缕，清露下罗衣，秋风吹玉柱，流景对秋夕，馀光欲难驻。
梁刘遵七夕穿针诗曰：步月如有意，情来不自禁，向光抽一缕，举袖弄双针。
梁刘孝威七夕穿针诗曰：缕乱恐风来，衫轻羞指现，故穿双眼针，时缝合欢扇。
梁沈约织女赠牵牛诗曰：红妆与明镜，二物本相亲，用持施点画，不照离居人，往秋虽一照，一照还复尘，尘生不复拂，蓬首对河津，冬夜寒如是，宁遽道阳春，初商怱［《初学记》四作忽。］云至，暂得奉衣巾，施〈礻令〉［《初学记》作衿。］诚已故，每聚忽如新。
梁王筠代牵牛答织女诗曰：新知与生别，由来傥相值，如何寸心中，一霄怀两事，欢娱未缱绻，倏忽成离异，终日遥相望，秪益生愁思，犹忆今春悲，尚有故年泪，忽遇长河转，独喜凉飚至，奔情翊凤轸，精阿警龙辔。
梁范云望织女诗曰：盈盈一水边，夜夜空自怜，不辞精卫苦，河流未可填，寸情百重结，一心万处悬，原作双青鸟，共舒明镜前。
梁刘孝威咏织女诗曰：金钿已照耀，白日未蹉跎，欲待黄昏至，含娇渡浅河。
梁何逊七夕诗曰：仙车驻七骧，凤驾出天潢，月映九微火，风吹百和香，来欢蹔巧笑，还泪已啼妆，别离不得语，河汉渐汤汤。
梁庾肩吾七夕诗曰：玉匣卷悬衣，高楼开夜扉，姮娥随月落，织女逐星移。离前忿促夜，别后对空机，倩语雕陵鹊，填河未可飞。
又奉使江州船中七夕诗曰：九江逢七夕，初弦值早秋，天河来映水，织女欲攀舟，汉使俱为客，星槎共逐流，莫言相送浦，不及穿针楼。
北齐邢子才七夕诗曰：盈盈河水侧，朝朝长叹息，不吝渐衰苦，波流讵可测，秋期忽云至，停梭理容色，束衿未解带，回銮已霑轼，不见眼中人，谁堪机上织，原逐青鸟去，蹔因希羽翼。
隋江总七夕诗曰：汉曲天榆冷，河边月桂秋，婉娈期今夜，飘飖渡浅流，轮随月宿转，路逐采云浮，横波翻泻泪，束素反缄愁，此时机杼息，独向红妆羞。
杜审言七夕诗曰：白露含明月，青云断绛河，天街七襄转，关道二神过，襦服锵环珮，香筵拂绮罗，年年今夜尽，机杼别情多。
隋王蜰七夕诗曰：天河横欲晓，凤驾俨应飞，落月移妆镜，浮云动别衣，懽逐今宵尽，愁随还路归，犹将宿昔泪，更上去年机。
隋张文恭七夕诗曰：凤律惊秋气，龙梭静夜机，星桥百枝动，云路七香飞，映月回雕扇，凌霞曳绮衣，含情向华幄，流态入重闱，懽馀夕漏尽，怨结晓骖归，谁念分河汉，还忆两心违。
【赋】隋庾信七夕赋曰：兔月先上，羊灯次安，睹牛星之曜景，视织女之阑干，於是秦娥丽妾，赵艳佳人，窈窕名燕，逶迤姓秦，嫌朝妆之半故，怜晚拭之全新，此时并舍房栊，共往庭中，缕条紧而贯矩，针鼻细而穿矩，［《初学记》四作空。］
南齐谢朓七夕赋曰：金祗司姖，火曜方流，素锺当御，夷则鸣秋，朱光既夕，凉云始浮，盈多灵［《初学记》四作夕露。］之蔼蔼，升夜月之悠悠，步广庭而延膝，［《初学记》作睐。］属天媛而淹留，嗟斯灵之淑景，招好仇於服箱，厌［《初学记》作靥。］白玉而为饰，霏丹霞而为裳，回龙驾之容裔，乱凤管之凄锵，轼帝车而捐玦，凌天津而上翔，怅汉渚之夕涨，欣河广之既梁，临瑶席而宴语，绵含睇而蛾扬，嗟兰夜［《初学记》作阑夜，而难永，泣会促而怨长，抚鸣琴而脩浩，浣安歌而自伤，歌曰：月殿清兮桂醑酬，云幄静兮香风浮，龙镳蹀兮玉銮整，睠星河兮不可留。］
◇七月十五
《荆楚岁时记》曰：七月十五日，僧尼道俗，悉营盆供诸寺院。
《盂兰盆经》云，有七叶功德，并幡花歌鼓果食送之，盖由此。
又曰：目连比丘，见其亡母生饿鬼中，即以钵盛饭，往饷其母，食未入口，化成火炭，遂不得食，目连大叫，驰还白佛，佛言，汝母罪重，非汝一人力所奈何，当须十方众僧威神之力，至七月十五日，当为七代父母现在父母厄难中者，具百味五果，以著盆中，供养十方大德，佛敕众僧，皆为施主咒原，七代父母，行禅定意，然后受食，是时，目连母得脱一劫饿鬼之苦，目连白佛，未来世佛弟子行孝顺者，亦应奉盂兰盆为尔可否，佛言大善，故后代人因此广为华饰，乃至刻木割竹，饴〈虫葛〉剪采，模花果之形，极工妙之巧。
道经曰：七月十五，中元之日，地官校勾，搜选人间，分别善恶，诸天圣众，普诣宫中，简定劫数，人鬼传录，饿鬼囚徒，一时皆集，以其日作玄都大献於玉京山，采诸花果，珍奇异物，幢幡宝盖，清膳饮食，献诸圣众，道士於其日夜讲诵是经，十方大圣，齐咏灵篇，囚徒饿鬼俱饱满，免於众苦，得还人中。
【赋】杨蜅盂兰盆赋曰：浑元告秋，羲和奏晓，太阴望兮圆魄皎，阊阖开兮凉风袅，四海澄兮百川皛，阴阳肃兮天地窅，扫离宫，清重阁，设皇邸，张翠幕。鸾飞凤翔，晱阳倏烁，云舒霞布，翕赫冥［《初学记》四作{勿目}。］霍，陈法供，饰盂兰，壮神功之妙物，何造化之多端，青莲吐而非夏，赪果摇而不寒，铜铁铅锡，璆琳琅玕，映以甘泉之玉树，冠以承露之金盘，宪章三极，仪形万类，上廖廓兮法天。下安贞兮象地，殚怪力，穷神异，少君王子，掣曳兮若束，［《初学记》四作来。］玉女瑶姬，翩仙兮不至，鸣鹔鹴与鸑鷟，舞鶤鸡与翡翠，毒龙怒兮赫然，狂象奔兮沉醉，怖魍魉，潜魑魅，离娄明目，不足见其精微，匠石洗心，不足徵其奥秘，夫其远也，天台璨起，绕之以赤霞，夫其近也，削成孤峙，覆之以莲花，晃兮瑶台之帝室，赩兮金阙之仙家，其高也上诸天於大梵，其广也遍诸法於恒沙，上可以荐元府［《初学记》四。］《太平御览》三十二作符，於七庙，下可以纳群动於三车，［原讹军，据冯校本改。］
◇九月九日
《风土记》曰：九月九日，律中无射而数九，俗尚此月，折茱萸房以插头，言辟除恶气而御初寒。
《续晋阳秋》曰：陶潜尝九月九日无酒，宅边菊丛中，摘菊盈把，坐其侧久，望见白衣至，乃王弘送酒也，即便就酌，醉而后归。
续齐谐记曰：汝南桓景，随费长房游学累年，长房谓之曰：九月九日，汝家当有灾厄，急宜去，令家人各作绛囊，盛茱萸以系臂，登高饮菊酒，此祸可消，景如言，举家登山，夕还家，见鸡狗牛羊，一时暴死，长房闻之曰：代之矣，今世人每至九日，登山饮菊酒，妇人带茱萸囊是也。
孟嘉传曰：嘉为桓温参军，既和而正，温甚重之，九月九日，温游龙山，参僚毕集，时佐吏并著戎服，有风至，吹嘉帽堕落，温谓左右及宾客勿言，以观其举止。
《临海记》曰：郡北四十步，有湖山，山甚平正，可容数百人坐，民俗极重，每九日菊酒之辰，宴会於此山者，常至三四百人。
【诗】宋谢瞻九日从宋公戏马台诗曰：风至授寒服，霜降休百工，巢幕无留燕，遵渚有来鸿，轻霞冠秋日，迅商薄清穹，圣心眷嘉节，鸣銮戾行宫，四筵霑芳醴，中堂起丝桐，扶光迫西汜，欢馀宴有穷。
宋［原讹来，据冯校本改。］谢灵运九日从宋公戏马台送孔令诗曰：季秋朔边苦，旅雁违霜雪，凄凄阳卉腓，皎皎寒潭洁，良辰感圣心，云旗兴暮节，鸣葭戾朱宫，兰卮献时哲，归客逐海隅，脱冠谢朝列，河流有急澜，浮骖无缓辙。
齐竟陵王萧子良九日侍宴诗曰：月殿风转，层台气寒，高云敛色，遥露已团，式诏司警，言戾秋峦，轻觞时荐，落英可餐。
齐王俭侍皇太子九日玄圃宴诗曰：明明储后，冲默其量，徘徊礼乐，优游风尚，微言外融，几神内王，就日齐晖，仪云等望，本茂条荣，源澄流洁，汉称间平，周云鲁卫，咨我藩华，方轨前轶，秋日在房，鸿雁来翔，寥寥清景，霭霭微霜，草木摇落，幽兰独芳，眷言淄苑，尚想濠梁，既畅旨酒，亦饱徽猷，有来斯悦，无远不柔。
梁简文帝九日侍皇太子乐游苑诗曰：离光丽景，神英春裕，副极仪天，金锵玉度，监抚昭明，善物宣布，惠润昆琼，泽熙垂露，秋晨精曜，驾动宫闱，露点金节，霜沉玉玑，玄戈侧影，［原脱，据冯校本补。］翠羽翻晖，庭回鹤盖，水照犀衣，兰羞荐俎，竹酒澄芬，千音写凤，百戏承云，紫燕跃武，赤兔越空，横飞鸟箭，半转蛇弓。
又九日赋韵诗曰：是节协阳数，高秋气已精，檐芝逐月启，帷风依夜清，远烛承歌黛，斜桥闻履声，梁尘下未息，共爱赏心并。
梁沈约为临川王九日侍太子宴诗曰：凉风比起，高雁南翻，叶浮楚水，草折梁园，凄清霜野，惆怅晨鹍，云轻寒树，日丽秋原，三金广设，六羽高陈，寒英始献，凉酎初醇，靡靡神襟，锵锵群彦，思媚储猷，洽和奉宴，恩畅兰席，欢同桂殿，景遽乐推，临风以眷，丽景天枝，位非德举，任伍辰阶，祚均河楚，负岳未胜，瞻云难侣，望古兴惕，心焉载伫。
又九日侍宴乐游苑诗曰：凭玉宅海，端扆御天，上流飞壑，静震腾川，凝神贯极，摛道漏泉，西裘委衽，南风在弦，暮芝始绿，年桂初丹，上林叶下，沧池水寒，霜霑玉树，雁动轻澜，停跸玉陛，徙卫璇墀，琱箱凤采，羽盖鸾姿，虹旌迢遰，翠华葳蕤，礼弘灞汭，义高洛湄。
梁丘迟九日侍宴乐游苑诗曰：朱明已谢，蓐收司礼，爰理秋祓，备扬旌棨，奉璋瓘瓘，金貂济济，上林弘敞，离宫非一，采殿回风，丹楼映日，随珠甲帐，屯卫周悉，睟容徐动，天仪澄谧，云物游飏，光景高丽，枯叶未落，寒花委砌，丝桐激舞，楚雅闲慧，参差繁响，殷勤流诣。
梁任昉九日侍宴乐游苑诗曰：帝德峻韶夏，王功书颂平，共贯沿五胜，独道迈三英，我皇抚归运，时乘信告成，一唱革锺石，再抚被丝笙，黄草归雒木，梯山廌玉荣，时来浊河变，瑞起温洛清，物色动宸眷，民豫降皇情。
梁刘苞九日侍宴乐游苑正阳堂诗曰：六郡良家子，幽并游侠儿，立乘争饮羽，倒骑竞纷驰，鸣珂饰华毦，金鞍映玉羁，膳羞殚海陆，和齐眠秋宜，云飞雅琴奏，风起洞箫吹，曲终高宴罢，景落树阴移，微薄承嘉惠，饮德良不赀，取效绩无纪，感恩心自知。
梁王脩己九日诗曰：霜威始落翠，寒气初入堂，随珠烂似烛，悬黎疑夜光，舞步因弦折，歌声随袂扬，夜深闻漏缓，檐虚觉唱长。
梁刘孝威九日酌菊花酒诗曰：露花疑始摘，罗衣似適熏，馀杯度不取，欲持娇使君。
梁何逊为西丰侯九日侍宴乐，游苑诗曰：皇德无与让，重规袭帝勋，垂衣化比屋，卷领慎为君，翾飞悦有道，卉木荷平分，宸襟动时豫，岁序属凉氛，城霞旦晃朗，槐雾晓氤氲，鸾和驰八袭，凤驾启千群，羽觞歌湛露，佾舞奏承云，禁林终宴晚，华池物色曛，疏树翻高叶，寒流聚细文，梁庾肩吾侍宴九日诗曰：辙迹光周颂，巡游减夏功，钩陈万骑转，阊阖九门通，秋晖逐行漏，朔气绕相风，献寿重阳节，回鸾上苑中，疏山开辇道，间树出离宫，玉醴吹花菊，银床落井桐，饮羽山西射，浮云冀［《初学记》四作冀。］
北骢，尘飞金埒满，叶破柳条空。
周王襃九日从驾诗曰：黄山猎地广，青门官路长，律改三秋节，气应九锺霜，曙影初分地，暗色始成光，交旆长秋坂，缇幕杏间堂，射马垂双带，丰貂佩两璜，苑寒梨树紫，山秋菊叶黄，终惭属车对，空假侍中郎。
【赋】宋傅亮九月九日登陵，嚣馆赋曰：岁九旻之暮月，肃晨驾而北逝，度回壑以停辕，凌孤馆而远憩，何物惨而节哀。又云悠而风厉，悴绿蘩於寒渚，陨丰灌於荒澨，玩中原之芬菊，惜兰圃之彫蕙，旌竹柏之劲心，谢梧楸之零脆，尔乃流眄平隰，落日还皋，于感具盈，在物周骚，聆离鹍之凄响，沂鸣林之浏飚，彼游子之苦伤，每寤叹於我劳，矧集悲而锺苦，疚寸心其如忉，眇天末以遥瞪，怨故乡之阻辽。
【书】魏文帝与锺繇书曰：岁往月来，忽复九月九日，九为阳数，而日月并应，俗嘉其名，以为宜於长久，故以享宴高会，是月律中无射，言群木庶草，无有射而生，至於芳菊，纷然独荣，非夫含乾坤之纯和，体芬芳之淑气，孰能如此，故屈平悲冉冉之将老，思食秋菊之落英，辅体延年，莫斯之贵，谨奉一束，以助彭祖之术。


螺蚌蛤蛤蜊乌贼石劫
蝉蝇蚊蜉蝣蛱蝶萤火蝙蝠叩头虫蛾蜂蟋蟀尺蠖蚁蜘蛛螳螂
◇螺
《尔雅》曰：蠃小者蜬。
《易》曰：离为蠃，［刚在外也。］
魏书曰：自遭荒乱，率乏粮穀，袁绍河北军，人仰枣椹，袁术在江淮，取蛤蒲蠃，民人相食，州部萧条。
《搜神记》曰：晋安谢端，侯官人，少孤，年十八，恭谨自守，后於邑下得一大螺，如斗许，取贮瓮中，每早至野还，见有饮饭汤火，端疑之，於篱外窥，见一少女从瓮中出，至灶下燃火，便入问之，女答曰：妾天汉中白素女，天帝哀卿少孤，使我权相为守舍炊煮，待卿取妇，当还去，今无故相伺，不宜复留，今留此壳贮米穀，可得不乏，忽有风雨而去。
《南州异物志》曰：扶南海有大螺，如瓯，从边直旁截破，因成杯形，或合而用之，螺体蜿蛇委曲，酒在内自注，倾覆终不尽，以伺误相罚为乐。
又曰：鹦鹉螺，状如覆杯，头如鸟头，向其腹，视似鹦鹉，故以为名，肉离壳出食，饱则还壳中，若为鱼所食，壳乃浮出，人所得，质白而紫，文如鸟形，与觞无异，故因其象鸟，为作两目两翼也。
又曰：寄居之虫，如螺而有脚，形如蜘蛛，本无壳，入空螺壳中，戴以行，触之缩足如螺闭户也，火炙之乃出走，始知其寄居也。
王韶始兴记曰：桂阳贞女峡，传云，秦世有数女，取螺於此，遇风雨，一女忽化为石人，今形高七尺，状如女子。
《异苑》曰：鹦鹉螺形似鸟，故以为名，常脱壳而游，朝出，则有虫类如蜘蛛，入其壳中，螺夕还，则此虫出，庾阐所谓鹦鹉内游，寄居负壳者也。
【诗】宋谢惠连咏螺蚌诗曰：轻羽不高翔，自用弦网罗，纤鳞惑芳饵，故为钓所加，螺蚌非有心，沉迹在泥沙，文无雕饰用，味非鼎俎和。
◇蚌
《易》曰：离为蚌。
《大戴礼》曰：十一月，雉入淮为蜃，蜃，蒲卢［二字原倒，据冯校本改。］也。
《吕氏春秋》曰：月者，［者下有脱文。］群阴盈，晦则蚌蛤虚，群阴缺。
《战国策》曰：赵且伐燕，苏代为燕谓赵惠王曰：川蚌方出曝，而鹬啄其肉，蚌合而相［《太平御览》九百四十一作挟。］其啄，鹬曰：今日不雨，明日不雨，即有蚌脯，蚌亦谓鹬曰：今日不出，明日不出，必见死鹬。
《淮南子》曰：明月之珠，螺蚌之病，而我之利也，虎爪象牙，禽兽之利，而我之害也。
徐哀［《太平御览》九百四十一作衷。］南方记曰：珠蚌壳长三寸，在涨海中。
盛弘之《荆州记》曰：马牧城东三里，有蚌城，相传云，饥年，民结侣采蚌，止憩其中，故因为名。
又云，城随洲势，上大尖，其形似蚌，故有蚌号。
《汝南先贤传》曰：周燮好潜养靖志，唯典籍是乐，有先人草庐，庐于东坑，其下有陂，鱼蚌生焉，非身所耕渔，则不食也。
【赞】晋郭璞蚌赞曰：万物变蜕，其理无方，雀雉之化，含珠怀珰，与月盈亏，协气晦望。
◇蛤
《说文》曰：蛤有三，皆生於海，蛤蛎，千岁鸟所化也，海蛤，百岁燕所化也，〈鬼寸〉蛤，一名复老，服翼所化。
《本草经》曰：文蛤，表有文。
又曰：马刀一曰名蛤。
《礼记》曰：季冬，雀入水为蛤。
《汉武内传》曰：西王母曰：仙药次有白水灵蛤。
《南越志》曰：凡蛤之属，开口闻雷鸣，不复闭口。
【论】晋裴頠崇有论曰：鸟无胃，［《太平御览》八百二十五胃下有肺字。］藏，［御览藏上有蛤无五三字，此脱。］经［御览经作蛭。］以空中而生，萤，［御览萤作蚕。］无胃而育。
【启】陈徐陵谢赉蛤启曰：比鸿，［句有脱讹。］雀入犹新，才变秋程，已闻冬献。
◇蛤蜊
《淮南子》曰：若士乃卷龟壳而食蛤蜊。
《论衡》曰：若士食蛤蜊之肉，乃与民同食，安能升天。
《抱朴子》曰：蛤蜊各煮炙，凡人所能啖，况君子与士乎。
临海土物记曰：蛤蜊壳薄且小。
【启】梁元帝谢赉车螯蛤蜊启曰：车螯，味高食部，名陈物志，蛤蜊，声重前论，见珍若士，并东海波臣，西王母药，雀文始化，燕羽犹在，体润珠胎，形随月减。
陈徐陵谢东宫赉蛤蜊启曰：舡俗严戈，渔人资设，于彼海童，冒兹水豹，望楼阙之气，得波潮之下。
◇乌贼
《本草经》曰：乌贼鱼骨，治寒热惊气。
南越记曰：乌贼鱼有矴，遇风浪，便虬前一须，不［《太平御览》九百三十八作下。］矴而住，腹中血及膳，［御览作胆。］正黑，中以书也，世谓乌贼怀黑［御览作墨。］而知礼，故俗云是海君白事小史，或曰古之诸生，常自浮水上，乌见以为死，便往啄之，乃卷取乌，故谓乌化为之。
《临海异物志》曰：乌贼之骨，其大如楯居者，［句有讹。］一枚作鲊满器，受五升。
【启】陈徐陵谢敕赉乌贼启曰：变逯庸臣，伏增铭悚。
◇石劫
【赋】梁江淹石劫赋曰：石劫一名紫{艹嚣}，蚌蛤类也，春而发华，有足翼者，夫海君［本集作若。］之小臣，具品色於沧溟，既炉天而论形，先［本集作光。］避伏而不曜，知理冥而难发，何弱命之不禁，永至於天代，［本集作夭阏。］请去人［本集人上有海字。］之仄陋，充公子之嘉客，傥委身於土［本集作玉。］盘，从风雨其何惜。
◇蝉［虫豸部］
《尔雅》曰：蜩，螂蜩，［五采具者。］螗蜩，［俗呼为胡蝉。］{截虫}茅蜩，［似蝉而小青。］蝒马蜩，［蝉中最大者。］蜺寒蜩，［寒螀也，小，青赤。］
方言曰：蝉楚谓之蜩，宋卫之间，谓之螗蜩，［今胡蝉也，鸣声清亮，江南呼螗螂也。］陈郑之间谓之螂蜩，秦晋之间谓之蝉，海岱之间谓之〈虫奇〉，或谓之蝒马，其小者谓之麦礼，［小而青。］
又曰：蛥蚗，［上音祈，下音决。］齐谓之螇螰，［奚音，鹿音。］楚谓之蟪蛄，自关以东，谓之虭［貂。］蟧，［聊。］
《礼记》曰：仲夏之月，蝉始鸣，季夏之月，寒蝉鸣。
《毛诗》曰：螓首蛾眉，［螓，青蝉也。］
《庄子》曰：仲尼適楚，出於林中，见痀偻者承蜩，犹掇之也，仲尼曰：子有道耶，曰：我有道，五六月累二丸而不坠，则失者锱铢，［累二丸於竿头，是用手停审也，故其承蜩所，不过锱铢之间。］
又曰：鹏之飞，抟扶摇而上者九万里，蜩与莺鸠笑之曰：我决起而枪榆枋，时则不至，而控於地，奚以九万里而为。
《楚辞》曰：岁暮兮不自聊，蟪蛄鸣兮啾啾。
华峤《汉书》曰：蔡邕在陈留，其邻人有以酒食召邕者，比往而酒已酣焉，客有弹琴者，邕至门潜听之，曰：嘻，以乐召我而有杀心，何也，遂反，将命者告主人，主人遽自追而问其故，邕具以告，弹琴者曰：我向鼓弦，见螳螂方向鸣蝉，蝉将去，螳螂为之一前一却，吾心唯恐螳螂之失蝉也，此岂为杀心而形於声者乎，邕笑曰：此足以当之。
《风土记》曰：七月而蟪蛄鸣於朝，寒螀鸣於夕。
《搜神记》曰：淮南内史朱诞，给使妻有鬼病，夫疑为奸，密闚，见妇在机中织，望桑树上所笑，见树上有十四五小儿，衣青布褶，青縿头，乃射之，化为鸣蝉，其大如箕，飞去。
【诗】古诗曰：庭前有奇树，上有悲鸣蝉。
陈张正见寒树晚蝉疏诗曰：寒蝉噪杨柳，朔吹犯梧桐，叶迥飞难住，枝残影共空，声疏饮露后，唱绝断弦中，还因摇落处，寂寞尽秋风。
梁简文帝听早蝉诗曰：草歇题鸣初，蝉思花落后，乍饮三危露，时荫五官柳，庄书哂鹏翼，卫赋宜螓首，桂树可淹留，勿谓山中久。
梁沈约听蝉鸣应诏诗曰：轻生宅园篽，复得栖嘉树，岂敢擅洪枝，轻条遭所寓，叶密形易扬，风回响难住。
梁褚澐赋得蝉诗曰：避雀芳枝里，飞空华殿曲，天寒响屡嘶，日暮声逾促，繁吟欲如尽，长韵还相续，饮露非表清，轻身易知足。
梁范云咏早蝉诗曰：生随春冰薄，质与秋尘轻，端绥挹宵液，飞音承露清。
隋王由礼赋得高柳鸣蝉诗曰：园柳吟凉久，嘶蝉应序惊，露下绥恒湿，风高翅转轻，叶疏飞更迥，秋深响自清，何言枝里翳，遂入蔡琴声。
陈刘删咏蝉诗曰：声流上林苑，影入侍臣冠，得饮玄天露，何辞高柳寒。
隋江总咏蝉诗曰：白露凉风吹，朱明落照移，鸣条譟林柳，流响遍台池，忖声如易得，寻忽却难知。
【赋】后汉蔡邕蝉赋曰：白露凄其夜降，秋风肃以晨兴，声嘶嗌以沮败，体枯燥以水凝，虽期运之固然，独潜类乎太阴，要明年之中夏，复长鸣而扬音。
后汉曹大家蝉赋曰：伊玄虫之微陋，亦摄生於天壤，当三秋之盛暑，陵高木之流响，融风被而来游，商焱厉而化往。
魏陈王曹植蝉赋曰：唯夫蝉之清素，潜厥类于太阴，在炎阳之中夏，始游豫於芳林，内含和而弗食，与众物而无求，栖高枝而仰首，漱朝露之清流，隐柔桑之稠叶，快闲居以遁暑，苦黄雀之作害，患螳螂之劲斧，有翩翩之狡童，运徽黏而我缠，委厥体於膳夫，归炎炭而就燔，狄［本集作秋。］霜纷以霄下，晨风冽其过庭，气憯怛而薄躯，足攀木而失茎，吟嘶哑以沮败，状枯槁以丧形。
晋明帝蝉赋曰：寻长枝以凌高，静无为以自宁，邈焉独处，弗累于情，在运任时，不虑不营。
晋温峤蝉赋曰：饥吸晨风，渴饮朝露。
晋陆士龙寒蝉赋曰：昔人称鸡有五德，而作者赋焉，至於寒蝉，才齐其美，独未思之，而莫斯述，夫头上有蕤，则其文也，含气饮露，则其清也，黍稷不享，则其廉也，处不巢居，则其俭也，应候守常，则其信也，加以冠冕，取其容也，君子则其操，可以事君，可以立身，岂非至德之虫哉，伊寒蝉之感运，迓嘉时以游征，含二仪之和气，禀乾元之清灵，体贞粹之淑质，吐〈口争〉〈口营〉之哀声，容丽蜩螗，声美宫商，飘如飞焱之运惊风，眇如轻云之丽泰阳，尔乃振脩蕊以表首，舒轻翅以迅翰，挹朝华之坠露，含烟煴以夕飧，望北林以鸾飞，集樛木而龙蟠，若夫岁律云暮，上天其凉，感运非声，贫士含伤，或歌我行永久，或哀之乎无裳，原思叹於蓬室，孤竹吟於首阳，不衔草以秽身，不勤身以营巢，志高於鸣鸠，节妙乎鸱鸮，附枯枝以永处，倚峻林之迥条，乃缀以玄冕，增成首饰，映华虫於朱裳，表馨香乎明德。
晋傅咸黏蝉赋曰：樱桃为树则多阴，为果则先熟，有蝉鸣焉，聊命黏取，退惟当蝉之得意於斯树，不知黏之将至，亦犹人之得於富贵，而不虞祸之将来也，有嘉果之珍树，蔚弘覆於我庭，在赫赫之隆暑，独肃肃而自清，遂寓目以周览，见鸣蜩於纤枝，翳翠叶以长吟，信厥乐之在斯，苟得意於所欢，曾黏往之莫知，匪尔命之遵薄，坐偷安而忘危，嗟悠悠之躭宠，请兹览以自规。
又鸣蜩赋曰：有嘒嘒之鸣蜩，于台府之高槐，物处阴而自惨，奚厥声之可哀，秋日凄凄兮，感时逝之若颓，曷时逝之是感兮，感年岁之我催，孰知命之不忧，咏梁木之有摧，生世忽兮如寓，求福贵於不回，且明明以在公，唯忠谠之是与，佚履道之坦坦，登高衢以自栖。
晋孙楚蝉赋曰：惟大化之广御，何品数之多名，当仲夏而始出，据长条而悲鸣，翼如罗缠，形如枯槁，终日不衔一粒，激哀响之烦扰。
宋颜延之寒蝉赋曰：始萧瑟以攒吟，终婵媛而孤引，越客发度障之歌，代马怀首燕之信，不假蕤於范冠，岂镂体於人爵，折清飚而下沦，团高木以飘落。
隋卢思道听鸣蝉曰：此听悲无极，群嘶玉树里，回噪金门侧，长风送晚声，清露供朝食，晚风朝露实多宜，秋日高鸣蝉独见知，［句有衍文。］轻身蔽数叶，哀鸣抱一枝，流乱罢还续，酸伤更合离，蹔听别人心即断，才闻客子泪先垂，故乡已迢忽，空庭正芜没，一夕复一朝，坐见凉秋月，河流带地从来崄，峭路干天不可越，红尘早弊陆生衣，明镜空悲潘掾发，长安城里帝王州，鸣锺列鼎自相求，西望渐台临太液，东瞻甲观拒龙楼，说客恒持小冠出，越使常怀宝剑游，学仙未成便尚主，寻源不见已封侯，富贵功名本多豫，繁华轻薄尽无忧，讵念漂姚嗟木梗，谁忆阑单倦土牛，归去来，青山下，秋菊离离日堪把，独焚枯宴林野，终成独校子云书，何如还驱少游马。
【赞】晋郭璞蝉赞曰：虫之精絜，可贵惟蝉，潜蜕弃岁，饮露恒鲜，万物皆化，人胡不然。
梁昭明太子蝉赞曰：兹虫清絜，惟露是餐，寂寞秋序，咽哳夏阑，定伊不美，曜彼华冠。
◇蝇
《尔雅》曰：蝇丑扇，［好摇翅也。］
《毛诗》曰：营营青蝇，止于樊，恺悌君子，无信谗言。
《韩子》曰：以骨去蚁，蚁愈多，以鱼驱蝇，蝇愈至。
《吕氏春秋》曰：以狸致鼠，以冰致蝇。
焦赣《易林》曰：腐肉所在，青蝇集聚，辨别白黑，败乱邦国。
《汉书》曰：成帝建始中，有青蝇垂万数，集未央宫殿中朝者坐，公卿已下朝会坐。
又曰：昌邑王贺，梦青蝇之矢积西阶东，可五六石，以问龚遂，曰：陛下左侧，谗人众多，原皆放逐之，贺不用其言，卒至於废。
扬子《法言》曰：或问苍蝇红紫，［苍蝇间乎白黑，红紫似朱而非朱。］
谢承《后汉书》曰：郭谅师事杜乔，李固之诛，诣阙上书，乞收敛，不听，因往守视其丧，扇护蝇虫。
又，扬章为杜乔所辟，为平原令，弃官还，闻固乔曝尸，星行赴雒，著弊衣赤帻，守其尸，驱护蝇虫，天子嘉其忠义，听殡敛之。
《魏略》曰：王思性急，执笔作书，蝇集笔端，驱去复来，思恚怒，自起逐蝇，不能得，还，取笔掷地，踏坏之。
虞翻别传曰：翻放逐南方，自恨犯上获罪，当长没海隅，生无可与语，死以青蝇为吊客，使天下一人知己者，足以不恨。
《益部耆旧传》曰：严遵为扬州刺史，行部，闻道旁女子哭声不哀，问之，云夫遭烧死，遵敕吏舆尸到，令人守尸，曰：当有物自往，吏白有蝇聚头所，遵令披视，得铁锥贯，考问，以淫杀夫。
《异苑》曰：晋明帝尝欲肆眚，乃屏曲室，去左右，下帷作诏，有大苍蝇触帐而入，萃于笔端，有顷皆出，帝窃异焉，令人寻之，即蝇所集处，辄传有赦，喧然必遍。
【赋】晋傅咸青蝇赋曰：幸从容以闲居，日游心於典经，览诗人之有造，刺青蝇之营营，无纤介之微用，信作害之不轻，既反白而为黑，恒怀蛆以自盈，秽美厚之鲜絜，虫嘉肴之芬馨，满堂室之薨薨，孰闺寓之得情。
【书】汉张敞书曰：夫苍龙非不神，不能白日升天，飘风虽疾，不以霖雨，不能扬尘，故苍蝇之飞，不过十步，自讬骐骥之发，乃腾千里之路。
【论】后汉班固难庄论曰：众人之逐世利，如青蝇之赴肉汁也，青蝇嗜肉汁而忘溺死，众人贪世利而陷罪祸。
◇蚊
《尔雅》曰：鷏蚊母，［俗说此鸟常吐蚊，故名蚊母。］
《大戴礼》曰：圣人有国，蚊虻不食夭驹。
《晏子》曰：景公谓《晏子》曰：天下有极小乎，对曰：有虫巢於蚊睫，再乳而飞蚊不为惊，名曰焦螟。
《列子》曰：江浦之间，生么虫，名曰焦螟，群飞而集於蚊睫，弗相触也，栖宿去来，蚊弗觉也，见［见字衍。］离朱子羽方昼，拭眦扬眉而望之，弗见其形，师旷方夜，擿耳挽首听之，弗闻其声，唯黄帝与容成子居崆峒之上，同斋三月，心死形废，倏以神视，然见之，若嵩山之阿，徐以气听，砰然闻之，若雷霆之声，以有形涉神明之境，嵩山未足喻其巨，以有声涉空寂之域，雷霆之音未足喻其大。
《东方朔传》曰：郭舍人曰：原问朔一事，朔得，臣原榜百，朔穷，臣当赐帛，曰。客从东方来，歌讴且行，不从门入，逾我垣墙，游戏中庭，上入殿堂，击之柏柏。死者欀々，格斗而死，主人被创，是何物也，朔曰：长喙细身，昼亡夜存，嗜肉恶烟，为掌指所扪，臣朔愚戆，名之曰蚊，舍人辞穷，当复脱裈。
《庄子》曰：肩吾见狂接舆，接舆曰：中□［《太平御览》九百四十五作始。］何以语汝，肩吾曰：以己出仁义，民孰敢不听而化，接舆曰：是欺德也，犹涉海凿河，而使蚊负山也。
又曰：由天之道，观惠施之能，其一蚊之劳者耶。
又曰：孔子见老聃而语仁义，老聃曰：夫播糠眯目，则天地四方易位矣，蚊虻噆肤，则通宵不寐矣。
《鹖冠子》曰：夫蚊蚊坠乎千仞之谿，乃始翱翔而成其容。
《孙卿子》曰：空中有人名曰鲛，蚊虻之声闻，则挫其精。
《淮南子》曰：云台之高，堕者折脊碎脑，而蚊虻適足以翾。
《神异经》曰：方［《太平御览》九百四十五方上有南字。］蚊翼下有小飞虫焉，生九卵，复成九子，飞而俱去，蚊遂不知。
《续搜神记》曰：吴舍人名猛，小儿时，在父母膝下，夏日多蚊虻，而终不摇扇，有同宿人觉，问其故，答云，惧蚊虻去，噆我父母耳。
萧广济《孝子传》曰：展勤少失父，与母居，佣作供养，天多蚊，卧母床下，以身当之，《汉书》曰：中山靖王朝，天子置酒，闻乐而泣，问其故，靖王对曰：臣闻众煦漂山，聚蚊成雷，是以文王拘於羑里，孔子厄於陈蔡。
《论衡》曰：世称南阳卓公为缑氏令，蝗虫不入界，盖以贤明至诚，灾虫不入其县也，此又虚也，夫同类能相知心，然后慕服，蝗虫，蚊虻之类也，何能知卓公之化乎，使贤者处於深野之中，蚊虻不入其舍乎。
【赋】晋傅选蚊赋曰：水与草其渐茹，育兹孽而蚊□，［明本蚊下空一格，按下无胎卵而化孕生句衍一生字，疑当在此。］〈口隽〉咮锐於秋毫，刺锯利於芒锥，无胎卵而化孕生，搏物翼而能飞，肇孟夏以明起，迄季秋而不衰，众繁炽而无数，动群声而成雷，肆惨毒於有生，乃餐肤体以疗饥，妨农功於南亩，废女工於杼机。
◇蜉蝣
《尔雅》曰：蜉蝣，渠略，［似天牛而小，有角。］
《说文》曰：秦晋之间，谓之渠略。
又曰：〈虫巢〉虫也，一名蜉蝣，盖朝生暮死。
《广志》曰：蜉蝣可烧啖，美於〈虫巢〉，蜉蝣在水中，翕然生，覆水上，寻死随流。
《大戴礼》夏小正曰：五月蜉蝣有殷，殷，众也。
《毛诗》曰：蜉蝣堀阅，麻衣如雪。
《诗疏义》曰：樊光云，是粪中虫，阴雨而为之，朝生夕死。
《淮南子》曰：龟三千岁，蜉蝣不过三日，人以数离之寿，忧天下之乱，犹忧河水之少，而泣以益之也。
【赋】晋傅咸蜉蝣赋曰：有生之薄，是曰蜉蝣，育微微之陋质，羌采采而自脩，不识晦朔，无意春秋，取足一日，尚又何求，戏停淹而委馀，何必江湖而是游。
◇蛱蝶
《列子》曰：鸟足之叶为胡蝶。
《庄子》曰：昔庄周梦为胡蝶，栩栩然胡蝶，不知周也，俄然觉，则蘧蘧然周也，不知周之梦为胡蝶，胡蝶之为周与，胡［《太平御览》九百四十五胡上有周与二字，此脱。］蝶，必有分矣，此谓物化。
【诗】古诗曰：胡蝶胡高飞，暮宿桑树间。
梁简文帝咏蛱蝶诗曰：空园暮烟起，逍遥独未归，翠鬛藏高柳，红莲拂水衣，复此从风蝶，双双花上飞，寄语相知者，同心终莫违。
梁徐防赋得蝶依草诗曰：秋园花落尽，芳菊数来归，那知不梦作，眠觉也恒飞。
◇萤火
《尔雅》曰：萤火，即炤。
《广雅》曰：景天，萤火，〈虫粦〉也。
吕氏《本草》曰：萤火一名夜照，一名熠燿，一名救火，一名景天，一名据火，一名挟火。
《礼记》曰：季夏之月，腐草为萤，飞虫萤火也。
《毛诗》曰：町畽鹿场，熠燿宵行。
《续晋阳秋》曰：车胤字武子，学而不倦，家贫，不常得油，夏日用练囊，盛数十萤火，以夜继日焉。
【诗】梁简文帝咏萤诗曰：本将秋草并，今与夕风轻，腾空类星陨，拂树若花生，井疑神火照，帘似夜珠明。
梁元帝咏萤火诗曰：著人疑不热，集草讶无烟，到来灯下暗，翻住雨中然。
陈杨缙赋得照映秋萤诗曰：秋窗馀照尽，入暗早萤来，忽聚还同色，恒燃讵落灰，飞影黄金散，依帷缥帙开，含明自不息，夜月空徘徊。
【赋】晋傅咸萤火赋曰：余曾独处，顾见萤火，热［《太平御览》九百四十五作执。］以自照，而为之赋，潜空馆之寂寂，意遥遥而靡宁，夜耿耿而不寐，忧悄悄以伤情，感诗人之攸怀，览熠燿於前庭，不以姿质之鄙薄，欲增晖乎太清，虽无补於日月，期自竭於陋形，不进竞於天光，退在晦而能明，谅有似於贤臣，於疏外而尽诚，假乃光而尔赋，庶有表乎忠贞。
晋潘安仁萤火赋曰：嘉熠燿之精将，与众类乎超殊，东山感而增叹，行士慨而怀忧，翔太阴之玄昧，抱夜光以清游，颎若飞焱之宵逝，彗如星移之云流，动集漂扬，灼如隋珠，熠熠荧荧，若丹英之照葩，飘飘颎颎，若金流之在沙，歃湛露於旷野，庇一叶之垂柯，无干欲於万物，岂顾恤於网罗。
【赞】晋郭璞萤火赞曰：熠燿宵行，虫之微么，出自腐草，烟若散熛，物之相〈口炰〉，［按当作煦。］孰知其陶。
◇蝙蝠
《尔雅》曰：蝙蝠服翼。
《方言》曰：蝙蝠，自关东谓之伏翼，或谓之飞翼，或谓之老鼠。
吴氏《本草》曰：伏翼或生人家屋间，立夏后阴乾，治目冥，令人夜视有光。
《春秋运斗枢》曰：行失瑶光，则伏翼两头并翔，广江淮山渎之祠，则瑶光明，伏翼九足。
《孝经援神契》曰：道德遗远，蝙蝠伏匿，故夜食。
《玄中记》曰：百岁伏翼，色赤，止则倒悬，千岁伏翼，色白，得食之，寿万岁。
吴娄县记曰：太湖东边别小山，名山洞庭，有三穴，中有大蝙蝠，如乌，拂救人火。
《临海记》曰：黄石山泄水东南，五岘路口，有锺乳穴，中伏翼大如鹅鸭。
【赋】魏陈王曹植蝙蝠赋曰：吁何奸气，生兹蝙蝠，形殊性诡，每变常式，行不由足，飞不假翼，明伏暗动，昼似鼠形，谓鸟不似，二足为毛，飞而含齿，巢不哺鷇，空不乳子，不容毛群，斥逐羽族，下不蹈陆，上不冯木。
◇叩头虫
《异苑》曰：有小虫，形色如大豆，咒令叩头。又咒吐血，皆从所教，如似稽颡，故俗呼为叩头虫。
【赋】晋傅咸叩头虫赋曰：盖齿以刚克而尽，舌存以其能柔，强梁者不得其死，执雌者物莫之雠，无咎生於惕厉，悔吝来亦有由，仲尼唯诺於阳虎，所以解纷而免尤，韩信非为懦儿，出胯下而不羞，何兹虫之多畏，人才触而叩头，犯而不校，谁与为仇，人不我害，我亦无忧，彼螳螂之举斧，岂患祸之能御，此谦卑以自牧，乃无害之可贾，将斯文之焉贵，贵不远而取譬，虽不能触类是长，且书绅以自示，旨一日而三省，恒跼蹐以祗畏，然后可以蒙自天祐之，吉无不利。
◇蛾
《尔雅》曰：蛾罗，［蚕蛾也。］
《说文》曰：蛾，蚕化飞虫也。
《广志》曰：有蚕蛾，有天蛾，凡草木虫，以蛹化为蛾甚众，《淮南子》曰：食桑有丝曰蛾，［蚕属。］
《汉书》曰：有白蛾，群飞蔽日，从东都门至轵道。
《古今注》曰：蛾飞广五六丈。
洞林曰：东中郎参军周稚琰，封蚕蛾，令吾射之。
《符子》曰：不安其昧而乐其明，是犹夕蛾去暗，赴灯而死也。
【赋】晋支昙谛赴火蛾赋曰：悉达有言曰：愚人贫身，如蛾投火，诚哉斯言，信而有徵也，翔无常宅，集无定栖，类聚群分，尘合电分，因温风以舒散，乘游气以徘徊，於是朱明御节，时在盛阳，天地郁蒸，日月昏茫，烛曜庭宇，灯朗幽房，纷纷群飞，翩翩来翔，赴飞焰而体燋，投煎膏而身亡。
◇蜂
《尔雅》曰：蜂丑〈虫欲〉，［□(尔雅释虫作垂。)其腴也。］土蜂，［在地中作房者。］木蜂，［在树上作房。］
《广雅》曰：范，蜂也。
《礼记》曰：郕人有其兄死而不为縗者，闻子皋将为郕宰，遂为縗，郕人曰：蚕则绩而蟹有匡，范则冠而蝉有緌，兄则死子皋为之縗。
春秋潭潜巴曰：朝有大蜂武士，中蜂赤强，黑不梁，［蜂有刺毒以扞难，武士象也，梁或为良。］《韩诗外传》曰：以稷蜂不螫，而社鼠不燻，非以稷蜂社鼠之神也，其所讬者然也，故圣人求贤者以自辅。
《楚辞》曰：玄蜂若壶。
《博物志》曰：人家养蜂，以木为器，开小孔，以蜜涂器，捕取三两蜂，内器中，宿昔，蜂飞出，将伴来，作蜜多少，随岁丰俭。
葛仙翁别传曰：仙公与客对食，客曰：食毕，当请先作一奇戏，食未竟，仙公曰：诸君得无邑邑，欲见乎，即吐口中饭，尽成飞蜂，满屋，或集客身，莫不震肃，但自不螫人耳，良久，仙公乃张口，见蜂皆飞还入口中，成饭食之。
《抱朴子》曰：鸡有抟迁之雄，雉有擅泽之骄，蚁有兼弱之智，蜂有攻寡之计，人相投御亦是耳。
【诗】梁简文帝咏蜂诗曰：逐风从汎漾，照日乍依微，知君不留眄，衔花空自飞。
【赋】晋郭璞蜜蜂赋曰：嗟品物之蠢蠢，惟贞虫之明族，有丛琐之细蜂，亦策名於羽属，近浮游於园薈，远翱翔乎林谷，爰翔爰集蓬转飚回，纷纭雪乱，混沌云颓，景翳燿灵，响迅风雷，若乃眩猿之雀，下林天井，青松冠谷，赤萝绣岭，无花不缠，无隙不省，吮琼液於悬岋，峰赮津乎晨景，於是回鹜林篁，经营堂密，［原讹蜜，据冯校本改。］繁布金房，叠构玉室，咀嚼华滋，酿以为蜜，自然灵化，莫识其术，散似甘露，凝如割肪，冰鲜玉润，髓滑兰香，百药须之以芣和，扁鹊得之而术良，尔乃察其所安，视其所讬，恒据中而虞难，营翠微而结落，徽号明於羽族，阍卫国乎管籥，诛戮峻於鈇钺，招徵速乎羽檄，集不谋而固期，动不安而齐约。
◇蟋蟀
《尔雅》曰：蟋蟀，蛩也。
《方言》曰：楚谓蜻蛚为蟋蟀，或谓之蛩，南楚谓之王孙，即趣织也。
《礼记》曰：季夏之月，蟋蟀居壁。
蔡邕《月令章句》曰：蟋蟀虫名，斯螽莎鸡之类，世谓之蜻蛚。
《毛诗》曰：蟋蟀在堂，岁聿云暮。
《诗义疏》曰：蟋蟀似蝗而小，正黑，目有光泽，如漆，有角翅，幽州人谓之趣织，督促之言也，里语趣织鸣，嬾妇惊。
《京房占》曰：七月建申，律为夷则，蟋蟀鸣。
【赋】晋卢谌蟋蟀赋曰：何兹虫之资生，亦灵和之攸授，享神气之么草，体含容之微陋，喓喓咧咧，翾翾，［句有脱文。］候日月之代谢，知时运之斡迁。
◇尺蠖
《尔雅》曰：蠖，尺蠖。
《易》曰：尺蠖之屈，以求信也。
《晏子》曰：弦章谓景公曰：尺蠖食黄即身黄，食苍即身苍。
【赋】宋鲍昭尺蠖赋曰：智哉尺蠖，观机而作，伸非向厚，诎非令薄，当静泉停，遇躁风惊，起轩驱以旷跨，伏累气而并形，故身，不豫讬，地无前期，动静就观，於物消息，各随乎时，从方而应，何虑何思。
【赞】晋郭璞尺蠖赞曰：贵有可贱，贱有可珍，嗟兹尺蠖，体此屈申，论配龙蛇，见叹圣人。
◇蚁
《尔雅》曰：蠪朾螘，［赤驳蚍蜉。］螱飞蚁，［有翅者。］其子蚳，［蚁卵。］《山海经》曰：朱蚁，其状如蚁，［蚁蚍蜉也。］在昆仑墟。
《礼记》曰：暇脩蚳醢。
《大戴礼》曰：十二月玄驹贲，玄驹者蚁也，贲者走於地中也。
《抱朴子》曰：蚁有兼弱之智。
又，周髀家云，天圆如张盖，地方如棋局，天旁转，如推磨而左行，日月右行，随天右转，故日月实东行，而天牵之以西没，譬之於蚁行磨之上，磨左旋而蚁右去，磨疾而蚁迟，故不得随磨左回焉。
齐谐记曰：富阳董昭之，尝乘船过钱塘江，中央见有一蚁，著一短芦，芦长二三尺，［原讹尸，据冯校本改。］走一头回，复向一头，甚遑遽，昭之曰：此畏死也，欲取著舡，舡中人骂，此是毒螫物，不可长，我当蹹杀之，昭意甚怜此蚁，中夜梦一人，乌衣，从百许人来谢云，仆不慎堕江，惭君济活，仆是虫王，君若有急难之日，当见告语，后昭之遇事系狱，蚁领群蚁穴狱，昭遂得免。
桓公北征孤竹，［本条《太平御览》九百四十七作韩子。］无水，隰朋曰：蚁冬居山之阳，夏居山之阴，蚁壤守而有水，乃掘，遂得水。
焦贡［按当作赣，后同。］《易林》曰：震之蹇，蚁封穴户，大雨相集。
又曰：蚍蜉戴留，不能上山，却推蹶顿，乃伤其颜。
《吴录》曰：九真移风县，有土赤如胶，人视土知蚁，因垦，以木枝其中，则蚁缘而生漆，坚凝如螳螂子蜱蛸，折漆以染坚凝［二字《太平御览》九百四十七无。］絮，其色正赤，所谓赤絮，则此胶也。
《广志》曰：有飞蚁，有木蚁，古曰玄驹者也。又有黑黄大小数种。
博物志，蚁知将雨。
《符子》曰：东海有鼇焉，冠蓬莱而游於沧海，腾跃而上则干云，没而下潜於重泉，有红蚁者闻而悦，与群蚁相要乎海畔，欲观鼇之行，月馀未出群作也，数日风止，海中隐沦如{巳山}，其高槩天，或游而西，群蚁曰：彼之冠山，何异乎我之载粒也，逍遥壤封之巅，归服乎窟穴之下，此乃物我之適，自已而然，我何用数百里劳形而观之乎。
《异苑》曰：桓谦，字敬祖，太元中，忽有人，皆长寸馀，悉被铠持槊，乘具装马，从{巳山}中出，精光耀日，游走宅上，数百为群，部障指麾，更相撞刺，马既快，人亦便，能缘机登灶，寻饮食之所，或有切肉，［《太平御览》九百四十七作肉。］辄来聚力，所遽还入穴，［句有脱文。］蒋山道士朱应子，令作沸汤，浇所入处，寂不复出，因掘之，有斛许大蚁，死在窟中，谦后诛灭。
【赋】晋郭璞蚍蜉赋曰：惟洪陶之万殊，赋群形而遍洒，物莫微於昆虫，属莫贱乎蝼蚁，淫淫奕奕，交错往来，行无遗迹，鹜不动埃，迅雷震而不骇，激风发而不动，虎贲比而不慑，龙剑挥而不恐，乃吞舟而是制，无小大与轻重，因无心以致果，有象乎大勇，出奇胶於九真，流赪液其如血，饰人士之丧具，在四隅而交结，济济国［北堂书钞一百五十八，《太平御览》九百四十七作济齐桓。］之穷师，由山东之高垤，感萌阳以潜出，将知水而封穴，伊斯虫之愚昧，乃先识而似悊。
◇蜘蛛蛸
《尔雅》曰：蜘蛛，蛛蝥，［北燕谓之毒蝥，齐人呼杜公，江东呼蝃蝥。］
又曰：〈虫萧〉蛸，长〈虫奇〉。
又曰土蜘蛛，［在土中布网者。］草蜘蛛，［络幂草上。］
《毛诗》曰：〈虫萧〉蛸在户，［长〈虫奇〉。］
《广志》曰：草蜘蛛在草上，色青，土蜘蛛在地上，春行草间，秋系在草，有在器下，有以丝於篱壁间，缘壁捕蝇者，长脚，在壁屋为络者，则尔雅曰长〈虫奇〉，毛诗之〈虫萧〉蛸也。
《异苑》曰：陈都［《太平御览》九百四十八作郡。］殷家养子，名琅，与一婢结好，经年，婢死，后犹来往不绝，心患惛错，其母深察焉，后夕见大蜘蛛缘床就琅，便宴尔怡悦，母取而杀之，琅性理遂解。
焦贡《易林》曰：未济之蛊，蜘蛛作网，以伺行旅，青蝇求膏腴，触我罗城，为网所得，死於网国。
又曰：井之遯，蜘蛛南北，巡行网罟。
《符子》曰：公子重耳奔齐，与五臣游乎大泽之中，见蜘蛛而网，曳绳执豸而食之，公子重耳乃抚仆之手，驻驷而观之，顾其臣咎犯曰：此虫也，知之德薄矣，而犹役其智布其网，曳其绳执豸以食之，况乎人之智，而不能廓垂天之网，布络地之绳，以供方丈之御，是曾不如蜘蛛之智，孰不可谓之人乎，咎犯曰：公子慎勿言也，君终行之，则有邦有嗣也。
【赋】晋成公绥蜘蛛赋曰：独星悬於浮处，遂设网於四隅，南连大庑，北接华堂，左冯广厦，右依高廊，吐丝属络，布网引纲，铁罗络莫，绮错交张，於是苍蚊夕起，青蝇昏归，营营群众，薨薨乱飞，挂翼绕足，鞙丝置围，冲突必获，犯者无遗。
◇螳螂
《尔雅》曰：莫貈，螳螂，蛑，［有斧虫也。］不过螳蠰也，其子蜱蛸，［一名搏耀，螳螂卵。］
《方言》曰：螳螂谓之髦，或谓之丁，或谓之羊羊。
《广雅》曰：芊芊齕肬，螳螂也。
《礼记》曰：仲夏之月，螳螂生。
《庄子》曰：螳螂怒臂以拒车辙，不知不胜任也，是才之美者也。
又曰：庄周游雕陵之樊，［樊，蕃也。］睹一异鹊，自南方来者，翼广七尺，目大运寸，［可回一寸。］感［原讹威，据冯校本改，下同。］周之［原讹又，据冯校本改。］颡，而集於栗林，［感，触也。］庄周曰：此何鸟哉，翼殷不游，［殷，曲大也。］目大不睹，［不见人者。］褰裳攫步，［疾行也。］执弹而留之，睹一蝉而方得美荫，而忘其身，螳螂执翳，且将捕之，见得而忘其形，异鹊从而利之，见利而忘其真，庄周悚然曰：物固相累，二类相召也，扌良焉而反走，虞人逐之。
《韩诗外传》曰：齐庄公出獦，有螳螂举足，将且转，［《太平御览》九百四十六作将搏其轮。］问其御曰：此何虫，对曰：此螳螂也，为虫知进而不量力，其轻执敌，公曰：此为天下勇虫矣，回车避之，勇士归之焉。
《礼记》曰：郑注云，螳螂，螵蛸母也，王瓒问，曰：尔雅云，莫貉［太平御览九百四十六作貈。］螳螂，同类物也，今沛鲁以南，谓之螳螂，三河之域，谓之螳蠰，燕赵之际，谓之食眈，［御览作肬。］齐济以东，谓之马敫，然多名其子则同云螵蛸，是以注云螳螂螵蛸母也。
【赋】晋成公绥螳螂赋曰：仰乃茂阴，俯缘条枝，冠角峨峨，足翅岐岐，寻乔木而上缀，从蔓草而下垂，戢翼鹰峙，延颈鹄望，推翳徐翘，举斧高抗，鸟伏蛇腾，鹤击隼放，俯飞蝉而奋猛，临蟪蛄而逞壮，距车轮而轩翥，固齐侯之所尚，乃［原讹刀，据冯校本改。］有翩翩黄雀，举翮高挥，连翔枝幹，或鸣或飞，睹兹螳螂，将以疗饥，厉觜胁翼，其往如归。
【赞】晋郭璞螳螂赞曰：螳螂飞虫，挥斧奋臂，当辙不回，可践不避，勇士致毙，厉之以义。